CELEX: 32018R1488
Language: el
Date: 2018-09-28 00:00:00
Title: Κανονισμός (ΕΕ) 2018/1488 του Συμβουλίου, της 28ης Σεπτεμβρίου 2018, σχετικά με τη σύσταση της κοινής επιχείρησης για την ευρωπαϊκή υπολογιστική υψηλών επιδόσεων

8.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 252/1
               
            
         ΚΑΝΟΝΙΣΜΌΣ (ΕΕ) 2018/1488 ΤΟΥ ΣΥΜΒΟΥΛΊΟΥ
         της 28ης Σεπτεμβρίου 2018
         σχετικά με τη σύσταση της κοινής επιχείρησης για την ευρωπαϊκή υπολογιστική υψηλών επιδόσεων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 187 και το άρθρο 188 πρώτο εδάφιο,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη τη γνώμη του Ευρωπαϊκού Κοινοβουλίου,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Εκτιμώντας τα ακόλουθα:
         
                     (1)
                  
                  
                     Συμπράξεις δημόσιου και ιδιωτικού τομέα με τη μορφή κοινών τεχνολογικών πρωτοβουλιών είχαν προβλεφθεί αρχικά στην απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου (2).
                  
               
                     (2)
                  
                  
                     Με τον κανονισμό (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (3) θεσπίζεται το πρόγραμμα-πλαίσιο για την έρευνα και την καινοτομία «Ορίζων 2020» (2014-2020) («Ορίζων 2020»). Επιδιώκει να διασφαλίσει μεγαλύτερο αντίκτυπο όσον αφορά την έρευνα και την καινοτομία, διαθέτοντας χρηματοδοτικούς πόρους από τον Ορίζοντα 2020, σε συνδυασμό με πόρους από τον ιδιωτικό τομέα, σε συμπράξεις δημόσιου και ιδιωτικού τομέα σε τομείς στους οποίους το εύρος και η κλίμακα των πόρων έρευνας και καινοτομίας δικαιολογούνται με βάση τους ευρύτερους στόχους ανταγωνιστικότητας της Ένωσης, να ενεργοποιήσει ιδιωτικές επενδύσεις και να συνδράμει στην αντιμετώπιση κοινωνικών προβλημάτων σε συγκεκριμένες περιπτώσεις όπου θα υπάρχει σαφής προστιθέμενη αξία σε ευρωπαϊκό επίπεδο. Οι εν λόγω συμπράξεις θα πρέπει να βασίζονται σε μακροχρόνιες αναλήψεις υποχρεώσεων, καθώς και σε ισόρροπη συνεισφορά όλων των εταίρων, να λογοδοτούν ως προς την επίτευξη των στόχων τους και να ευθυγραμμίζονται με τους στρατηγικούς στόχους της Ένωσης για την έρευνα, την ανάπτυξη και την καινοτομία. Η διακυβέρνηση και λειτουργία των εν λόγω συμπράξεων θα πρέπει να είναι ανοικτή, διαφανής, αποτελεσματική, αποδοτική, να μη δημιουργεί αποκλεισμούς και να παρέχει τη δυνατότητα συμμετοχής σε ευρύ φάσμα ενδιαφερομένων που δραστηριοποιούνται στους συναφείς ειδικούς τομείς.
                  
               
                     (3)
                  
                  
                     Σύμφωνα με τον κανονισμό (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου (4) και την απόφαση 2013/743/ΕΕ του Συμβουλίου (5), μπορεί να παρέχεται στήριξη σε κοινές επιχειρήσεις που συγκροτούνται βάσει του Ορίζοντος 2020 υπό τους όρους που καθορίζονται στην εν λόγω απόφαση.
                  
               
                     (4)
                  
                  
                     Ο κανονισμός (ΕΕ) αριθ. 1316/2013 του Ευρωπαϊκού Κοινοβουλίου και του Συμβουλίου (6) θέσπισε τον μηχανισμό «Συνδέοντας την Ευρώπη» (ΜΣΕ). Ο ΜΣΕ θα πρέπει να καθιστά δυνατή την προετοιμασία και την υλοποίηση έργων κοινού ενδιαφέροντος στο πλαίσιο της πολιτικής για τα διευρωπαϊκά δίκτυα στους τομείς των μεταφορών, των τηλεπικοινωνιών και της ενέργειας. Ειδικότερα, ο ΜΣΕ θα πρέπει να στηρίζει την υλοποίηση έργων κοινού ενδιαφέροντος που στοχεύουν στην ανάπτυξη και κατασκευή νέων ή στην αναβάθμιση υφιστάμενων υποδομών και υπηρεσιών στους τομείς των μεταφορών, των τηλεπικοινωνιών και της ενέργειας. Ο ΜΣΕ θα πρέπει να συμβάλλει επίσης στην υποστήριξη έργων με ευρωπαϊκή προστιθέμενη αξία και σημαντικά κοινωνικά οφέλη, τα οποία δεν λαμβάνουν επαρκή χρηματοδότηση από την αγορά.
                  
               
                     (5)
                  
                  
                     Ο κανονισμός (ΕΕ) αριθ. 283/2014 του Ευρωπαϊκού Κοινοβουλίου και του Συμβουλίου (7) θέσπισε τις κατευθυντήριες γραμμές για τα διευρωπαϊκά δίκτυα υποδομών των τηλεπικοινωνιών και καθόρισε τους ειδικούς όρους που ισχύουν για τον τομέα των τηλεπικοινωνιών.
                  
               
                     (6)
                  
                  
                     Η υπολογιστική υψηλών επιδόσεων μπορεί να χαρακτηριστεί ως έργο κοινού ενδιαφέροντος στο πεδίο των υποδομών ψηφιακών υπηρεσιών που έχουν προσδιορισθεί ως επιλέξιμες για χρηματοδότηση σύμφωνα με τις διατάξεις του άρθρου 6 παράγραφος 1 του κανονισμού (ΕΕ) αριθ. 283/2014, δηλαδή «πρόσβαση σε επαναχρησιμοποιήσιμες πληροφορίες του δημοσίου τομέα», όπως αναφέρεται στο παράρτημα σημείο 3 στοιχείο δ) του εν λόγω κανονισμού. Σύμφωνα με το άρθρο 6 παράγραφος 3 του κανονισμού (ΕΕ) αριθ. 1316/2013, η Επιτροπή δύναται να αναθέσει μέρος της υλοποίησης του ΜΣΕ στους φορείς που αναφέρονται στο άρθρο 62 παράγραφος 1 στοιχείο γ) του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (8).
                  
               
                     (7)
                  
                  
                     Στην ανακοίνωση της Επιτροπής με τίτλο «Ευρώπη 2020 - Στρατηγική για έξυπνη, διατηρήσιμη και χωρίς αποκλεισμούς ανάπτυξη» («Στρατηγική Ευρώπη 2020»), την οποία ενέκριναν το Ευρωπαϊκό Κοινοβούλιο και το Συμβούλιο, δίνεται έμφαση στην ανάγκη διαμόρφωσης ευνοϊκών συνθηκών για τις επενδύσεις στη γνώση και την καινοτομία ώστε να επιτευχθεί έξυπνη, διατηρήσιμη και χωρίς αποκλεισμούς ανάπτυξη στην Ένωση.
                  
               
                     (8)
                  
                  
                     Η Επιτροπή, στην ανακοίνωση που εξέδωσε στις 19 Απριλίου 2016 με τίτλο «Ευρωπαϊκή πρωτοβουλία για το υπολογιστικό νέφος - Ανάπτυξη μιας ανταγωνιστικής οικονομίας δεδομένων και γνώσης στην Ευρώπη», ζητά τη δημιουργία ευρωπαϊκής υποδομής δεδομένων που θα βασίζεται σε κορυφαίες δυνατότητες υπολογιστικής υψηλών επιδόσεων, καθώς και την ανάπτυξη ενός ολοκληρωμένου οικοσυστήματος ευρωπαϊκής υπολογιστικής υψηλών επιδόσεων, το οποίο θα είναι σε θέση να εξασφαλίσει την ανάπτυξη νέων ευρωπαϊκών τεχνολογιών και την υλοποίηση υπερυπολογιστών εξακλίμακας. Η σημασία του τομέα και οι προκλήσεις που αντιμετωπίζουν οι ενδιαφερόμενοι φορείς στην Ένωση απαιτούν επείγουσα δράση ώστε να συγκεντρωθούν οι πόροι και οι ικανότητες που απαιτούνται, συμπεριλαμβανομένων των ήδη υφιστάμενων όπως, για παράδειγμα, υπερυπολογιστών και υπερυπολογιστικών κέντρων σε εθνικό επίπεδο, για να ολοκληρωθεί η αλυσίδα από την έρευνα και την ανάπτυξη έως την υλοποίηση και τη λειτουργία των συστημάτων υπολογιστικής υψηλών επιδόσεων εξακλίμακας. Ως εκ τούτου θα πρέπει να δημιουργηθεί ένας μηχανισμός σε επίπεδο Ένωσης που θα συνδυάζει και θα συγκεντρώνει την παρεχόμενη στήριξη από τα κράτη μέλη, την Ένωση και τον ιδιωτικό τομέα για τη δημιουργία υποδομής υπολογιστικής υψηλών επιδόσεων παγκόσμιας κλάσης, καθώς και για την έρευνα και την καινοτομία στον τομέα της υπολογιστικής υψηλών επιδόσεων. Η εν λόγω υποδομή θα πρέπει να παρέχει πρόσβαση σε χρήστες του δημόσιου τομέα, της βιομηχανίας, συμπεριλαμβανομένων των μικρών και μεσαίων επιχειρήσεων (ΜΜΕ), και της ακαδημαϊκής κοινότητας, συμπεριλαμβανομένων των επιστημονικών κοινοτήτων του Ευρωπαϊκού Νέφους Ανοικτής Επιστήμης.
                  
               
                     (9)
                  
                  
                     Στην ανακοίνωση της Επιτροπής, της 10ης Μαΐου 2017, σχετικά με την ενδιάμεση επανεξέταση της εφαρμογής της στρατηγικής για την ψηφιακή ενιαία αγορά - Μια συνδεδεμένη ψηφιακή αγορά για όλους, αναγνωρίζεται ότι η υπολογιστική υψηλών επιδόσεων είναι κρίσιμης σημασίας για την ψηφιοποίηση της βιομηχανίας και την οικονομία δεδομένων. Είναι απαραίτητο να πραγματοποιηθούν ουσιαστικές επενδύσεις με σκοπό την ανάπτυξη, την αγορά και τη λειτουργία υπερυπολογιστών που συγκαταλέγονται στους τρεις κορυφαίους παγκοσμίως, και καμία μεμονωμένη χώρα δεν διαθέτει τους πόρους για να αναπτύξει μόνη της ένα ολοκληρωμένο οικοσύστημα υπολογιστικής υψηλών επιδόσεων. Τα κράτη μέλη, η Ένωση και ο ιδιωτικός τομέας είναι αναγκαίο, επομένως, να συνεργαστούν για να συντονίσουν τις προσπάθειές τους και να αξιοποιήσουν από κοινού τους πόρους τους ώστε να ανταποκριθούν στην αυξανόμενη ζήτηση για υπολογιστική υψηλών επιδόσεων και να οικοδομήσουν οικοσύστημα ισχυρής και καινοτόμου επιστήμης και βιομηχανίας υπολογιστικής υψηλών επιδόσεων στην Ένωση. Η Επιτροπή προτείνει την εκπόνηση νομικής πράξης που θα παρέχει το πλαίσιο για τις προμήθειες για ενοποιημένες υποδομές υπερυπολογιστών εξακλίμακας και δεδομένων.
                  
               
                     (10)
                  
                  
                     Για να εφοδιαστεί η Ένωση με τις υπολογιστικές επιδόσεις που απαιτούνται για να παραμείνει η έρευνά της στην πρωτοπορία των εξελίξεων, η επένδυση των κρατών μελών στην υπολογιστική υψηλών επιδόσεων θα πρέπει να είναι συντονισμένη και η αφομοίωση από τη βιομηχανία και την αγορά της τεχνολογίας της υπολογιστικής υψηλών επιδόσεων θα πρέπει να ενισχυθεί τόσο στον δημόσιο όσο και στον ιδιωτικό τομέα. Η Ένωση θα πρέπει να αυξήσει την αποτελεσματικότητά της ως προς τη μετουσίωση των τεχνολογικών εξελίξεων σε ευρωπαϊκά συστήματα υπολογιστικής υψηλών επιδόσεων προσανατολισμένα στη ζήτηση και καθοδηγούμενα από την εφαρμογή, ανταγωνιστικά στην αγορά, ώστε να εξασφαλιστεί αποτελεσματική σύνδεση μεταξύ της παροχής τεχνολογίας, του συνδυασμένου σχεδιασμού με τους χρήστες και της από κοινού προμήθειας συστημάτων παγκόσμιας κλάσης και να δημιουργηθεί ένα παγκόσμια ανταγωνιστικό οικοσύστημα τεχνολογιών και εφαρμογών υπολογιστικής υψηλών επιδόσεων. Ταυτόχρονα, η Ένωση θα πρέπει να δώσει την ευκαιρία στον εφοδιαστικό της κλάδο να εκμεταλλευτεί τέτοιες επενδύσεις, με αποτέλεσμα την αξιοποίησή τους σε ευρεία κλίμακα καθώς και στα αναδυόμενα πεδία εφαρμογών όπως η εξατομικευμένη ιατρική, συνδεδεμένης και αυτοματοποιημένης οδήγησης ή άλλες πρωτοπόρες αγορές που θα στηρίζονται στις τεχνολογίες blockchain, τεχνητή νοημοσύνη, υπολογιστική άκρου ή γενικότερα από την ψηφιοποίηση της ενωσιακής βιομηχανίας.
                  
               
                     (11)
                  
                  
                     Η κοινή επιχείρηση αποτελεί το πλέον πρόσφορο μέσο που είναι σε θέση να υλοποιήσει τους στόχους της Στρατηγικής για την ευρωπαϊκή υπολογιστική υψηλών επιδόσεων, όπως αυτή καθορίζεται στην Ευρωπαϊκή πρωτοβουλία για το υπολογιστικό νέφος, ώστε να ξεπεραστούν οι υφιστάμενοι περιορισμοί, ενώ παράλληλα εξασφαλίζει τον θετικότερο οικονομικό, κοινωνικό και περιβαλλοντικό αντίκτυπο και διαφυλάττει με τον καλύτερο δυνατό τρόπο τα συμφέροντα της Ένωσης. Μπορεί να συνδυάσει πόρους από την Ένωση, τα κράτη μέλη και τον ιδιωτικό τομέα. Μπορεί να υλοποιήσει ένα πλαίσιο προμηθειών και να θέσει σε λειτουργία συστήματα υπολογιστικής υψηλών επιδόσεων παγκόσμιας κλάσης μέσω της προώθησης της τεχνολογίας, ιδίως αν είναι ανταγωνιστική και ευρωπαϊκή. Μπορεί να δρομολογήσει προγράμματα έρευνας και καινοτομίας για την ανάπτυξη ευρωπαϊκών τεχνολογιών και τη μετέπειτα ενσωμάτωση των τεχνολογιών αυτών σε ευρωπαϊκά συστήματα υπερυπολογιστών εξακλίμακας, και να συμβάλλει στην ανάπτυξη ενός ανταγωνιστικού ευρωπαϊκού κλάδου παροχής τεχνολογίας.
                  
               
                     (12)
                  
                  
                     Η σύσταση και η έναρξη λειτουργίας της κοινής επιχείρησης θα πρέπει να έχουν ολοκληρωθεί το αργότερο νωρίς εντός του 2019 προκειμένου να επιτευχθεί ο στόχος εφοδιασμού της Ένωσης με υποδομή προεξακλίμακας έως το 2020, να αναπτυχθούν οι απαιτούμενες τεχνολογίες και εφαρμογές για την επίτευξη ικανοτήτων εξακλίμακας στην Ευρώπη περί τα έτη 2022 ή 2023 και να προωθηθεί παράλληλα ένα ανταγωνιστικό και καινοτόμο ευρωπαϊκό οικοσύστημα υπολογιστικής υψηλών επιδόσεων. Δεδομένου ότι ο κύκλος ανάπτυξης της τεχνολογίας επόμενης γενιάς διαρκεί κατά κανόνα τέσσερα έως πέντε έτη, προϋπόθεση για τη διατήρηση της ανταγωνιστικότητας στην παγκόσμια αγορά είναι να ξεκινήσουν το συντομότερο δυνατό οι ενέργειες για την επίτευξη του στόχου της εξακλίμακας.
                  
               
                     (13)
                  
                  
                     Η σύμπραξη δημόσιου και ιδιωτικού τομέα με τη μορφή της κοινής επιχείρησης θα πρέπει να συνδυάσει τα οικονομικά και τα τεχνικά μέσα που είναι απαραίτητα για τον έλεγχο της πολυπλοκότητας της ραγδαία εξελισσόμενης καινοτομίας στον τομέα αυτό. Ως εκ τούτου, μέλη της κοινής επιχείρησης θα πρέπει να είναι η Ένωση, τα κράτη μέλη και οι συνδεδεμένες με τον Ορίζοντα 2020 χώρες που συμφωνούν με την ανάληψη κοινής ευρωπαϊκής πρωτοβουλίας για την υπολογιστική υψηλών επιδόσεων, και ενώσεις που εκπροσωπούν τις συνιστώσες οντότητές τους και άλλες οργανώσεις που έχουν αναλάβει σαφή και ενεργή δέσμευση για την παραγωγή αποτελεσμάτων έρευνας και καινοτομίας και τη διατήρηση της τεχνογνωσίας στον τομέα της υπολογιστικής υψηλών επιδόσεων εντός της Ευρώπης. Η κοινή επιχείρηση θα πρέπει να είναι ανοιχτή σε νέα μέλη.
                  
               
                     (14)
                  
                  
                     Τόσο η Ένωση, όσο και κάθε συμμετέχον κράτος και ιδιωτικό μέλος της κοινής επιχείρησης θα πρέπει να παρέχουν χρηματοδοτική συνεισφορά στις διοικητικές δαπάνες της κοινής επιχείρησης. Στο πλαίσιο του πολυετούς δημοσιονομικού πλαισίου για τα έτη 2014-2020, η συνεισφορά της Ένωσης στις διοικητικές δαπάνες μπορεί να διατεθεί εμπροσθοβαρώς με σκοπό να καλύψει τις τρέχουσες δαπάνες μόνο έως το 2023. Τα συμμετέχοντα κράτη και τα ιδιωτικά μέλη της κοινής επιχείρησης θα πρέπει να καλύπτουν πλήρως τις διοικητικές δαπάνες της κοινής επιχείρησης μετά το 2024.
                  
               
                     (15)
                  
                  
                     Προκειμένου να ανακτήσουν την ηγετική τους θέση στις τεχνολογίες υπολογιστικής υψηλών επιδόσεων, καθώς και να αναπτύξουν ένα ολοκληρωμένο οικοσύστημα υπολογιστικής υψηλών επιδόσεων για την Ένωση, οι ενδιαφερόμενοι φορείς της βιομηχανίας και της έρευνας που μετέχουν στην ιδιωτική ένωση ETP4HPC (Ευρωπαϊκή τεχνολογική πλατφόρμα στον τομέα της υπολογιστικής υψηλών επιδόσεων) συνέστησαν το 2014 συμβατική σύμπραξη δημόσιου και ιδιωτικού τομέα με την Ένωση. Στόχος της είναι η δημιουργία μιας αξιακής αλυσίδας παγκόσμιας κλάσης για την τεχνολογία υπολογιστικής υψηλών επιδόσεων, η οποία θα πρέπει να είναι ανταγωνιστική σε παγκόσμιο επίπεδο και να προωθεί συνέργειες μεταξύ των τριών κύριων συνιστωσών του οικοσυστήματος υπολογιστικής υψηλών επιδόσεων, ήτοι ανάπτυξη τεχνολογίας, εφαρμογές και υποδομή υπερυπολογιστικής. Η ιδιωτική ένωση ETP4HPC, λαμβανομένης υπόψη της εμπειρογνωσίας της και του ρόλου της που συνίσταται στο να συγκεντρώνει στους κόλπους της τους ενδιαφερόμενους ιδιωτικούς φορείς του τομέα της υπολογιστικής υψηλών επιδόσεων, θα πρέπει να είναι επιλέξιμη για συμμετοχή στην κοινή επιχείρηση.
                  
               
                     (16)
                  
                  
                     Με στόχο την ενίσχυση της αξιακής αλυσίδας δεδομένων, την ενίσχυση της οικοδόμησης της κοινότητας με επίκεντρο τα δεδομένα και την εξασφάλιση των προϋποθέσεων για μια ακμάζουσα οικονομία στην Ένωση που θα βασίζεται στα δεδομένα, οι ενδιαφερόμενοι φορείς της βιομηχανίας και της έρευνας που μετέχουν στην ένωση BDVA (Ένωση για την αξιοποίηση των μεγάλων δεδομένων) συνέστησαν το 2014 συμβατική σύμπραξη δημόσιου και ιδιωτικού τομέα με την Ένωση. Η BDVA, λαμβανομένης υπόψη της εμπειρογνωσίας της και του ρόλου της που συνίσταται στο να συγκεντρώνει στους κόλπους της τους ενδιαφερόμενους ιδιωτικούς φορείς του τομέα των μαζικών δεδομένων, θα πρέπει να είναι επιλέξιμη για συμμετοχή στην κοινή επιχείρηση.
                  
               
                     (17)
                  
                  
                     Οι ιδιωτικές ενώσεις ETP4HPC και BDVA έχουν εκφράσει γραπτώς τη βούλησή τους να συνεισφέρουν στην τεχνολογική στρατηγική της κοινής επιχείρησης και να προσφέρουν την εμπειρογνωσία τους για την υλοποίηση των στόχων της κοινής επιχείρησης. Είναι σκόπιμο οι ιδιωτικές ενώσεις να αποδεχθούν το καταστατικό που καθορίζεται στο παράρτημα του παρόντος κανονισμού, μέσω επιστολής έγκρισης.
                  
               
                     (18)
                  
                  
                     Η μη κερδοσκοπική ένωση Σύμπραξη για προηγμένη υπολογιστική στην Ευρώπη (PRACE) αριθμεί 25 χώρες μέλη των οποίων οι αντιπροσωπευτικοί οργανισμοί δημιουργούν μια πανευρωπαϊκή υποδομή υπερυπολογιστικής, παρέχοντας πρόσβαση σε πόρους και υπηρεσίες υπολογιστικής και διαχείρισης δεδομένων για μεγάλης κλίμακας επιστημονικές και μηχανολογικές εφαρμογές στο υψηλότερο επίπεδο απόδοσης. Η κοινή επιχείρηση μπορεί να συνεργάζεται με την PRACE για την παροχή και τη διαχείριση της πρόσβασης σε μια ομοσπονδιοποιημένη και διασυνδεδεμένη υπερυπολογιστική και σε υποδομές δεδομένων και τις υπηρεσίες τους, καθώς και σε εκπαιδευτικές εγκαταστάσεις και ευκαιρίες ανάπτυξης δεξιοτήτων.
                  
               
                     (19)
                  
                  
                     Το δίκτυο GÉANT διασυνδέει 38 εθνικά ερευνητικά και εκπαιδευτικά δίκτυα εταίρων δημιουργώντας ένα πανευρωπαϊκό δίκτυο επιστημονικής αριστείας, έρευνας, εκπαίδευσης και καινοτομίας. Μέσω του ενοποιημένου καταλόγου συνδεσιμότητας, συνεργασίας και υπηρεσιών ταυτότητας, το δίκτυο GÉANT παρέχει στους χρήστες υψηλής αξιοπιστίας, απεριόριστη πρόσβαση σε υπολογιστική, ανάλυση, αποθήκευση, εφαρμογές και άλλους πόρους, προκειμένου να διασφαλιστεί ότι η Ευρώπη παραμένει στην πρώτη γραμμή της έρευνας. Η κοινή επιχείρηση δύναται να συνεργάζεται με το δίκτυο GΕΑΝΤ για τη συνδεσιμότητα μεταξύ των υπερυπολογιστών της κοινής επιχείρησης, καθώς και με άλλες ευρωπαϊκές υποδομές υπερυπολογιστών και δεδομένων.
                  
               
                     (20)
                  
                  
                     Η κοινή επιχείρηση θα πρέπει να εξετάζει σαφώς καθορισμένα θέματα που θα βοηθήσουν σε μεγάλο βαθμό την ακαδημαϊκή κοινότητα και τις ευρωπαϊκές βιομηχανίες εν γένει να σχεδιάσουν, να κατασκευάσουν και να χρησιμοποιήσουν τις πλέον καινοτόμες τεχνολογίες υπολογιστικής υψηλών επιδόσεων, και να δημιουργήσουν μια ενοποιημένη δικτυωμένη υποδομή σε ολόκληρη την Ένωση με δυνατότητες υπολογιστικής υψηλών επιδόσεων παγκόσμιας κλάσης, συνδεσιμότητα υψηλής ταχύτητας και εφαρμογές αιχμής και υπηρεσίες δεδομένων και λογισμικού για τους επιστήμονές της και άλλους κύριους χρήστες από τη βιομηχανία, συμπεριλαμβανομένων των ΜΜΕ, και από τον δημόσιο τομέα. Η κοινή επιχείρηση θα πρέπει να καταβάλει προσπάθειες για να μειώσει το χάσμα δεξιοτήτων σε ολόκληρη την Ένωση ειδικά στην υπολογιστική υψηλών επιδόσεων με τη συμμετοχή σε μέτρα ευαισθητοποίησης και βοηθώντας στη δημιουργία νέων γνώσεων και ανθρώπινου κεφαλαίου.
                  
               
                     (21)
                  
                  
                     Η κοινή επιχείρηση θα πρέπει να προετοιμάσει το έδαφος για ένα μακροπρόθεσμο όραμα και να ανοίξει τον δρόμο για την οικοδόμηση της πρώτης υβριδικής υποδομής υπολογιστικής υψηλών επιδόσεων στην Ευρώπη, ενοποιώντας κλασικές υπολογιστικές υποδομές με κβαντικές υπολογιστικές διατάξεις, π.χ. αξιοποιώντας τον κβαντικό υπολογιστή ως επιταχυντή νημάτων υπολογιστικής υψηλών επιδόσεων. Η δομημένη και συντονισμένη χρηματοδοτική στήριξη σε ευρωπαϊκό επίπεδο είναι απαραίτητη για να βοηθήσει τις ερευνητικές ομάδες και τις ευρωπαϊκές βιομηχανίες να παραμείνουν στην πρωτοπορία σε ένα εξαιρετικά ανταγωνιστικό διεθνές πλαίσιο μέσω της παραγωγής αποτελεσμάτων παγκόσμιας κλάσης, για να διασφαλιστεί ταχεία και ευρεία βιομηχανική εκμετάλλευση της ευρωπαϊκής έρευνας και τεχνολογίας σε όλη την Ένωση που θα επιφέρει σημαντικές δευτερογενείς επιπτώσεις για την κοινωνία, ώστε να εξασφαλιστεί κοινή ανάληψη κινδύνων και συνένωση δυνάμεων μέσω της ευθυγράμμισης των στρατηγικών και των επενδύσεων με το κοινό ευρωπαϊκό συμφέρον.
                  
               
                     (22)
                  
                  
                     Για την επίτευξη των στόχων της που αφορούν τον σχεδιασμό, την ανάπτυξη και χρήση των πλέον καινοτόμων τεχνολογιών υπολογιστικής υψηλών επιδόσεων, η κοινή επιχείρηση θα πρέπει να παρέχει χρηματοδοτική στήριξη, κυρίως με τη μορφή επιχορηγήσεων και δημόσιων συμβάσεων προμήθειας, κατόπιν ανοικτών προσκλήσεων υποβολής ανταγωνιστικών προτάσεων και προσφορών βάσει ετήσιων σχεδίων εργασίας. Η εν λόγω οικονομική στήριξη θα πρέπει να στοχεύει κυρίως σε αποδεδειγμένες δυσλειτουργίες της αγοράς που εμποδίζουν την ανάπτυξη του εν λόγω προγράμματος και να έχει χαρακτήρα κινήτρου, με την έννοια ότι αλλάζει τη συμπεριφορά του αποδέκτη.
                  
               
                     (23)
                  
                  
                     Προκειμένου να επιτύχει τους στόχους της να αυξήσει τις δυνατότητες καινοτομίας της βιομηχανίας, και ιδίως των ΜΜΕ, να συμβάλει στη μείωση του χάσματος δεξιοτήτων που αφορά ειδικά την υπολογιστική υψηλών επιδόσεων, να στηρίξει την αύξηση των γνώσεων και του ανθρώπινου κεφαλαίου και να αναβαθμίσει τις ικανότητες υπολογιστικής υψηλών επιδόσεων, η κοινή επιχείρηση θα πρέπει να στηρίξει τη δημιουργία, και ιδίως τη δικτύωση και το συντονισμό εθνικών κέντρων ικανοτήτων υπολογιστικής υψηλών επιδόσεων σε ολόκληρη την Ένωση. Αυτά τα κέντρα ικανοτήτων θα πρέπει να παρέχουν υπηρεσίες υπολογιστικής υψηλών επιδόσεων στη βιομηχανία, τον ακαδημαϊκό χώρο και τη δημόσια διοίκηση κατόπιν σχετικών αιτημάτων. Θα πρέπει πρωτίστως να προωθούν και να επιτρέπουν την πρόσβαση στο οικοσύστημα καινοτομίας της υπολογιστικής υψηλών επιδόσεων, να διευκολύνουν την πρόσβαση στους υπερυπολογιστές, να συμβάλλουν στην αντιμετώπιση των σημαντικών ελλείψεων σε ειδικευμένους τεχνικούς εμπειρογνώμονες προωθώντας την ευαισθητοποίηση, την κατάρτιση και τις δραστηριότητες προβολής και αναλαμβάνοντας δραστηριότητες δικτύωσης με τους ενδιαφερομένους και τα άλλα κέντρα ικανοτήτων για την προώθηση ευρύτερων καινοτομιών, για παράδειγμα με την ανταλλαγή και την προώθηση βέλτιστων πρακτικών περιπτώσεων χρήσης ή εμπειριών εφαρμογής, με κοινή χρήση των εγκαταστάσεων κατάρτισης και την ανταλλαγή εμπειριών, διευκολύνοντας την από κοινού ανάπτυξη και ανταλλαγή παράλληλων κωδίκων, ή με την υποστήριξη της ανταλλαγής καινοτόμων εφαρμογών και εργαλείων για χρήστες του δημόσιου και του ιδιωτικού τομέα, ιδίως των ΜΜΕ.
                  
               
                     (24)
                  
                  
                     Η κοινή επιχείρηση θα πρέπει να παρέχει ένα προσανατολισμένο στη ζήτηση και καθοδηγούμενο από τους χρήστες πλαίσιο και να προωθεί μια προσέγγιση συνδυασμένου σχεδιασμού για την απόκτηση μιας ολοκληρωμένης, παγκόσμιας κλάσης υποδομής υπερυπολογιστών εξακλίμακας και δεδομένων στην Ένωση, ώστε οι χρήστες να εφοδιαστούν με τον στρατηγικό υπολογιστικό πόρο που χρειάζονται για να παραμείνουν ανταγωνιστικοί και να αντεπεξέλθουν στις προκλήσεις σε κοινωνικό, περιβαλλοντικό και οικονομικό επίπεδο, αλλά και σε επίπεδο ασφάλειας. Για τον σκοπό αυτό, η κοινή επιχείρηση θα πρέπει να συνεισφέρει στην αγορά υπερυπολογιστών προεξακλίμακας και πετακλίμακας. Οι υπερυπολογιστές της κοινής επιχείρησης θα πρέπει να εγκατασταθούν σε συμμετέχον κράτος που είναι κράτος μέλος.
                  
               
                     (25)
                  
                  
                     Ο Ορίζων 2020 θα πρέπει να συμβάλει στη γεφύρωση του χάσματος μεταξύ έρευνας και καινοτομίας εντός της Ένωσης, διά της προώθησης συνεργειών με τα ευρωπαϊκά διαρθρωτικά και επενδυτικά ταμεία (ΕΔΕΤ). Ως εκ τούτου, η κοινή επιχείρηση θα πρέπει να επιδιώξει να αναπτύξει στενές αλληλεπιδράσεις με τα ΕΔΕΤ, που μπορούν συγκεκριμένα να βοηθήσουν στην ενίσχυση των τοπικών, περιφερειακών και εθνικών δυνατοτήτων έρευνας και καινοτομίας.
                  
               
                     (26)
                  
                  
                     Η κοινή επιχείρηση θα πρέπει να παρέχει ένα ευνοϊκό πλαίσιο για τα συμμετέχοντα κράτη που είναι κράτη μέλη ώστε να αξιοποιήσουν τα ΕΔΕΤ για την αγορά υπερυπολογιστών. Η χρήση των ευρωπαϊκών διαρθρωτικών και επενδυτικών κονδυλίων στις δραστηριότητες της κοινής επιχείρησης είναι ουσιώδους σημασίας για την ανάπτυξη στην Ένωση μιας ενοποιημένης και δικτυωμένης, παγκόσμιας κλάσης, υποδομής υπολογιστικής υψηλών επιδόσεων και δεδομένων, καθώς τα οφέλη μιας τέτοιας υποδομής βαίνουν πολύ πέρα από τους χρήστες των κρατών μελών. Εάν τα συμμετέχοντα κράτη μέλη αποφασίσουν να χρησιμοποιήσουν τα ΕΔΕΤ για να συμβάλλουν στο κόστος αγοράς υπερυπολογιστών πετακλίμακας και προεξακλίμακας, η κοινή επιχείρηση θα πρέπει να λάβει υπόψη το μερίδιο της Ένωσης των ΕΔΕΤ από το συγκεκριμένο συμμετέχον κράτος, ενώ θα υπολογίζεται μόνον το εθνικό μερίδιο των ΕΔΕΤ ως εθνική συνεισφορά στον προϋπολογισμό της κοινής επιχείρησης. Ούτως ή άλλως, η συνεισφορά της Ένωσης από τον Ορίζοντα 2020 και τον ΜΣΕ θα πρέπει να καλύπτει έως και το 50 % του κόστους αγοράς και έως 50 % του λειτουργικού κόστους των υπερυπολογιστών προεξακλίμακας, για την ευθυγράμμιση με τον στόχο της κοινής επιχείρησης να συμβάλει στην από κοινού αξιοποίηση των πόρων για τον εξοπλισμό της Ένωση με υπερυπολογιστές προεξακλίμακας παγκοσμίου κύρους. Στην περίπτωση των υπερυπολογιστών πετακλίμακας, η συνεισφορά της Ένωσης από τον Ορίζοντα 2020 και τον ΜΣΕ θα καλύπτει έως και 35 % του κόστους αγοράς του υπερυπολογιστή, για να ευθυγραμμιστεί με την υφιστάμενη χρηματοδότηση των δημοσίων συμβάσεων στον τομέα της καινοτομίας του Ορίζοντος 2020.Το υπόλοιπο κόστος των υπερυπολογιστών πετακλίμακας και προεξακλίμακας θα πρέπει να καλύπτεται από τα συμμετέχοντα κράτη μέλη.
                  
               
                     (27)
                  
                  
                     Η κοινή επιχείρηση θα πρέπει να έχει την κυριότητα των υπερυπολογιστών προεξακλίμακας στην αγορά των οποίων προβαίνει. Η λειτουργία κάθε υπερυπολογιστή προεξακλίμακας θα πρέπει να ανατεθεί σε οντότητα υποδοχής. Η οντότητα υποδοχής μπορεί να αντιπροσωπεύει ένα μόνο συμμετέχον κράτος που είναι κράτος μέλος ή κοινοπραξία υποδοχής. Η οντότητα υποδοχής θα πρέπει να είναι σε θέση να παρέχει μια ακριβή εκτίμηση και να επαληθεύει τις λειτουργικές δαπάνες του υπερυπολογιστή διασφαλίζοντας, για παράδειγμα, τον λειτουργικό διαχωρισμό, και στο μέτρο του δυνατού, τον φυσικό διαχωρισμό των υπερυπολογιστών προεξακλίμακας της κοινής επιχείρησης και κάθε εθνικού ή περιφερειακού υπολογιστικού συστήματος τη λειτουργία του οποίου έχει αναλάβει. Η οντότητα υποδοχής θα πρέπει να επιλέγεται από το διοικητικό συμβούλιο της κοινής επιχείρησης («διοικητικό συμβούλιο») μετά από πρόσκληση εκδήλωσης ενδιαφέροντος αξιολογούμενη από ανεξάρτητους εμπειρογνώμονες. Όταν η οντότητα υποδοχής επιλεγεί, το συμμετέχον κράτος όπου είναι εγκατεστημένη η εν λόγω οντότητα ή η κοινοπραξία υποδοχής θα πρέπει να μπορεί να αποφασίζει να ζητήσει από άλλα συμμετέχοντα κράτη μέλη να συμμετάσχουν και να συνεισφέρουν στη χρηματοδότηση του υπερυπολογιστή προεξακλίμακας που θα εγκατασταθεί στην επιλεγμένη οντότητα φιλοξενίας. Το μερίδιο του χρόνου πρόσβασης της Ένωσης στον υπερυπολογιστή προεξακλίμακας θα πρέπει να είναι ευθέως ανάλογο με τη χρηματοδοτική συνεισφορά της Ένωσης από τον Ορίζοντα 2020 και τον ΜΣΕ για το συνολικό κόστος κυριότητας του υπερυπολογιστή και δεν πρέπει να υπερβαίνει το 50 % του συνολικού χρόνου πρόσβασης του στον εν λόγω υπερυπολογιστή. Οι συνεισφορές των συμμετεχόντων κρατών σε κοινοπραξία υποδοχής για τον υπερυπολογιστή προεξακλίμακας θα πρέπει να μεταφραστούν σε μερίδια χρόνου πρόσβασης στον εν λόγω υπερυπολογιστή. Τα συμμετέχοντα κράτη θα πρέπει να συμφωνούν μεταξύ τους ως προς την κατανομή του μεριδίου τους σε χρόνο πρόσβασης στον υπερυπολογιστή προεξακλίμακας. Η κοινή επιχείρηση θα πρέπει να διατηρεί την κυριότητα των υπερυπολογιστών προεξακλίμακας έως ότου αποσβεσθούν.
                     Στη συνέχεια η κυριότητα θα μπορούσε να μεταβιβασθεί στην οντότητα υποδοχής για παροπλισμό, διάθεση ή οποιαδήποτε άλλη χρήση. Εάν συμφωνηθεί έτσι, όταν μεταβιβάζεται η κυριότητα στην οντότητα υποδοχής πριν από την πλήρη περίοδο απόσβεσης ενός υπερυπολογιστή προεξακλίμακας ή λόγω διάλυσης της κοινής επιχείρησης, η οντότητα υποδοχής θα πρέπει να επιστρέψει στην κοινή επιχείρηση την υπολειμματική αξία του υπερυπολογιστή.
                  
               
                     (28)
                  
                  
                     Η κοινή επιχείρηση θα πρέπει να προμηθεύσει τους υπερυπολογιστές πετακλίμακας από κοινού με τα συμμετέχοντα κράτη. Η λειτουργία κάθε υπερυπολογιστή πετακλίμακας θα πρέπει να ανατεθεί σε μια οντότητα υποδοχής. Η οντότητα υποδοχής μπορεί να αντιπροσωπεύει ένα μόνο συμμετέχον κράτος που είναι κράτος μέλος ή μια κοινοπραξία υποδοχής συμμετεχόντων κρατών. Η κοινή επιχείρηση θα πρέπει να έχει στην κυριότητά της το μέρος που αντιστοιχεί στο μερίδιο της χρηματοδοτικής συνεισφοράς της Ένωσης στο κόστος αγοράς από τα κονδύλια του Ορίζοντος 2020 και του ΜΣΕ. Η οντότητα υποδοχής θα πρέπει να επιλέγεται από το διοικητικό συμβούλιο μετά από πρόσκληση εκδήλωσης ενδιαφέροντος αξιολογούμενη από ανεξάρτητους εμπειρογνώμονες. Το μερίδιο του χρόνου πρόσβασης της Ένωσης σε κάθε υπερυπολογιστή πετακλίμακας θα πρέπει να είναι ευθέως ανάλογο με τη χρηματοδοτική συνεισφορά της Ένωσης από τα κονδύλια του Ορίζοντος 2020 και του ΜΣΕ στο συνολικό κόστος της αγοράς του εν λόγω υπερυπολογιστή πετακλίμακας. Η κοινή επιχείρηση θα πρέπει να μεταβιβάσει την κυριότητα στην οντότητα υποδοχής μετά την πλήρη απόσβεση λειτουργίας του υπερυπολογιστή πετακλίμακας ή όταν τεθεί υπό εκκαθάριση. Στην τελευταία αυτή περίπτωση η οντότητα υποδοχής θα πρέπει να αποδώσει στην κοινή επιχείρηση την υπολειμματική αξία του υπερυπολογιστή.
                  
               
                     (29)
                  
                  
                     Ο σχεδιασμός και η λειτουργία των υπερυπολογιστών προεξακλίμακας και πετακλίμακας με την υποστήριξη της κοινής επιχείρησης θα πρέπει να λαμβάνουν υπόψη την ενεργειακή απόδοση και την περιβαλλοντική βιωσιμότητα.
                  
               
                     (30)
                  
                  
                     Προκειμένου να είναι σε θέση να αντιμετωπίσουν την ολοένα αυξανόμενη ζήτηση των χρηστών για υπερυπολογιστικούς πόρους, τα συμμετέχοντα κράτη δύνανται να παράσχουν στην κοινή επιχείρηση χρόνο πρόσβασης σε έναν ή περισσότερους εθνικούς υπερυπολογιστές που είναι διαθέσιμοι, οι οποίοι δηλαδή δεν έχουν ήδη δεσμευθεί και δεν συγχρηματοδοτούνται από την κοινή επιχείρηση. Στην περίπτωση αυτή, τα συμμετέχοντα κράτη θα πρέπει να παρέχουν στην κοινή επιχείρηση, σε εθελοντική βάση, εύλογο μερίδιο του χρόνου πρόσβασης στους εθνικούς υπερυπολογιστές που έχουν αποδεκτό επίπεδο επιδόσεων, προκειμένου η κοινή επιχείρηση να μπορέσει να αντιμετωπίσει τη ζήτηση των χρηστών. Τέτοια παροχή χρόνου πρόσβασης σε εθνικό υπερυπολογιστή δεν θα πρέπει να υπολογίζεται ως χρηματοδότηση ή συνεισφορά σε είδος του συμμετέχοντος κράτους στην κοινή επιχείρηση.
                  
               
                     (31)
                  
                  
                     Η χρήση υπερυπολογιστών προεξακλίμακας και πετακλίμακας θα πρέπει να εξυπηρετεί πρωτίστως σκοπούς δημόσιας έρευνας και καινοτομίας, για κάθε χρήστη από την ακαδημαϊκή κοινότητα, τη βιομηχανία ή τον δημόσιο τομέα. Η κατανομή στους χρήστες του χρόνου πρόσβασης στους υπερυπολογιστές θα πρέπει κατά κύριο λόγο να βασίζεται σε ανοιχτές προσκλήσεις εκδήλωσης ενδιαφέροντος που δημοσιεύονται από την κοινή επιχείρηση και αξιολογούνται από ανεξάρτητους εμπειρογνώμονες. Με απόφαση του διοικητικού συμβουλίου, θα πρέπει να είναι δυνατή η χορήγηση μικρού ποσοστού χρόνου πρόσβασης χωρίς πρόσκληση εκδήλωσης ενδιαφέροντος σε ορισμένες εξαιρετικές περιπτώσεις όπως οι ευρωπαϊκές στρατηγικές πρωτοβουλίες ή σε περίπτωση έκτακτης ανάγκης καθώς και περιπτώσεις διαχειρίσεως κρίσεων. Θα πρέπει να επιτρέπεται στην κοινή επιχείρηση να ασκεί ορισμένες περιορισμένες οικονομικές δραστηριότητες για εμπορικούς σκοπούς. Η πρόσβαση θα πρέπει να παρέχεται στους χρήστες που είναι εγκατεστημένοι στην Ένωση ή σε χώρα συνδεδεμένη με τον Ορίζοντα 2020. Τα δικαιώματα πρόσβασης θα πρέπει να παρέχονται ισότιμα σε κάθε χρήστη και να κατανέμονται υπό καθεστώς διαφάνειας. Το διοικητικό συμβούλιο θα πρέπει να καθορίζει και να παρακολουθεί τα δικαιώματα πρόσβασης στο μερίδιο του χρόνου πρόσβασης της Ένωσης σε κάθε υπερυπολογιστή.
                  
               
                     (32)
                  
                  
                     Οι υπερυπολογιστές της κοινής επιχείρησης θα πρέπει να λειτουργούν και να χρησιμοποιούνται σύμφωνα με τον κανονισμό (ΕΕ) 2016/679 (9), την οδηγία 2002/58/ΕΚ (10) και την οδηγία (ΕΕ) 2016/943 (11) του Ευρωπαϊκού Κοινοβουλίου και του Συμβουλίου.
                  
               
                     (33)
                  
                  
                     Θα πρέπει να επιτρέπεται η περιορισμένη χρήση των υπερυπολογιστών από χρήστες που ασκούν οικονομικές δραστηριότητες για μη ερευνητικές μη στρατιωτικές εφαρμογές. Ο χρόνος πρόσβασης θα πρέπει να παρέχεται πρωτίστως σε κάθε χρήστη που είναι εγκατεστημένος στην Ένωση ή σε χώρα συνδεδεμένη με τον Ορίζοντα 2020. Τα δικαιώματα πρόσβασης θα πρέπει να κατανέμονται υπό καθεστώς διαφάνειας.
                  
               
                     (34)
                  
                  
                     Η διακυβέρνηση της κοινής επιχείρησης θα πρέπει να διασφαλιστεί με δύο όργανα: το διοικητικό συμβούλιο και τη βιομηχανική και επιστημονική συμβουλευτική επιτροπή. Το διοικητικό συμβούλιο θα πρέπει να απαρτίζεται από εκπροσώπους της Ένωσης και των συμμετεχόντων κρατών. Το διοικητικό συμβούλιο θα πρέπει να είναι υπεύθυνο για τη χάραξη στρατηγικής πολιτικής και τις αποφάσεις χρηματοδότησης που σχετίζονται με τις δραστηριότητες της κοινής επιχείρησης, ιδίως με το σύνολο των δραστηριοτήτων σύναψης δημόσιων συμβάσεων προμήθειας. Η βιομηχανική και επιστημονική συμβουλευτική επιτροπή θα πρέπει να αποτελείται από εκπροσώπους της ακαδημαϊκής κοινότητας και της βιομηχανίας ως χρήστες, καθώς και από εκπροσώπους των παρόχων τεχνολογίας. Θα πρέπει να παρέχει ανεξάρτητες συμβουλές στο διοικητικό συμβούλιο σχετικά με το στρατηγικό θεματολόγιο για την έρευνα και την καινοτομία, καθώς και την αγορά και λειτουργία των υπερυπολογιστών που θα ανήκουν στην κοινή επιχείρηση.
                  
               
                     (35)
                  
                  
                     Για τα γενικά διοικητικά καθήκοντα της κοινής επιχείρησης, τα δικαιώματα ψήφου των συμμετεχόντων κρατών θα πρέπει να κατανέμονται ισότιμα μεταξύ τους. Για τα καθήκοντα που αντιστοιχούν στην κατάρτιση του μέρους του προγράμματος εργασιών που αφορά την απόκτηση των υπερυπολογιστών, την επιλογή του φορέα υποδοχής και τις δραστηριότητες έρευνας και καινοτομίας της κοινής επιχείρησης, τα δικαιώματα ψήφου των συμμετεχόντων κρατών που είναι κράτη μέλη θα πρέπει να βασίζονται στην αρχή της ειδικής πλειοψηφίας.Τα συμμετέχοντα κράτη μέλη που είναι χώρες που συνδέονται με τον Ορίζοντα 2020 θα πρέπει να έχουν επίσης δικαίωμα ψήφου για τα καθήκοντα που αντιστοιχούν στις δραστηριότητες έρευνας και καινοτομίας. Για τα καθήκοντα που αντιστοιχούν στην αγορά και τη λειτουργία των υπερυπολογιστών, μόνο τα συμμετέχοντα κράτη και η Ένωση που συνεισφέρουν πόρους για την προμήθεια υπερυπολογιστών πετακλίμακας και το συνολικό κόστος κυριότητας των υπερυπολογιστών προεξακλίμακας θα πρέπει να έχουν δικαιώματα ψήφου ανάλογα με τη συνεισφορά τους.
                  
               
                     (36)
                  
                  
                     Κατά τη διαχείριση της χρηματοδοτικής συνεισφοράς της Ένωσης, θα πρέπει να τηρούνται η αρχή της χρηστής δημοσιονομικής διαχείρισης και οι συναφείς κανόνες για την έμμεση διαχείριση που θεσπίζονται στον κανονισμό (ΕΕ, Ευρατόμ) 2018/1046. Οι κανόνες που εφαρμόζονται στη συμμετοχή της κοινής επιχείρησης σε διαδικασίες σύναψης δημόσιων συμβάσεων οφείλουν να καθορίζονται στους δημοσιονομικούς κανόνες της.
                  
               
                     (37)
                  
                  
                     Για την προαγωγή ενός καινοτόμου και ανταγωνιστικού οικοσυστήματος ευρωπαϊκής υπολογιστικής υψηλών επιδόσεων, η κοινή επιχείρηση θα πρέπει να χρησιμοποιεί κατάλληλα τις δημόσιες συμβάσεις και τις επιχορηγήσεις, συμπεριλαμβανομένων των από κοινού προμηθειών, των προ-εμπορικών δημόσιων συμβάσεων και της δημόσιας προμήθειας καινοτόμων λύσεων.
                  
               
                     (38)
                  
                  
                     Κατά την εκτίμηση των συνολικών επιπτώσεων της κοινής επιχείρησης, θα πρέπει να λαμβάνονται υπόψη οι επενδύσεις των ιδιωτικών μελών, ως συνεισφορές σε είδος που αντιστοιχούν στις δαπάνες στις οποίες υποβάλλονται κατά την υλοποίηση δράσεων μείον τις συνεισφορές της κοινής επιχείρησης.
                  
               
                     (39)
                  
                  
                     Προκειμένου να διατηρηθούν ισότιμοι όροι ανταγωνισμού για όλες τις επιχειρήσεις που δραστηριοποιούνται στην εσωτερική αγορά, η χρηματοδότηση από τα προγράμματα-πλαίσια της Ένωσης θα πρέπει να είναι συμβατή με τις αρχές για τις κρατικές ενισχύσεις, ώστε να διασφαλίζεται η αποτελεσματικότητα των δημόσιων δαπανών και η αποφυγή στρεβλώσεων της αγοράς, όπως ο παραγκωνισμός της ιδιωτικής χρηματοδότησης, η δημιουργία αναποτελεσματικών δομών αγοράς ή η διατήρηση αναποτελεσματικών επιχειρήσεων.
                  
               
                     (40)
                  
                  
                     Η συμμετοχή σε έμμεσες δράσεις που χρηματοδοτούνται από την κοινή επιχείρηση θα πρέπει να είναι σύμφωνη προς τον κανονισμό (ΕΕ) αριθ. 1290/2013. Επιπλέον, η κοινή επιχείρηση θα πρέπει να διασφαλίζει τη συνεπή εφαρμογή αυτών των κανόνων βάσει σχετικών μέτρων που εγκρίνει η Επιτροπή. Προκειμένου να διασφαλιστεί η κατάλληλη συγχρηματοδότηση έμμεσων δράσεων από τα συμμετέχοντα κράτη, σύμφωνα με τον κανονισμό (ΕΕ) αριθ. 1290/2013, τα συμμετέχοντα κράτη θα πρέπει να έχουν ως σκοπό να συνεισφέρουν ποσό τουλάχιστον ίσο με την επιστροφή που παρείχε η κοινή επιχείρηση για τις επιλέξιμες δαπάνες που πραγματοποιούνται από τους δικαιούχους των δράσεων. Για τον σκοπό αυτό, τα ανώτατα ποσοστά χρηματοδότησης που προβλέπονται στο ετήσιο πρόγραμμα εργασίας της κοινής επιχείρησης σύμφωνα με το άρθρο 28 του κανονισμού (ΕΕ) αριθ. 1290/2013 θα πρέπει να καθοριστούν αναλόγως.
                  
               
                     (41)
                  
                  
                     Η παροχή χρηματοδοτικής στήριξης σε δραστηριότητες στο πλαίσιο του ΜΣΕ θα πρέπει να συμμορφώνεται με τους κανόνες του ΜΣΕ.
                  
               
                     (42)
                  
                  
                     Τα οικονομικά συμφέροντα της Ένωσης και των λοιπών μελών της κοινής επιχείρησης θα πρέπει να προστατεύονται μέσω αναλογικών μέτρων σε ολόκληρο τον κύκλο δαπανών, περιλαμβανομένης της πρόληψης, ανίχνευσης και διερεύνησης παρατυπιών, της ανάκτησης απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων και, κατά περίπτωση, της εφαρμογής διοικητικών και χρηματικών κυρώσεων σύμφωνα με τον κανονισμό (ΕΕ, Ευρατόμ) 2018/1046.
                  
               
                     (43)
                  
                  
                     Η κοινή επιχείρηση θα πρέπει να λειτουργεί κατά τρόπο ανοικτό και διαφανή, παρέχοντας εγκαίρως κάθε σχετική διαθέσιμη πληροφορία, καθώς και προωθώντας αναλόγως τις δραστηριότητές της, συμπεριλαμβανομένων των δράσεων ενημέρωσης και διάδοσης, στο ευρύ κοινό. Ο εσωτερικός κανονισμός των οργάνων της κοινής επιχείρησης θα πρέπει να δημοσιοποιείται.
                  
               
                     (44)
                  
                  
                     Για λόγους απλούστευσης, θα πρέπει να μειωθεί η διοικητική επιβάρυνση για όλα τα μέρη. Θα πρέπει να αποφευχθούν οι διπλοί λογιστικοί έλεγχοι και ο δυσανάλογος αριθμός εγγράφων και εκθέσεων. Για τις δράσεις που χρηματοδοτούνται από τον Ορίζοντα 2020, οι λογιστικοί έλεγχοι των αποδεκτών κονδυλίων της Ένωσης σύμφωνα με τον παρόντα κανονισμό θα πρέπει να διεξάγονται σύμφωνα με τον κανονισμό (ΕΕ) αριθ. 1291/2013. Για τις δράσεις που χρηματοδοτούνται από τον ΜΣΕ, οι έλεγχοι των αποδεκτών κονδυλίων της Ένωσης σύμφωνα με τον παρόντα κανονισμό θα πρέπει να διεξάγονται σύμφωνα με τον κανονισμό (ΕΕ) αριθ. 1316/2013.
                  
               
                     (45)
                  
                  
                     Ο εσωτερικός ελεγκτής της Επιτροπής θα πρέπει να ασκεί τις ίδιες αρμοδιότητες στην κοινή επιχείρηση με αυτές που ασκεί στην Επιτροπή.
                  
               
                     (46)
                  
                  
                     Η Επιτροπή, η κοινή επιχείρηση, το Ελεγκτικό Συνέδριο και η Ευρωπαϊκή Υπηρεσία Καταπολέμησης της Απάτης (OLAF) θα πρέπει να έχουν πρόσβαση σε όλες τις πληροφορίες και τους χώρους που απαιτείται για τη διεξαγωγή λογιστικών ελέγχων και ερευνών σχετικά με τις επιχορηγήσεις, τις συμβάσεις και τις συμφωνίες που υπογράφει η κοινή επιχείρηση.
                  
               
                     (47)
                  
                  
                     Όλες οι προσκλήσεις υποβολής προτάσεων και οι προσκλήσεις υποβολής προσφορών στο πλαίσιο του παρόντος κανονισμού θα πρέπει να λαμβάνουν υπόψη τη διάρκεια του Ορίζοντος 2020 και του ΜΣΕ, κατά περίπτωση, με εξαίρεση δεόντως αιτιολογημένες περιπτώσεις.
                  
               
                     (48)
                  
                  
                     Η κοινή επιχείρηση θα πρέπει επίσης να χρησιμοποιεί ηλεκτρονικά μέσα που διαχειρίζεται η Επιτροπή για να διασφαλίζει ανοικτή πρόσβαση και διαφάνεια και να διευκολύνει τη συμμετοχή. Γι' αυτό, οι προσκλήσεις υποβολής προτάσεων που προκηρύσσει η κοινή επιχείρηση στο πλαίσιο του Ορίζοντος 2020 θα πρέπει να δημοσιεύονται και στην ενιαία πύλη για τους συμμετέχοντες, καθώς και μέσω άλλων ηλεκτρονικών μέσων διάδοσης του Ορίζοντος 2020 που διαχειρίζεται η Επιτροπή. Επιπλέον, συναφή δεδομένα που αφορούν, μεταξύ άλλων, προτάσεις, αιτούντες, επιχορηγήσεις και συμμετέχοντες θα πρέπει να διατίθενται από την κοινή επιχείρηση, ώστε να περιληφθούν στα ηλεκτρονικά συστήματα υποβολής εκθέσεων και διάδοσης του Ορίζοντος 2020 που διαχειρίζεται η Επιτροπή, με την κατάλληλη μορφή και με περιοδικότητα που να αντιστοιχεί στις υποχρεώσεις υποβολής εκθέσεων της Επιτροπής.
                  
               
                     (49)
                  
                  
                     Θα πρέπει να διεξαχθούν από την Επιτροπή μια ενδιάμεση και μια τελική αξιολόγηση της κοινής επιχείρησης με τη βοήθεια ανεξάρτητων εμπειρογνωμόνων. Για λόγους διαφάνειας, η σχετική έκθεση των ανεξάρτητων εμπειρογνωμόνων θα πρέπει να δημοσιοποιηθεί, σύμφωνα με τους ισχύοντες κανόνες.
                  
               
                     (50)
                  
                  
                     Δεδομένου ότι οι στόχοι του παρόντος κανονισμού, δηλαδή η ενίσχυση των δυνατοτήτων έρευνας και καινοτομίας, η αγορά υπερυπολογιστών πετακλίμακας και προεξακλίμακας και η πρόσβαση σε υποδομές υπολογιστικής υψηλών επιδόσεων και δεδομένων σε ολόκληρη την Ένωση μέσω μιας κοινής επιχείρησης, δεν είναι δυνατόν να επιτευχθούν ικανοποιητικά από τα κράτη μέλη, αλλά, για την αποφυγή αλληλεπικαλύψεων, τη διατήρηση κρίσιμης μάζας και τη διασφάλιση της βέλτιστης χρήσης της δημόσιας χρηματοδότησης, μπορούν να επιτευχθούν καλύτερα σε ενωσιακό επίπεδο, η Ένωση δύναται να θεσπίζει μέτρα, σύμφωνα με την αρχή της επικουρικότητας που διατυπώνεται στο άρθρο 5 της Συνθήκης για την Ευρωπαϊκή Ένωση (ΣΕΕ). Σύμφωνα με την αρχή της αναλογικότητας, όπως διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Σύσταση
            
               1.   Για την υλοποίηση της κοινής πρωτοβουλίας «Ευρωπαϊκή υπολογιστική υψηλών επιδόσεων», συστήνεται κοινή επιχείρηση, κατά την έννοια του άρθρου 187 της Συνθήκης για τη λειτουργία της Ευρωπαϊκής Ένωσης (ΣΛΕΕ) («κοινή επιχείρηση για την ευρωπαϊκή υπολογιστική υψηλών επιδόσεων», «κοινή επιχείρηση»), για το χρονικό διάστημα έως τις 31 Δεκεμβρίου 2026.
            
            
               2.   Προκειμένου να ληφθεί υπόψη η διάρκεια του ευρωπαϊκού προγράμματος-πλαισίου για την έρευνα και την καινοτομία (Ορίζων 2020), το οποίο θεσπίστηκε με τον κανονισμό (ΕΕ) αριθ. 1291/2013, και του μηχανισμού «Συνδέοντας την Ευρώπη» (ΜΣΕ), ο οποίος θεσπίστηκε με τον κανονισμό (ΕΕ) αριθ. 1316/2013, προκηρύσσονται προσκλήσεις υποβολής προτάσεων και προσκλήσεις υποβολής προσφορών στο πλαίσιο του παρόντος κανονισμού έως τις 31 Δεκεμβρίου 2020. Σε δεόντως αιτιολογημένες περιπτώσεις, προσκλήσεις υποβολής προτάσεων ή προσκλήσεις υποβολής προσφορών μπορούν να προκηρυχθούν έως τις 31 Δεκεμβρίου 2021.
            
            
               3.   Η κοινή επιχείρηση συνιστά οργανισμό στον οποίο έχει ανατεθεί η εκτέλεση σύμπραξης δημοσίου και ιδιωτικού τομέα σύμφωνα με το άρθρο 71 του κανονισμού (ΕΕ, Ευρατόμ) 2018/1046.
            
            
               4.   Η κοινή επιχείρηση έχει νομική προσωπικότητα. Σε κάθε κράτος μέλος έχει την ευρύτερη δυνατή νομική ικανότητα που αναγνωρίζεται στα νομικά πρόσωπα με βάση το δίκαιο των αντίστοιχων κρατών μελών. Δύναται, ιδίως, να αποκτά ή να διαθέτει κινητή και ακίνητη περιουσία και να παρίσταται ενώπιον δικαστηρίου.
            
            
               5.   Η έδρα της κοινής επιχείρησης θα βρίσκεται στο Λουξεμβούργο.
            
            
               6.   Το καταστατικό της κοινής επιχείρησης («καταστατικό») παρατίθεται στο παράρτημα.
            
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            1)   «δοκιμή αποδοχής»: δοκιμή που διενεργείται για να διαπιστωθεί αν πληρούνται οι απαιτήσεις των προδιαγραφών του συστήματος,
            2)   «χρόνος πρόσβασης»: υπολογιστικός χρόνος υπερυπολογιστή που τίθεται στη διάθεση ενός χρήστη ή μιας ομάδας χρηστών προκειμένου να εκτελέσουν τα προγράμματα υπολογιστή τους,
            3)   «συνδεδεμένη οντότητα»: οντότητα κατά τον ορισμό του άρθρου 2 παράγραφος 1 σημείο 2) του κανονισμού (ΕΕ) αριθ. 1290/2013,
            4)   «εθνικό κέντρο ικανοτήτων υπολογιστικής υψηλών επιδόσεων»: νομική οντότητα εγκατεστημένη σε συμμετέχον κράτος που είναι κράτος μέλος, συνδεδεμένη με το εθνικό κέντρο υπερυπολογιστών του εν λόγω κράτους μέλους, η οποία παρέχει σε χρήστες της βιομηχανίας, συμπεριλαμβανομένων των ΜΜΕ, του ακαδημαϊκού χώρου και της δημόσιας διοίκησης πρόσβαση, κατόπιν αιτήσεως, σε υπερυπολογιστές και σε πλέον σύγχρονες τεχνολογίες, εργαλεία, εφαρμογές και υπηρεσίες υπολογιστικής υψηλών επιδόσεων, καθώς και εμπειρογνωμοσύνη, δεξιότητες, κατάρτιση, δικτύωση και δραστηριότητες προβολής,
            5)   «συνιστώσα οντότητα»: οντότητα που συναπαρτίζει κάθε ιδιωτικό μέλος της κοινής επιχείρησης, δυνάμει του καταστατικού του εκάστοτε ιδιωτικού μέλους,
            6)   «υπερυπολογιστής εξακλίμακας»: υπολογιστικό σύστημα με επίπεδο επιδόσεων ικανό να εκτελεί δέκα στη δέκατη όγδοη πράξεις ανά δευτερόλεπτο (ή 1 εξαφλόπ) που υποστηρίζουν εφαρμογές που προσφέρουν λύσεις υψηλής πιστότητας σε μικρότερο χρονικό διάστημα και που αντιμετωπίζουν προβλήματα μεγαλύτερης πολυπλοκότητας,
            7)   «συμφωνία υποδοχής»: συμφωνία που συνάπτεται μεταξύ της κοινής επιχείρησης και της οντότητας υποδοχής ενός υπερυπολογιστή προεξακλίμακας ή μεταξύ της κοινής επιχείρησης, των λοιπών συγκυρίων ενός υπερυπολογιστή πετακλίμακας και της οντότητας υποδοχής ενός υπερυπολογιστή πετακλίμακας, που μπορεί να λάβει τη μορφή σύμβασης παροχής υπηρεσιών ή άλλης σύμβασης,
            8)   «κοινοπραξία υποδοχής»: ομάδα συμμετεχόντων κρατών που έχουν συμφωνήσει να συνεισφέρουν στην αγορά και λειτουργία υπερυπολογιστή προεξακλίμακας ή υπερυπολογιστή πετακλίμακας,
            9)   «οντότητα υποδοχής»: οντότητα που περιλαμβάνει μέσα για τη φιλοξενία και λειτουργία ενός υπερυπολογιστή και η οποία είναι εγκατεστημένη σε συμμετέχον κράτος που είναι κράτος μέλος,
            10)   «εθνικός υπερυπολογιστής»: εθνικό υπολογιστικό σύστημα που βρίσκεται σε συμμετέχον κράτος με επίπεδο επίδοσης τουλάχιστον 0.4 πεταφλόπ και που δεν αποτελεί αντικείμενο προμήθειας με βάση τον παρόντα κανονισμό,
            11)   «κράτος παρατηρητής»: κράτος μέλος ή μια χώρα συνδεδεμένη με τον Ορίζοντα 2020 που δεν είναι συμμετέχον κράτος,
            12)   «συμμετέχον κράτος»: χώρα που είναι μέλος της κοινής επιχείρησης,
            13)   «υπερυπολογιστής πετακλίμακας»: υπολογιστικό σύστημα με επίπεδο επίδοσης που μπορεί να εκτελεί δέκα στη δεκάτη πέμπτη πράξεις ανά δευτερόλεπτο (ή 1 πεταφλόπ),
            14)   «υπερυπολογιστής προεξακλίμακας»: υπολογιστικό σύστημα με επίπεδο επίδοσης που μπορεί να εκτελεί περισσότερα από 100 πεταφλόπ και λιγότερο από 1 εξαφλόπ,
            15)   «ιδιωτικά μέλη»: ιδιωτικές ενώσεις που είναι μέλη της κοινής επιχείρησης,
            16)   «υπερυπολογιστής»: κάθε υπολογιστικό σύστημα που διαθέτει τουλάχιστον υπολογιστικές επιδόσεις πετακλίμακας και αποτελεί αντικείμενο προμήθειας σύμφωνα με τον παρόντα κανονισμό,
            17)   «συνολικό κόστος κυριότητας» ενός υπερυπολογιστή: το κόστος αγοράς συν το κόστος λειτουργίας, συμπεριλαμβανομένης της συντήρησης, έως ότου η κυριότητα του υπερυπολογιστή μεταφερθεί στον φορέα υποδοχής ή πωληθεί ή έως ότου ο υπερυπολογιστής παροπλισθεί χωρίς μεταβίβαση της κυριότητας,
            18)   «χρήστης»: κάθε φυσικό ή νομικό πρόσωπο, οντότητα ή διεθνής οργανισμός στον οποίο παραχωρείται χρόνος πρόσβασης για τη χρήση υπερυπολογιστή της κοινής επιχείρησης,
            19)   «πρόγραμμα εργασίας»: το πρόγραμμα εργασίας όπως ορίζεται στο άρθρο 2 παράγραφος 1 σημείο 22) του κανονισμού (ΕΕ) αριθ. 1290/2013 και το οποίο λειτουργεί επίσης το πρόγραμμα εργασίας που αναφέρεται στο άρθρο 17 του κανονισμού (ΕΕ) αριθ. 1316/2013.
         
         
            Άρθρο 3
            Αποστολή, στόχοι και δραστηριότητες
            
               1.   Η αποστολή της κοινής επιχείρησης είναι να αναπτύξει, να θέσει σε λειτουργία, να επεκτείνει και να διατηρήσει στην Ένωση μια ενοποιημένη υποδομή υπερυπολογιστών και δεδομένων παγκόσμιας κλάσης και να αναπτύξει και να υποστηρίξει ένα πολύ ανταγωνιστικό και καινοτόμο οικοσύστημα υπολογιστικής υψηλών επιδόσεων.
            
            
               2.   Η κοινή επιχείρηση έχει τους ακόλουθους γενικούς στόχους:
               
                           α)
                        
                        
                           να παρέχει στην ερευνητική και επιστημονική κοινότητα, καθώς και στη βιομηχανία, συμπεριλαμβανομένων των ΜΜΕ, και στον δημόσιο τομέα της Ένωσης ή συνδεδεμένης με τον Ορίζοντα 2020 χώρας την καλύτερη διαθέσιμη ανταγωνιστική υποδομή υπολογιστικής υψηλών επιδόσεων και δεδομένων και να στηρίζει την ανάπτυξη των τεχνολογιών και των εφαρμογών της σε ευρύ φάσμα πεδίων,
                        
                     
                           β)
                        
                        
                           να παρέχει το πλαίσιο για την αγορά μιας ολοκληρωμένης, προσανατολισμένης στη ζήτηση και καθοδηγούμενης από τους χρήστες, παγκόσμιας κλάσης υποδομής υπερυπολογιστών και δεδομένων πετακλίμακας και προεξακλίμακας στην Ένωση,
                        
                     
                           γ)
                        
                        
                           να παρέχει συντονισμό σε επίπεδο Ένωσης και επαρκείς χρηματοδοτικούς πόρους για τη στήριξη της ανάπτυξης και της αγοράς της εν λόγω υποδομής, η οποία θα είναι προσβάσιμη σε χρήστες από τον δημόσιο και τον ιδιωτικό τομέα, πρωτίστως για σκοπούς έρευνας και καινοτομίας,
                        
                     
                           δ)
                        
                        
                           να στηρίζει το φιλόδοξο θεματολόγιο για την έρευνα και την καινοτομία για την ανάπτυξη και τη διατήρηση στην Ένωση ενός οικοσυστήματος υπολογιστικής υψηλών επιδόσεων παγκόσμιας κλάσης, εξακλίμακας και πέρα, που θα καλύπτει όλα τα στοιχεία της αξιακής αλυσίδας στον επιστημονικό και βιομηχανικό τομέα, συμπεριλαμβανομένων τεχνολογιών επεξεργαστών χαμηλής ενέργειας και ενδιάμεσων λογισμικών τεχνολογιών, αλγορίθμων και σχεδίων κωδίκων, εφαρμογών και συστημάτων, υπηρεσιών και μηχανικής, διασυνδέσεων, τεχνογνωσίας και δεξιοτήτων, για την εποχή της υπερυπολογιστικής της επόμενης γενιάς,
                        
                     
                           ε)
                        
                        
                           να προωθεί την υιοθέτηση και συστηματική χρήση των αποτελεσμάτων της έρευνας και της καινοτομίας που παράγονται στην Ένωση από τους χρήστες της επιστήμης, της βιομηχανίας, συμπεριλαμβανομένων των ΜΜΕ, και του δημόσιου τομέα.
                        
                     
            
               3.   Η κοινή επιχείρηση έχει τους ακόλουθους ειδικούς στόχους:
               
                           α)
                        
                        
                           να συμβάλει στην εφαρμογή του κανονισμού (ΕΕ) αριθ. 1291/2013 και της απόφασης 2013/743/ΕΕ, ιδίως δε του μέρους II του ειδικού προγράμματος όπως ορίζεται στο άρθρο 2 της εν λόγω απόφασης («ειδικό πρόγραμμα»), και στην εφαρμογή του κανονισμού (ΕΕ) αριθ. 1316/2013 και του κανονισμού (ΕΕ) αριθ. 283/2014,
                        
                     
                           β)
                        
                        
                           να ευθυγραμμίσει στρατηγικές μεταξύ κρατών μελών και Ένωσης στο πλαίσιο μιας συντονισμένης στρατηγικής για την ευρωπαϊκή υπολογιστική υψηλών επιδόσεων και να συμβάλει στην αποτελεσματικότητα της δημόσιας στήριξης με την αποτροπή της άσκοπης αλληλεπικάλυψης και του κατακερματισμού των προσπαθειών,
                        
                     
                           γ)
                        
                        
                           να συνδυάσει πόρους της Ένωσης, εθνικούς πόρους και ιδιωτικές επενδύσεις, και να αυξήσει τις επενδύσεις στην υπολογιστική υψηλών επιδόσεων ώστε να φτάσουν σε επίπεδο που μπορεί να συγκριθεί με εκείνο των παγκόσμιων ανταγωνιστών της,
                        
                     
                           δ)
                        
                        
                           να αναλάβει την οικοδόμηση και λειτουργία μιας παγκόσμιας κλάσης ενοποιημένης υποδομής υπερυπολογιστών και δεδομένων με την απαραίτητη αρχιτεκτονική ποικιλία για την κάλυψη των διαφορετικών αναγκών των χρηστών σε ολόκληρη την Ένωση, αφενός ως αναγκαίας συνιστώσας της επιστημονικής αριστείας και, αφετέρου, για την ψηφιοποίηση της βιομηχανίας και του δημόσιου τομέα, και για την ενίσχυση των δυνατοτήτων καινοτομίας και της παγκόσμιας ανταγωνιστικότητας, ώστε να επιτευχθεί οικονομική μεγέθυνση και αύξηση της απασχόλησης στην Ένωση,
                        
                     
                           ε)
                        
                        
                           να παρέχει πρόσβαση σε υποδομές και υπηρεσίες που βασίζονται στην υπολογιστική υψηλών επιδόσεων σε ευρύ φάσμα χρηστών από την ερευνητική και επιστημονική κοινότητα, καθώς και από τη βιομηχανία, συμπεριλαμβανομένων των ΜΜΕ, και από τον δημόσιο τομέα, αναφορικά με νέες και αναδυόμενες εφαρμογές και υπηρεσίες έντασης δεδομένων και υπολογισμών,
                        
                     
                           στ)
                        
                        
                           να στηρίξει την ανάπτυξη στην Ένωση τεχνολογιών υπερυπολογιστικής υψηλών επιδόσεων εξακλίμακας και μεταεξακλίμακας, συμπεριλαμβανομένων των τεχνολογιών μικροεπεξεργαστών χαμηλής ενέργειας και των συναφών ενδιάμεσων λογισμικών, την ένταξή τους σε συστήματα υπερυπολογιστών μέσω κοινής προσέγγισης, καθώς και την ενοποίησή τους σε μεγάλης κλίμακας και αναδυόμενα πεδία εφαρμογών,
                        
                     
                           ζ)
                        
                        
                           να γεφυρώσει το χάσμα μεταξύ έρευνας και ανάπτυξης και της υλοποίησης συστημάτων υπολογιστικής υψηλών επιδόσεων εξακλίμακας, ώστε να ενισχυθεί η αλυσίδα παροχής ψηφιακής τεχνολογίας στην Ένωση και να καταστεί δυνατή η αγορά υπερυπολογιστών παγκόσμιας κλάσης από την κοινή επιχείρηση, ενδεχομένως με την ενσωμάτωση ευρωπαϊκών τεχνολογιών,
                        
                     
                           η)
                        
                        
                           να εξασφαλίσει την αριστεία στις εφαρμογές υπολογιστικής υψηλών επιδόσεων, για την εξασφάλιση επιδόσεων παγκόσμιας κλάσης μέσω της ανάπτυξης και βελτιστοποίησης κωδίκων και εφαρμογών και άλλων εφαρμογών υπολογιστικής υψηλών επιδόσεων μεγάλης κλίμακας και αναδυόμενων ηγετικών στην αγορά εφαρμογών βάσει προσέγγισης συνδυασμένου σχεδιασμού, με στήριξη των κέντρων αριστείας για εφαρμογές υπολογιστικής υψηλών επιδόσεων και των βασιζόμενων στην υπολογιστική υψηλών επιδόσεων συστημάτων επίδειξης μεγάλης κλίμακας και κλινών δοκιμής για εφαρμογές και υπηρεσίες μαζικών δεδομένων σε ευρύ φάσμα επιστημονικών και βιομηχανικών τομέων,
                        
                     
                           θ)
                        
                        
                           να διασυνδέσει και να συνενώσει περιφερειακούς, εθνικούς και ευρωπαϊκούς υπερυπολογιστές υπολογιστικής υψηλών επιδόσεων και άλλα υπολογιστικά συστήματα, κέντρα δεδομένων και σχετικό με αυτά λογισμικό και εφαρμογές σε συνεργασία με την PRACE και το GÉANT,
                        
                     
                           ι)
                        
                        
                           να αυξήσει τη δυναμική της καινοτομίας της βιομηχανίας, και ιδίως των ΜΜΕ, μέσω της χρήσης προηγμένων υποδομών, εφαρμογών και υπηρεσιών υπολογιστικής υψηλών επιδόσεων, μέσω της δημιουργίας και ιδίως μέσω της δικτύωσης και του συντονισμού των εθνικών κέντρων ικανοτήτων υπολογιστικής υψηλών επιδόσεων σε ολόκληρη την Ένωση,
                        
                     
                           ια)
                        
                        
                           να βελτιώσει την κατανόηση της υπολογιστικής υψηλών επιδόσεων και να συμβάλει στον περιορισμό της έλλειψης δεξιοτήτων που σχετίζονται με την υπολογιστική υψηλών επιδόσεων μέσω ευαισθητοποίησης, κατάρτισης και διάδοσης της τεχνογνωσίας,
                        
                     
                           ιβ)
                        
                        
                           να διευρύνει το πεδίο χρήσης της υπολογιστικής υψηλών επιδόσεων.
                        
                     
            
               4.   Η κοινή επιχείρηση εφαρμόζει τους γενικούς και ειδικούς στόχους που αναφέρονται στις παραγράφους 2 και 3 γύρω από τους ακόλουθους κύριους άξονες δραστηριοτήτων:
               
                           α)
                        
                        
                           γενικές διοικητικές δραστηριότητες για τη λειτουργία και τη διαχείριση της κοινής επιχείρησης,
                        
                     
                           β)
                        
                        
                           δραστηριότητες για την αγορά, εγκατάσταση, διασύνδεση, λειτουργία και διαχείριση του χρόνου πρόσβασης σε παγκόσμιας κλάσης υποδομές υπερυπολογιστών και δεδομένων,
                        
                     
                           γ)
                        
                        
                           δραστηριότητες για την υποστήριξη ενός θεματολογίου έρευνας και καινοτομίας για τη δημιουργία ενός οικοσυστήματος καινοτομιών για τις τεχνολογίες υλισμικού και λογισμικού των υπερυπολογιστών και την ενσωμάτωσή τους σε συστήματα υπερυπολογιστών, προηγμένες εφαρμογές, υπηρεσίες και εργαλεία, δεξιότητες και τεχνογνωσία εξακλίμακας.
                        
                     
         
         
            Άρθρο 4
            Χρηματοδοτική συνεισφορά της Ένωσης
            
               1.   Η χρηματοδοτική συνεισφορά της Ένωσης στην κοινή επιχείρηση, περιλαμβανομένων των πιστώσεων της ΕΖΕΣ, ανέρχεται σε ποσό έως 486 000 000 EUR, το οποίο κατανέμεται ως εξής:
               
                           α)
                        
                        
                           έως 386 000 000 EUR από τον Ορίζοντα 2020, περιλαμβανομένου ποσού τουλάχιστον 10 000 000 EUR για διοικητικές δαπάνες,
                        
                     
                           β)
                        
                        
                           έως 100 000 000 EUR από τον ΜΣΕ.
                        
                     
            
               2.   Η χρηματοδοτική συνεισφορά της Ένωσης που αναφέρεται στην παράγραφο 1 στοιχείο α) καταβάλλεται από τις πιστώσεις του γενικού προϋπολογισμού της Ένωσης που διατίθενται για το ειδικό πρόγραμμα.
               Η χρηματοδοτική συνεισφορά της Ένωσης που αναφέρεται στην παράγραφο 1 στοιχείο α) περιλαμβάνει τουλάχιστον 180 000 000 EUR για προσκλήσεις υποβολής προτάσεων προκειμένου η κοινή επιχείρηση να παρέχει χρηματοδοτική στήριξη σε έμμεσες δράσεις που αντιστοιχούν στο θεματολόγιο για την έρευνα και την καινοτομία.
            
            
               3.   Η χρηματοδοτική συνεισφορά της Ένωσης που αναφέρεται στην παράγραφο 1 στοιχείο β) καταβάλλεται από τις πιστώσεις του γενικού προϋπολογισμού της Ένωσης που διατίθενται για τον ΜΣΕ και διατίθεται αποκλειστικά για την αγορά υπερυπολογιστών.
            
            
               4.   Η εκτέλεση του προϋπολογισμού σε σχέση με τη χρηματοδοτική συνεισφορά της Ένωσης ανατίθεται στην κοινή επιχείρηση που λειτουργεί ως οργανισμός του άρθρου 71 του κανονισμού (ΕΕ, Ευρατόμ) 2018/1046, σύμφωνα με το άρθρο 62 παράγραφος 1 στοιχείο γ) σημείο iv) και το άρθρο 154 του εν λόγω κανονισμού.
            
            
               5.   Οι λεπτομερείς όροι της χρηματοδοτικής συνεισφοράς της Ένωσης καθορίζονται μέσω συμφωνίας συνεισφοράς και ετήσιων συμβάσεων μεταφοράς κονδυλίων, οι οποίες συνάπτονται μεταξύ της Επιτροπής, εξ ονόματος της Ένωσης, και της κοινής επιχείρησης.
            
            
               6.   Η συμφωνία συνεισφοράς που αναφέρεται στην παράγραφο 5 του παρόντος άρθρου έχει ως αντικείμενο τα στοιχεία που προβλέπονται στο άρθρο 129 παράγραφος 2 και στο άρθρο 154 του κανονισμού (ΕΕ, Ευρατόμ) 2018/1046, καθώς και, μεταξύ άλλων, τα ακόλουθα:
               
                           α)
                        
                        
                           τις απαιτήσεις για τη συνεισφορά της κοινής επιχείρησης όσον αφορά τους σχετικούς δείκτες επιδόσεων που αναφέρονται στο παράρτημα II της απόφασης 2013/743/ΕΕ,
                        
                     
                           β)
                        
                        
                           τις απαιτήσεις για τη συνεισφορά της κοινής επιχείρησης όσον αφορά την παρακολούθηση που αναφέρεται στο παράρτημα III της απόφασης 2013/743/ΕΕ,
                        
                     
                           γ)
                        
                        
                           τους ειδικούς δείκτες επιδόσεων που σχετίζονται με τη λειτουργία της κοινής επιχείρησης,
                        
                     
                           δ)
                        
                        
                           τις ρυθμίσεις σχετικά με την παροχή των αναγκαίων δεδομένων, ώστε να διασφαλίζεται ότι η Επιτροπή είναι σε θέση να εκπληρώνει τις υποχρεώσεις της για διάδοση και υποβολή εκθέσεων όπως προβλέπεται στο άρθρο 28 του κανονισμού (ΕΕ) αριθ. 1291/2013 και στο άρθρο 28 του κανονισμού (ΕΕ) αριθ. 1316/2013, μεταξύ άλλων για την ενιαία πύλη για τους συμμετέχοντες, καθώς και μέσω άλλων ηλεκτρονικών μέσων διάδοσης που διαχειρίζεται η Επιτροπή,
                        
                     
                           ε)
                        
                        
                           τις ρυθμίσεις σχετικά με την παροχή των αναγκαίων δεδομένων, ώστε να διασφαλίζεται ότι η Επιτροπή είναι σε θέση να εκπληρώνει τις υποχρεώσεις της για διάδοση και υποβολή εκθέσεων όπως προβλέπεται στο άρθρο 8 του κανονισμού (ΕΕ) αριθ. 283/2014,
                        
                     
                           στ)
                        
                        
                           τις διατάξεις για τη δημοσίευση προσκλήσεων υποβολής προτάσεων της κοινής επιχείρησης ακόμη και στην ενιαία πύλη για τους συμμετέχοντες, καθώς και μέσω άλλων ηλεκτρονικών μέσων διάδοσης που διαχειρίζεται η Επιτροπή,
                        
                     
                           ζ)
                        
                        
                           τις διατάξεις για τη δημοσίευση προσκλήσεων υποβολής προσφορών της κοινής επιχείρησης στην Επίσημη Εφημερίδα της Ευρωπαϊκής Ένωσης, καθώς και μέσω άλλων ηλεκτρονικών μέσων διάδοσης που διαχειρίζεται η Επιτροπή,
                        
                     
                           η)
                        
                        
                           τη χρήση και τις μεταβολές των ανθρώπινων πόρων, ιδίως τις προσλήψεις ανά ομάδα καθηκόντων, βαθμό και κατηγορία, τις ανακατατάξεις υπαλλήλων και τυχόν μεταβολές στον αριθμό των μελών του προσωπικού.
                        
                     
         
         
            Άρθρο 5
            Άλλες συνεισφορές της Ένωσης
            Συνεισφορές από προγράμματα της Ένωσης, εκτός από εκείνα που αναφέρονται στο άρθρο 4 παράγραφος 1 που είναι μέρος μιας ενωσιακής συγχρηματοδότησης σε πρόγραμμα που υλοποιείται από ένα από τα συμμετέχοντα κράτη δεν πρέπει να λαμβάνονται υπόψη για τον υπολογισμό της μέγιστης χρηματοδοτικής συνεισφοράς της Ένωσης που αναφέρεται στο άρθρο 4.
         
         
            Άρθρο 6
            Συνεισφορές άλλων μελών πλην της Ένωσης
            
               1.   Τα συμμετέχοντα κράτη συνεισφέρουν για τις διοικητικές δαπάνες της κοινής επιχείρησης ποσό τουλάχιστον 10 000 000 EUR. Επιπλέον, τα συμμετέχοντα κράτη μέλη συνεισφέρουν για τις επιχειρησιακές δαπάνες της κοινής επιχείρησης με ποσό ανάλογο με τη χρηματοδοτική συνεισφορά της Ένωσης που αναφέρεται στο άρθρο 4 παράγραφος 1. Μελετάται ποσό τουλάχιστον 476 000 000 EUR.
            
            
               2.   Τα ιδιωτικά μέλη της κοινής επιχείρησης συνεισφέρουν ή μεριμνούν ώστε οι συνιστώσες οντότητες και οι συνδεδεμένες οντότητες να συνεισφέρουν στην κοινή επιχείρηση ποσό τουλάχιστον 422 000 000 EUR, περιλαμβανομένου ποσού 2 000 000 EUR για διοικητικές δαπάνες.
            
            
               3.   Οι συνεισφορές που αναφέρονται στις παραγράφους 1 και 2 του παρόντος άρθρου συνίστανται σε συνεισφορές όπως προβλέπεται στο άρθρο 15 του καταστατικού.
            
            
               4.   Οι συνεισφορές που αναφέρονται στο άρθρο 15 παράγραφος 3 στοιχείο ε) του καταστατικού μπορούν να παρέχονται από κάθε συμμετέχον κράτος σε δικαιούχους που είναι εγκατεστημένοι στο εν λόγω συμμετέχον κράτος. Μπορούν να συμπληρώνουν τη συνεισφορά της κοινής επιχείρησης, εντός του εφαρμοστέου μέγιστου ποσοστού επιστροφής που ορίζεται στο άρθρο 28 του κανονισμού (ΕΕ) αριθ. 1290/2013. Οι εν λόγω συνεισφορές ισχύουν με την επιφύλαξη των κανόνων περί κρατικών ενισχύσεων.
            
            
               5.   Τα μέλη της κοινής επιχείρησης πλην της Ένωσης υποβάλλουν στο διοικητικό συμβούλιο, έως τις 31 Ιανουαρίου κάθε έτους, έκθεση σχετικά με την αξία των προβλεπόμενων στις παραγράφους 1 και 2 του παρόντος άρθρου συνεισφορών που καταβλήθηκαν στα προηγούμενα οικονομικά έτη.
            
            
               6.   Για τους σκοπούς της αποτίμησης των συνεισφορών που προβλέπονται στο άρθρο 15 παράγραφος 3 στοιχεία β) έως στ) του καταστατικού, οι δαπάνες προσδιορίζονται σύμφωνα με τις συνήθεις πρακτικές κοστολόγησης των οικείων οντοτήτων, τα εφαρμοστέα λογιστικά πρότυπα της χώρας εγκατάστασης της εκάστοτε οντότητας και τα ισχύοντα διεθνή λογιστικά πρότυπα και διεθνή πρότυπα χρηματοοικονομικής αναφοράς. Οι δαπάνες πιστοποιούνται από ανεξάρτητο εξωτερικό ελεγκτή που διορίζεται από την οικεία οντότητα. Η μέθοδος αποτίμησης μπορεί να επαληθεύεται από την κοινή επιχείρηση, εάν υπάρχει τυχόν αμφιβολία για την πιστοποίηση. Σε περίπτωση που εξακολουθούν να υφίστανται αβεβαιότητες, μπορεί να πραγματοποιηθεί έλεγχος της μεθόδου αποτίμησης από την κοινή επιχείρηση.
            
            
               7.   Η Επιτροπή μπορεί να διακόψει, να μειώσει αναλογικά ή να αναστείλει τη χρηματοδοτική συνεισφορά της Ένωσης στην κοινή επιχείρηση ή να κινήσει τη διαδικασία διάλυσης που προβλέπεται στο άρθρο 23 του καταστατικού, εάν τα μέλη πλην της Ένωσης, περιλαμβανομένων των συνιστωσών οντοτήτων και των συνδεδεμένων οντοτήτων, δεν καταβάλλουν καθόλου, καταβάλλουν μόνο εν μέρει ή καταβάλλουν καθυστερημένα τις συνεισφορές που αναφέρονται στις παραγράφους 1 και 2 του παρόντος άρθρου.
            
         
         
            Άρθρο 7
            Παροχή χρόνου πρόσβασης στους εθνικούς υπερυπολογιστές
            Τα συμμετέχοντα κράτη μέλη μπορούν να παρέχουν στην κοινή επιχείρηση τουλάχιστον το 20 % του χρόνου πρόσβασης σε έναν ή περισσότερους εθνικούς υπερυπολογιστές. Οι συνεισφορές αυτές δεν πρέπει να λαμβάνονται υπόψη για τον υπολογισμό της συνεισφοράς που αναφέρεται στο άρθρο 6 παράγραφος 1.
         
         
            Άρθρο 8
            Οντότητα υποδοχής
            
               1.   Οι υπερυπολογιστές εγκαθίστανται σε συμμετέχον κράτος που είναι κράτος μέλος. Ένα συμμετέχον κράτος δεν φιλοξενεί περισσότερους από έναν υπερυπολογιστές προεξακλίμακας ή πετακλίμακας.
            
            
               2.   Η οντότητα υποδοχής μπορεί να αντιπροσωπεύει ένα μόνο συμμετέχον κράτος που είναι κράτος μέλος ή κοινοπραξία υποδοχής. Η οντότητα υποδοχής και οι αρμόδιες αρχές του συμμετέχοντος κράτους ή των συμμετεχόντων κρατών σε κοινοπραξία υποδοχής συνάπτουν συμφωνία για τον σκοπό αυτό.
            
            
               3.   Η κοινή επιχείρηση αναθέτει σε οντότητα υποδοχής τη λειτουργία κάθε μεμονωμένου υπερυπολογιστή προεξακλίμακας που έχει στην κυριότητά της σύμφωνα με το άρθρο 10.
               Η κοινή επιχείρηση και οι λοιποί συγκύριοι αναθέτουν σε οντότητα υποδοχής τη λειτουργία κάθε επιμέρους υπερυπολογιστή πετακλίμακας που έχουν στην κυριότητά τους σύμφωνα με το άρθρο 11.
            
            
               4.   Οι οντότητες υποδοχής για τους υπερυπολογιστές προεξακλίμακας και πετακλίμακας επιλέγονται σύμφωνα με την παράγραφο 5 του παρόντος άρθρου και τους δημοσιονομικούς κανόνες περί της κοινής επιχείρησης στους οποίους αναφέρεται το άρθρο 15.
            
            
               5.   Μετά από πρόσκληση εκδήλωσης ενδιαφέροντος, η οντότητα υποδοχής και το αντίστοιχο συμμετέχον κράτος όπου είναι εγκατεστημένη η οντότητα υποδοχής ή η αντίστοιχη κοινοπραξία υποδοχής επιλέγονται από το διοικητικό συμβούλιο με δίκαιη και διαφανή διαδικασία με βάση, μεταξύ άλλων, τα ακόλουθα κριτήρια:
               
                           α)
                        
                        
                           συμμόρφωση με τις γενικές προδιαγραφές συστήματος που καθορίζονται στην πρόσκληση εκδήλωσης ενδιαφέροντος,
                        
                     
                           β)
                        
                        
                           συνολικό κόστος κυριότητας του υπερυπολογιστή,
                        
                     
                           γ)
                        
                        
                           πείρα της οντότητας υποδοχής στην εγκατάσταση και λειτουργία παρόμοιων συστημάτων,
                        
                     
                           δ)
                        
                        
                           ποιότητα της φυσικής και πληροφοριακής υποδομής της οντότητας υποδοχής, της ασφάλειάς της και της συνδεσιμότητάς της με την υπόλοιπη Ένωση,
                        
                     
                           ε)
                        
                        
                           ποιότητα των υπηρεσιών που παρέχονται στους χρήστες, κυρίως δε της ικανότητας συμμόρφωσης με τη συμφωνία επιπέδου εξυπηρέτησης που συμπεριλαμβάνεται στα συνοδευτικά έγγραφα της διαδικασίας επιλογής,
                        
                     
                           στ)
                        
                        
                           προγενέστερη αποδοχή από την οντότητα υποδοχής των όρων και προϋποθέσεων που ορίζονται στο υπόδειγμα συμφωνίας υποδοχής που αναφέρεται στο άρθρο 7 παράγραφος 3 στοιχείο ιε) του καταστατικού, ιδίως δε, μεταξύ άλλων, των στοιχείων που ορίζονται στο άρθρο 9 παράγραφος 2 και όσων καθορίζονται κατά τη διαδικασία επιλογής,
                        
                     
                           ζ)
                        
                        
                           προσκόμιση κατάλληλου δικαιολογητικού εγγράφου που αποδεικνύει τη δέσμευση του κράτους μέλους όπου είναι εγκατεστημένη η οντότητα υποδοχής ή των αρμόδιων αρχών των συμμετεχόντων στην κοινοπραξία υποδοχής κρατών να καλύψουν το μερίδιο του συνολικού κόστους κυριότητας του υπερυπολογιστή προεξακλίμακας που δεν καλύπτεται από τη συνεισφορά της Ένωσης, όπως προβλέπεται στο άρθρο 4, ή οιαδήποτε άλλη συνεισφορά της Ένωσης όπως ορίζεται στο άρθρο 5, είτε έως ότου η κυριότητα μεταβιβασθεί από την κοινή επιχείρηση στην εν λόγω οντότητα υποδοχής ή έως ότου ο υπερυπολογιστής πωληθεί ή παροπλιστεί σε περίπτωση που δεν υπάρχει μεταβίβαση της κυριότητας,
                        
                     
                           η)
                        
                        
                           προσκόμιση κατάλληλου δικαιολογητικού εγγράφου που αποδεικνύει τη δέσμευση του κράτους μέλους όπου είναι εγκατεστημένη η οντότητα υποδοχής ή των αρμόδιων αρχών των συμμετεχόντων στην κοινοπραξία κρατών να καλύψουν το συνολικό κόστος κυριότητας του υπερυπολογιστή πετακλίμακας που δεν καλύπτονται από τη συνεισφορά της Ένωσης, όπως προβλέπεται στο άρθρο 4 ή σε οποιαδήποτε άλλη συνεισφορά της Ένωσης, όπως ορίζεται στο άρθρο 5.
                        
                     
            
               6.   Μετά την επιλογή του φορέα υποδοχής, το συμμετέχον κράτος στο οποίο είναι εγκατεστημένη η οντότητα υποδοχής ή η αντίστοιχη κοινοπραξία υποδοχής μπορεί να αποφασίσει να προσκαλέσει επιπλέον συμμετέχοντα κράτη να προσχωρήσουν σε αυτόν. Η δέσμευση των προσχωρούντων συμμετεχόντων κρατών αντιπροσωπεύει πολύ μικρό κλάσμα του συνολικού κόστους ιδιοκτησίας του υπερυπολογιστή προεξακλίμακας μέχρι τη μεταβίβαση της κυριότητας, από την κοινή επιχείρηση προς την εν λόγω οντότητα υποδοχής.
            
         
         
            Άρθρο 9
            Συμφωνία υποδοχής
            
               1.   Η κοινή επιχείρηση συνάπτει συμφωνία υποδοχής με κάθε επιλεγείσα οντότητα υποδοχής πριν από τη δρομολόγηση της διαδικασίας για την αγορά υπερυπολογιστή προεξακλίμακας.
               Η κοινή επιχείρηση και οι λοιποί συγκύριοι συνάπτουν συμφωνία υποδοχής με κάθε επιλεγείσα οντότητα υποδοχής πριν από τη δρομολόγηση της διαδικασίας για την αγορά υπερυπολογιστή προεξακλίμακας.
            
            
               2.   Η συμφωνία υποδοχής έχει ως αντικείμενο ιδίως τα εξής:
               
                           α)
                        
                        
                           τα δικαιώματα και τις υποχρεώσεις κατά τη διαδικασία αγοράς του υπερυπολογιστή, μεταξύ άλλων όσον αφορά τη δοκιμή αποδοχής του εν λόγω υπερυπολογιστή,
                        
                     
                           β)
                        
                        
                           τους όρους που αφορούν τη λειτουργία του υπερυπολογιστή,
                        
                     
                           γ)
                        
                        
                           την ποιότητα των υπηρεσιών που παρέχονται στους χρήστες κατά τη λειτουργία του υπερυπολογιστή προεξακλίμακας, όπως ορίζεται στη συμφωνία επιπέδου εξυπηρέτησης,
                        
                     
                           δ)
                        
                        
                           τα σχέδια ενεργειακής απόδοσης, των υπερυπολογιστών και την περιβαλλοντική βιωσιμότητα,
                        
                     
                           ε)
                        
                        
                           τους όρους πρόσβασης του μεριδίου της Ένωσης σε χρόνο πρόσβασης στον υπερυπολογιστή, όπως αυτοί αποφασίζονται από το διοικητικό συμβούλιο, σύμφωνα με το άρθρο 13,
                        
                     
                           στ)
                        
                        
                           τις πρακτικές λογιστικής παρακολούθησης των χρόνων πρόσβασης,
                        
                     
                           ζ)
                        
                        
                           το μερίδιο του συνολικού κόστους κυριότητας που η οντότητα υποδοχής μεριμνά ώστε να καλυφθεί από το συμμετέχον κράτος όπου είναι εγκατεστημένη η οντότητα υποδοχής ή από τα συμμετέχοντα στην κοινοπραξία υποδοχής κράτη,
                        
                     
                           η)
                        
                        
                           τις προϋποθέσεις για τη μεταβίβαση της κυριότητας που αναφέρονται στο άρθρο 10 παράγραφος 3 και στο άρθρο 11 παράγραφος 3, συμπεριλαμβανομένων, στην περίπτωση υπερυπολογιστών προεξακλίμακας, διατάξεων για τον υπολογισμό της υπολειμματικής τους αξίας και για τον παροπλισμό τους,
                        
                     
                           θ)
                        
                        
                           την υποχρέωση της οντότητας υποδοχής να παρέχει πρόσβαση στους υπερυπολογιστές, διασφαλίζοντας παράλληλα την ασφάλεια των υπερυπολογιστών, την προστασία των δεδομένων προσωπικού χαρακτήρα σύμφωνα με τον κανονισμό (ΕΕ) 2016/679, την προστασία της ιδιωτικής ζωής στον τομέα των ηλεκτρονικών επικοινωνιών σύμφωνα με την οδηγία 2002/58/ΕΚ, την προστασία του εμπορικού απορρήτου σύμφωνα με την οδηγία (ΕΕ) 2016/943 και την προστασία της εμπιστευτικότητας άλλων δεδομένων που καλύπτονται από την υποχρέωση επαγγελματικού απορρήτου,
                        
                     
                           ι)
                        
                        
                           στην περίπτωση των υπερυπολογιστών προεξακλίμακας, την υποχρέωση της οντότητας υποδοχής να θεσπίσει διαδικασία ελέγχου από ορκωτούς λογιστές που να καλύπτει τις λειτουργικές δαπάνες του υπερυπολογιστή και τους χρόνους πρόσβασης των χρηστών,
                        
                     
                           ια)
                        
                        
                           την υποχρέωση της οντότητας υποδοχής να υποβάλει έως τις 31 Ιανουαρίου εκάστου έτους, στο διοικητικό συμβούλιο έκθεση ελέγχου και δεδομένα σχετικά με τη χρήση του χρόνου πρόσβασης το προηγούμενο οικονομικό έτος.
                        
                     
            
               3.   Η συμφωνία υποδοχής διέπεται από το δίκαιο της Ένωσης, το οποίο συμπληρώνεται, για κάθε θέμα που δεν καλύπτεται από τον παρόντα κανονισμό ή από άλλες νομικές πράξεις της Ένωσης, από το δίκαιο του κράτους μέλους όπου βρίσκεται η οντότητα υποδοχής.
            
            
               4.   Η συμφωνία υποδοχής περιέχει ρήτρα διαιτησίας που καθιστά αρμόδιο το Δικαστήριο της Ευρωπαϊκής Ένωσης.
            
            
               5.   Μετά τη σύναψη της συμφωνίας υποδοχής η κοινή επιχείρηση, με την υποστήριξη της επιλεγείσας οντότητας υποδοχής, δρομολογεί τις διαδικασίες για την αγορά των υπερυπολογιστών προεξακλίμακας σύμφωνα με τους δημοσιονομικούς κανόνες της κοινής επιχείρησης που προβλέπονται στο άρθρο 15.
               Μετά τη σύναψη της συμφωνίας υποδοχής η κοινή επιχείρηση, από κοινού με τις αρμόδιες αρχές των συμμετεχόντων κρατών, με την υποστήριξη της επιλεγείσας οντότητας υποδοχής, δρομολογεί τις διαδικασίες για την αγορά των υπερυπολογιστών πετακλίμακας σύμφωνα με τους δημοσιονομικούς κανόνες της κοινής επιχείρησης που προβλέπονται στο άρθρο 15.
            
         
         
            Άρθρο 10
            Αγορά και κυριότητα των υπερυπολογιστών προεξακλίμακας
            
               1.   Η κοινή επιχείρηση προμηθεύει τους υπερυπολογιστές προεξακλίμακας και έχει την κυριότητά τους.
            
            
               2.   Η χρηματοδοτική συνεισφορά της Ένωσης που αναφέρεται στο άρθρο 4 παράγραφος 1 καλύπτει έως και το 50 % του συνολικού κόστους αγοράς και έως το 50 % των λειτουργικών δαπανών των υπερυπολογιστών προεξακλίμακας.
               Το υπόλοιπο του συνολικού κόστους κυριότητας των υπερυπολογιστών προεξακλίμακας καλύπτεται από το συμμετέχον κράτος όπου είναι εγκατεστημένη η οντότητα υποδοχής ή από τα συμμετέχοντα στην κοινοπραξία υποδοχής κράτη και είναι δυνατόν να συμπληρώνεται από τις εισφορές που αναφέρονται στο άρθρο 5.
            
            
               3.   Με την επιφύλαξη του άρθρου 23 παράγραφος 4 του καταστατικού, το νωρίτερο τέσσερα έτη από τη διενέργεια από την κοινή επιχείρηση επιτυχούς δοκιμής αποδοχής υπερυπολογιστή προεξακλίμακας που είναι εγκατεστημένος σε οντότητα υποδοχής, η κυριότητα του υπερυπολογιστή προεξακλίμακας μπορεί να μεταβιβαστεί στην εν λόγω οντότητα υποδοχής, να πωληθεί σε άλλη οντότητα ή να παροπλισθεί κατόπιν απόφασης του διοικητικού συμβουλίου και με βάση τη συμφωνία υποδοχής. Σε περίπτωση μεταβίβασης της κυριότητας πριν από την πλήρη απόσβεση ενός υπερυπολογιστή προεξακλίμακας, η οντότητα υποδοχής επιστρέφει στην κοινή επιχείρηση την υπολειμματική αξία του υπερυπολογιστή που μεταφέρεται. Εφόσον δεν υπάρχει μεταβίβαση κυριότητας στην οντότητα υποδοχής αλλά απόφαση για παροπλισμό, τα σχετικά έξοδα βαρύνουν εξ ημισείας την κοινή επιχείρηση και της οντότητα υποδοχής. Η κοινή επιχείρηση δεν μπορεί να θεωρηθεί υπεύθυνη για τις δαπάνες που προκύπτουν μετά τη μεταβίβαση της κυριότητας του υπερυπολογιστή προεξακλίμακας ή κατόπιν της πώλησης ή του παροπλισμού του.
            
         
         
            Άρθρο 11
            Αγορά και κυριότητα των υπερυπολογιστών πετακλίμακας
            
               1.   Η κοινή επιχείρηση προμηθεύει, από κοινού με τις αναθέτουσες αρχές του συμμετέχοντος κράτους όπου είναι εγκατεστημένη η οντότητα υποδοχής ή με τις αναθέτουσες αρχές των συμμετεχόντων στην κοινοπραξία υποδοχής κρατών, τους υπερυπολογιστές πετακλίμακας και έχει συγκυριότητά επί αυτών.
            
            
               2.   Η χρηματοδοτική συνεισφορά της Ένωσης που αναφέρεται στο άρθρο 4 παράγραφος 1 καλύπτει έως και το 35 % του συνολικού κόστους αγοράς των υπερυπολογιστών πετακλίμακας. Το υπόλοιπο του συνολικού κόστους κυριότητας των υπερυπολογιστών πετακλίμακας καλύπτεται από το συμμετέχον κράτος όπου είναι εγκατεστημένη η οντότητα υποδοχής ή τα συμμετέχοντα στην κοινοπραξία υποδοχής κράτη και είναι δυνατόν να συμπληρώνεται από τις εισφορές που αναφέρονται στο άρθρο 5.
            
            
               3.   Με την επιφύλαξη του άρθρου 23 παράγραφος 4 του καταστατικού, το μέρος της κυριότητας του υπερυπολογιστή πετακλίμακας που έχει στην κυριότητά της η κοινή επιχείρηση μεταφέρεται στην οντότητα υποδοχής μετά την πλήρη απόσβεση του υπερυπολογιστή. Η κοινή επιχείρηση δεν μπορεί να θεωρηθεί υπεύθυνη για τις δαπάνες που προκύπτουν μετά τη μεταβίβαση της κυριότητας του υπερυπολογιστή πετακλίμακας.
            
         
         
            Άρθρο 12
            Χρήση των υπερυπολογιστών
            
               1.   Η χρήση των υπερυπολογιστών πρέπει να εξυπηρετεί πρωτίστως σκοπούς έρευνας και καινοτομίας που εμπίπτουν σε προγράμματα δημόσιας χρηματοδότησης, να είναι ελεύθερη για χρήστες από τον δημόσιο και τον ιδιωτικό τομέα και να επικεντρώνεται αποκλειστικά σε μη στρατιωτικές εφαρμογές.
            
            
               2.   Το διοικητικό συμβούλιο καθορίζει τις γενικές προϋποθέσεις πρόσβασης για τη χρήση των υπερυπολογιστών σύμφωνα με το άρθρο 13 και μπορεί να καθορίζει ειδικές προϋποθέσεις πρόσβασης για διαφορετικές κατηγορίες χρηστών ή εφαρμογών. Η ποιότητα των υπηρεσιών πρέπει να είναι ίδια για όλους τους χρήστες.
            
            
               3.   Με την επιφύλαξη διεθνών συμφωνιών που συνάπτει η Ένωση, χρόνος πρόσβασης παραχωρείται μόνο σε χρήστες που κατοικούν, είναι εγκατεστημένοι ή βρίσκονται σε κράτος μέλος ή χώρα συνδεδεμένη με τον Ορίζοντα 2020, εκτός εάν, σε δεόντως αιτιολογημένες περιπτώσεις, αποφασιστεί διαφορετικά από το διοικητικό συμβούλιο, λαμβανομένων υπόψη των συμφερόντων της Ένωσης.
            
         
         
            Άρθρο 13
            Κατανομή χρόνου πρόσβασης της Ένωσης στους υπερυπολογιστές
            
               1.   Το μερίδιο του χρόνου πρόσβασης της Ένωσης σε κάθε υπερυπολογιστή προεξακλίμακας είναι ευθέως ανάλογο προς τη χρηματοδοτική συνεισφορά της Ένωσης στο συνολικό κόστος κυριότητας του υπερυπολογιστή, όπως αναφέρεται στο άρθρο 4 παράγραφος 1 και δεν μπορεί να υπερβαίνει το 50 % του συνολικού χρόνου πρόσβασης του υπερυπολογιστή.
            
            
               2.   Σε κάθε συμμετέχον κράτος στο οποίο είναι εγκατεστημένη οντότητα υποδοχής ή κάθε συμμετέχον σε κοινοπραξία υποδοχής κράτος κατανέμεται μερίδιο του εναπομένοντος χρόνου πρόσβασης σε κάθε υπερυπολογιστή προεξακλίμακας. Σε περίπτωση κοινοπραξίας υποδοχής, τα συμμετέχοντα κράτη μέλη συμφωνούν μεταξύ τους ως προς την κατανομή του χρόνου πρόσβασης στον υπερυπολογιστή προεξακλίμακας.
            
            
               3.   Το μερίδιο του χρόνου πρόσβασης της Ένωσης σε κάθε υπερυπολογιστή πετακλίμακας είναι ευθέως ανάλογο προς τη χρηματοδοτική συνεισφορά της Ένωσης στο συνολικό κόστος αγοράς του υπερυπολογιστή, όπως αναφέρεται στο άρθρο 4 παράγραφος 1.
            
            
               4.   Σε κάθε συμμετέχον κράτος στο οποίο είναι εγκατεστημένη οντότητα υποδοχής ή κάθε συμμετέχον σε κοινοπραξία υποδοχής κράτος κατανέμεται μερίδιο του εναπομένοντος χρόνου πρόσβασης σε κάθε υπερυπολογιστή πετακλίμακας. Σε περίπτωση κοινοπραξίας υποδοχής, τα συμμετέχοντα κράτη μέλη συμφωνούν μεταξύ τους ως προς την κατανομή του χρόνου πρόσβασης στον υπερυπολογιστή πετακλίμακας.
            
            
               5.   Το διοικητικό συμβούλιο καθορίζει τα δικαιώματα πρόσβασης στο μερίδιο της Ένωσης σε χρόνο πρόσβασης στους υπερυπολογιστές προεξακλίμακας και πετακλίμακας και στο μερίδιο της Ένωσης σε χρόνο πρόσβασης στους εθνικούς υπερυπολογιστές,
               Ως κατευθυντήρια αρχή, η κατανομή του χρόνου πρόσβασης για δημόσια χρηματοδοτούμενες δραστηριότητες έρευνας και καινοτομίας για κάθε χρήστη ενός κράτους μέλους ή χώρας συνδεδεμένης με τον Ορίζοντα 2020 βασίζεται σε δίκαιη και διαφανή διαδικασία αξιολόγησης από ομοτίμους μετά από διαρκή ανοικτή πρόσκληση εκδήλωσης ενδιαφέροντος που δημοσιεύει η κοινή επιχείρηση, η οποία στοχεύει σε χρήστες από την επιστήμη, τη βιομηχανία, συμπεριλαμβανομένων των ΜΜΕ, και το δημόσιο τομέα. Οι εκδηλώσεις ενδιαφέροντος αξιολογούνται από ανεξάρτητους εμπειρογνώμονες. Κατά γενικό κανόνα, οι αρχές του Ορίζοντος 2020 καθοδηγούν τα κριτήρια για την αξιολόγηση των έργων των χρηστών που υποβάλλονται στην πρόσκληση εκδήλωσης ενδιαφέροντος.
            
            
               6.   Το διοικητικό συμβούλιο μπορεί να χορηγήσει χρόνο πρόσβασης της Ένωσης χωρίς πρόσκληση εκδήλωσης ενδιαφέροντος σε εξαιρετικές περιπτώσεις ή σε καταστάσεις έκτακτης ανάγκης και σε καταστάσεις διαχείρισης κρίσεων.
            
            
               7.   Η χρήση του μεριδίου της Ένωσης σε χρόνο πρόσβασης είναι δωρεάν για εφαρμογές που σχετίζονται με δημόσια χρηματοδοτούμενες δραστηριότητες έρευνας και καινοτομίας.
            
            
               8.   Το διοικητικό συμβούλιο παρακολουθεί τακτικά τον χορηγούμενο χρόνο πρόσβασης της Ένωσης ανά κράτος μέλος, ανά χώρα συνδεδεμένη με τον Ορίζοντα 2020 και ανά κατηγορία χρηστών, μεταξύ άλλων και για εμπορικούς σκοπούς. Μπορεί να αποφασίζει να:
               
                           α)
                        
                        
                           αναπροσαρμόζει τους χρόνους πρόσβασης ανά κατηγορία δραστηριότητας ή χρήστη, με στόχο τη βέλτιστη χρήση των δυνατοτήτων των υπερυπολογιστών πετακλίμακας και προεξακλίμακας,
                        
                     
                           β)
                        
                        
                           προτείνει πρόσθετα μέτρα στήριξης για την παροχή ευκαιριών δίκαιης πρόσβασης σε χρήστες από όλα τα κράτη μέλη και τις χώρες που συνδέονται με τον Ορίζοντα 2020, που έχουν ως στόχο την ανύψωση του επιπέδου δεξιοτήτων και εμπειρογνωσίας τους στα υπολογιστικά συστήματα υψηλών επιδόσεων.
                        
                     
         
         
            Άρθρο 14
            Χρόνος πρόσβασης της Ένωσης σε υπερυπολογιστές για εμπορικούς σκοπούς
            
               1.   Ισχύουν ειδικοί όροι για τους βιομηχανικούς χρήστες που αιτούνται χρόνο πρόσβασης της Ένωσης σε υπερυπολογιστές για εμπορικούς σκοπούς. Η εμπορική υπηρεσία παρέχεται επί πληρωμή ανάλογα με τη χρήση και βάσει των τιμών της αγοράς. Το ύψος της αμοιβής καθορίζεται από το διοικητικό συμβούλιο.
            
            
               2.   Τα τέλη που προκύπτουν από την εμπορική χρήση του χρόνου πρόσβασης της Ένωσης αποτελούν έσοδο για τον προϋπολογισμό της Κοινής Επιχείρησης και χρησιμοποιούνται για την κάλυψη των λειτουργικών δαπανών της κοινής επιχείρησης.
            
            
               3.   Ο χρόνος πρόσβασης που κατανέμεται στις εμπορικές υπηρεσίες δεν υπερβαίνει το 20 % του συνολικού χρόνου πρόσβασης της Ένωσης σε κάθε υπερυπολογιστή πετακλίμακας και κάθε υπερυπολογιστή προεξακλίμακας. Το διοικητικό συμβούλιο αποφασίζει σχετικά με την κατανομή του χρόνου πρόσβασης της Ένωσης για τους χρήστες των επαγγελματικών υπηρεσιών, λαμβάνοντας υπόψη τα αποτελέσματα της παρακολούθησης που αναφέρονται στο άρθρο 13 παράγραφος 8.
            
            
               4.   Η ποιότητα των εμπορικών υπηρεσιών είναι η ίδια για όλους τους χρήστες.
            
         
         
            Άρθρο 15
            Δημοσιονομικοί κανόνες
            H κοινή επιχείρηση θεσπίζει τους ειδικούς δημοσιονομικούς κανόνες της σύμφωνα με το άρθρο 71 του κανονισμού (ΕΕ, Ευρατόμ) 2018/1046.
         
         
            Άρθρο 16
            Προσωπικό
            
               1.   Ο κανονισμός υπηρεσιακής κατάστασης των υπαλλήλων και το καθεστώς που εφαρμόζεται στο λοιπό προσωπικό της Ευρωπαϊκής Ένωσης, όπως καθορίζεται στον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (12) (εφεξής «κανονισμός υπηρεσιακής κατάστασης» και «καθεστώς που εφαρμόζεται στο λοιπό προσωπικό»), και οι κανόνες που θεσπίστηκαν από κοινού από τα θεσμικά όργανα της Ένωσης με σκοπό την εφαρμογή του κανονισμού υπηρεσιακής κατάστασης και του καθεστώτος που εφαρμόζεται στο λοιπό προσωπικό εφαρμόζονται στο προσωπικό της κοινής επιχείρησης.
            
            
               2.   Όσον αφορά το προσωπικό της κοινής επιχείρησης, το διοικητικό συμβούλιο ασκεί τις αρμοδιότητες που ανατίθενται από τον κανονισμό υπηρεσιακής κατάστασης στην αρμόδια για τους διορισμούς αρχή και τις αρμοδιότητες που ανατίθενται από το καθεστώς που εφαρμόζεται στο λοιπό προσωπικό στην αρμόδια για τη σύναψη συμβάσεων αρχή («αρμοδιότητες της αρμόδιας για τους διορισμούς αρχής»).
               Σύμφωνα με το άρθρο 110 του κανονισμού υπηρεσιακής κατάστασης, το διοικητικό συμβούλιο εκδίδει απόφαση, δυνάμει του άρθρου 2 παράγραφος 1 του κανονισμού υπηρεσιακής κατάστασης και του άρθρου 6 του καθεστώτος που εφαρμόζεται στο λοιπό προσωπικό, με την οποία αναθέτει στον εκτελεστικό διευθυντή τις αντίστοιχες αρμοδιότητες που ανήκουν στην αρμόδια για τους διορισμούς αρχή και καθορίζει τις προϋποθέσεις υπό τις οποίες μπορεί να ανασταλεί η εν λόγω ανάθεση αρμοδιοτήτων. Ο εκτελεστικός διευθυντής έχει το δικαίωμα να μεταβιβάζει περαιτέρω τις αρμοδιότητές του.
               Όταν το επιβάλλουν εξαιρετικές περιστάσεις, το διοικητικό συμβούλιο δύναται, με την έκδοση απόφασης, να αναστείλει προσωρινά την ανάθεση στον εκτελεστικό διευθυντή των αρμοδιοτήτων που ανήκουν στην αρμόδια για τους διορισμούς αρχή και τυχόν επακολουθούσα περαιτέρω ανάθεση των εν λόγω αρμοδιοτήτων στην οποία προέβη ο τελευταίος. Στις περιπτώσεις αυτές, το διοικητικό συμβούλιο ασκεί το ίδιο τις αρμοδιότητες που ανήκουν στην αρμόδια για τους διορισμούς αρχή ή τις αναθέτει σε ένα από τα μέλη του ή σε άλλο μέλος του προσωπικού της κοινής επιχείρησης πλην του εκτελεστικού διευθυντή.
            
            
               3.   Το διοικητικό συμβούλιο θεσπίζει κατάλληλους εκτελεστικούς κανόνες του κανονισμού υπηρεσιακής κατάστασης και του καθεστώτος που εφαρμόζεται στο λοιπό προσωπικό, σύμφωνα με το άρθρο 110 του κανονισμού υπηρεσιακής κατάστασης.
            
            
               4.   Οι ανθρώπινοι πόροι περιλαμβάνονται στον πίνακα προσωπικού της κοινής επιχείρησης όπου αναγράφεται ο αριθμός των θέσεων έκτακτων υπαλλήλων ανά ομάδα καθηκόντων και βαθμό, καθώς και ο αριθμός των συμβασιούχων υπαλλήλων εκφρασμένος σε ισοδύναμα πλήρους απασχόλησης, σύμφωνα με τον οικείο ετήσιο προϋπολογισμό.
            
            
               5.   Το προσωπικό της κοινής επιχείρησης απαρτίζεται από έκτακτο προσωπικό και συμβασιούχους υπαλλήλους.
            
            
               6.   Όλες οι δαπάνες που αφορούν το προσωπικό βαρύνουν την κοινή επιχείρηση.
            
         
         
            Άρθρο 17
            Αποσπασμένοι εθνικοί εμπειρογνώμονες και ασκούμενοι
            
               1.   Η κοινή επιχείρηση μπορεί να χρησιμοποιήσει αποσπασμένους εθνικούς εμπειρογνώμονες και ασκούμενους οι οποίοι δεν απασχολούνται από την κοινή επιχείρηση. Ο αριθμός των αποσπασμένων εθνικών εμπειρογνωμόνων, εκφρασμένος σε ισοδύναμα πλήρους απασχόλησης, προστίθεται στα πληροφοριακά στοιχεία σχετικά με το προσωπικό που προβλέπονται στο άρθρο 16 παράγραφος 4 σύμφωνα με τον ετήσιο προϋπολογισμό.
            
            
               2.   Το διοικητικό συμβούλιο εκδίδει απόφαση με την οποία καθορίζονται οι κανόνες για την απόσπαση εθνικών εμπειρογνωμόνων στην κοινή επιχείρηση και για την απασχόληση ασκουμένων.
            
         
         
            Άρθρο 18
            Προνόμια και ασυλίες
            Στην κοινή επιχείρηση και στο προσωπικό της εφαρμόζεται το πρωτόκολλο αριθ. 7 περί των προνομίων και ασυλιών της Ευρωπαϊκής Ένωσης, που προσαρτάται στη ΣΕΕ και στη ΣΛΕΕ.
         
         
            Άρθρο 19
            Ευθύνη της κοινής επιχείρησης
            
               1.   Η συμβατική ευθύνη της κοινής επιχείρησης διέπεται από τις σχετικές συμβατικές διατάξεις και από το εφαρμοστέο στην εκάστοτε συμφωνία, απόφαση ή σύμβαση δίκαιο.
            
            
               2.   Σε περίπτωση εξωσυμβατικής ευθύνης, η κοινή επιχείρηση αποκαθιστά, σύμφωνα με τις κοινές γενικές αρχές του δικαίου των κρατών μελών, τυχόν ζημίες που προκαλεί το προσωπικό της κατά την εκτέλεση των καθηκόντων του.
            
            
               3.   Τυχόν πληρωμές εκ μέρους της κοινής επιχείρησης συνεπεία της αναφερόμενης στις παραγράφους 1 και 2, καθώς και τα εξ αυτής έξοδα και δαπάνες, θεωρούνται δαπάνες της κοινής επιχείρησης και καλύπτονται από τους πόρους της.
            
            
               4.   Η κοινή επιχείρηση έχει την αποκλειστική ευθύνη για την εκπλήρωση των υποχρεώσεών της.
            
            
               5.   Η κοινή επιχείρηση δεν φέρει ευθύνη για τη λειτουργία των υπερυπολογιστών που έχει στην κυριότητά της από την οντότητα υποδοχής.
            
         
         
            Άρθρο 20
            Αξιολόγηση
            
               1.   Έως τις 30 Ιουνίου 2022, η Επιτροπή, με τη βοήθεια ανεξάρτητων εμπειρογνωμόνων, διενεργεί ενδιάμεση αξιολόγηση της κοινής επιχείρησης. Η αξιολόγηση αυτή εκτιμά ιδίως το επίπεδο στο οποίο συμμετέχουν και συνεισφέρουν στις δράσεις τα συμμετέχοντα κράτη, τα ιδιωτικά μέλη και οι οικείες συνιστώσες οντότητες και συνδεδεμένες οντότητες. Η Επιτροπή καταρτίζει έκθεση για την εν λόγω αξιολόγηση, η οποία περιλαμβάνει τα συμπεράσματα της αξιολόγησης, συμπεριλαμβανομένων εκείνων των ανεξάρτητων εμπειρογωμόνων, και τις παρατηρήσεις της Επιτροπής. Η έκθεση αυτή περιλαμβάνει αναφορά στη δημοσιευθείσα έκθεση των ανεξάρτητων εμπειρογνωμόνων. Η Επιτροπή αποστέλλει την έκθεσή της στο Ευρωπαϊκό Κοινοβούλιο και το Συμβούλιο έως τις 31 Δεκεμβρίου 2022.
            
            
               2.   Βάσει των συμπερασμάτων της ενδιάμεσης αξιολόγησης που αναφέρεται στην παράγραφο 1 του παρόντος άρθρου, η Επιτροπή μπορεί να ενεργήσει σύμφωνα με το άρθρο 6 παράγραφος 7 ή να λάβει οποιαδήποτε άλλα κατάλληλα μέτρα.
            
            
               3.   Εντός έξι μηνών από τη διάλυση της κοινής επιχείρησης, αλλά όχι αργότερα από δύο έτη μετά την ενεργοποίηση της διαδικασίας διάλυσης που προβλέπεται στο άρθρο 23 του καταστατικού, η Επιτροπή διενεργεί τελική αξιολόγηση της κοινής επιχείρησης. Τα συμπεράσματα της τελικής αυτής αξιολόγησης υποβάλλονται στο Ευρωπαϊκό Κοινοβούλιο και το Συμβούλιο.
            
         
         
            Άρθρο 21
            Αρμοδιότητα του Δικαστηρίου της Ευρωπαϊκής Ένωσης και εφαρμοστέο δίκαιο
            
               1.   Το Δικαστήριο της Ευρωπαϊκής Ένωσης είναι αρμόδιο:
               
                           α)
                        
                        
                           δυνάμει οποιασδήποτε ρήτρας διαιτησίας περιλαμβάνεται σε συμφωνίες και συμβάσεις που συνάπτονται από την κοινή επιχείρηση ή στις αποφάσεις της,
                        
                     
                           β)
                        
                        
                           για διαφορές που αφορούν την αποζημίωση για ζημίες που έχουν προκαλέσει υπάλληλοι της κοινής επιχείρησης κατά την εκτέλεση των καθηκόντων τους,
                        
                     
                           γ)
                        
                        
                           σε οποιανδήποτε διαφορά μεταξύ της κοινής επιχείρησης και του προσωπικού της εντός των ορίων και υπό τις προϋποθέσεις που προβλέπονται στον κανονισμό υπηρεσιακής κατάστασης ή στο καθεστώς που εφαρμόζεται στο λοιπό προσωπικό.
                        
                     
            
               2.   Για όποιο θέμα δεν καλύπτεται από τον παρόντα κανονισμό ή από άλλες νομικές πράξεις της Ένωσης εφαρμόζεται το δίκαιο του κράτους μέλους στο οποίο βρίσκεται η έδρα της κοινής επιχείρησης.
            
         
         
            Άρθρο 22
            Εκ των υστέρων λογιστικοί έλεγχοι
            
               1.   Οι εκ των υστέρων λογιστικοί έλεγχοι των δαπανών για δράσεις που χρηματοδοτούνται από τον προϋπολογισμό του Ορίζοντος 2020 διεξάγονται από την κοινή επιχείρηση σύμφωνα με το άρθρο 29 του κανονισμού (ΕΕ) αριθ. 1291/2013.
            
            
               2.   Οι εκ των υστέρων λογιστικοί έλεγχοι των δαπανών για δραστηριότητες που χρηματοδοτούνται από τον προϋπολογισμό του ΜΣΕ διεξάγονται από την κοινή επιχείρηση σύμφωνα με το άρθρο 24 του κανονισμού (ΕΕ) αριθ. 1316/2013 ως μέρος των δράσεων του ΜΣΕ.
            
            
               3.   Η Επιτροπή μπορεί να αποφασίσει να διενεργήσει η ίδια τους ελέγχους που αναφέρονται στις παραγράφους 1 και 2 του παρόντος άρθρου. Σε αυτές τις περιπτώσεις, τους διενεργεί σύμφωνα με τους ισχύοντες κανόνες, ιδίως τους κανονισμούς (ΕΕ, Ευρατόμ) 2018/1046, (ΕΕ) αριθ. 1290/2013, (ΕΕ) αριθ. 1291/2013 και (ΕΕ) αριθ. 1316/2013.
            
         
         
            Άρθρο 23
            Προστασία των οικονομικών συμφερόντων της Ένωσης
            
               1.   Η Επιτροπή λαμβάνει τα κατάλληλα μέτρα για να διασφαλίζει ότι, κατά την υλοποίηση δράσεων που χρηματοδοτούνται δυνάμει του παρόντος κανονισμού, τα οικονομικά συμφέροντα της Ένωσης προστατεύονται με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και, σε περίπτωση που εντοπίζονται παρατυπίες, με την ανάκτηση των αχρεωστήτως καταβληθέντων ποσών και, ανάλογα με την περίπτωση, με την επιβολή αποτελεσματικών, αναλογικών και αποτρεπτικών διοικητικών κυρώσεων.
            
            
               2.   Η κοινή επιχείρηση παρέχει στο προσωπικό της Επιτροπής και σε άλλα πρόσωπα εξουσιοδοτημένα από την Επιτροπή, καθώς και στο Ελεγκτικό Συνέδριο, πρόσβαση στους χώρους και στις κτιριακές εγκαταστάσεις της, καθώς και σε όλες τις πληροφορίες, περιλαμβανομένων των πληροφοριών σε ηλεκτρονική μορφή, τις οποίες χρειάζονται για να διεξάγουν τους ελέγχους.
            
            
               3.   Η Ευρωπαϊκή Υπηρεσία Καταπολέμησης της Απάτης (OLAF) δύναται να διενεργεί έρευνες, περιλαμβανομένων επιτόπιων ελέγχων και επιθεωρήσεων, σύμφωνα με τις διατάξεις και τις διαδικασίες του κανονισμού (Ευρατόμ, ΕΚ) αριθ. 2185/96 του Συμβουλίου (13) και του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (14), για να διαπιστώσει εάν έχει διαπραχθεί απάτη, δωροδοκία ή άλλη παράνομη δραστηριότητα που επηρεάζει τα οικονομικά συμφέροντα της Ένωσης σε σχέση με συμφωνία, απόφαση ή σύμβαση χρηματοδοτούμενη στο πλαίσιο του κανονισμού αυτού.
            
            
               4.   Με την επιφύλαξη των παραγράφων 1, 2 και 3, στις συμβάσεις και στις συμφωνίες επιχορήγησης, που απορρέουν από την εφαρμογή του παρόντος κανονισμού, περιέχονται διατάξεις που εξουσιοδοτούν ρητά την Επιτροπή, την κοινή επιχείρηση, το Ελεγκτικό Συνέδριο και την OLAF να διενεργούν τους λογιστικούς ελέγχους και έρευνες, σύμφωνα με τις αντίστοιχες αρμοδιότητές τους. Σε περίπτωση που η υλοποίηση μιας δράσης ανατίθεται εξωτερικά ή περαιτέρω, εξολοκλήρου ή εν μέρει, ή σε περίπτωση που απαιτεί τη σύναψη δημόσιας σύμβασης προμήθειας ή την παροχή οικονομικής στήριξης σε τρίτους, η σύμβαση ή η συμφωνία επιχορήγησης περιλαμβάνει την υποχρέωση του αναδόχου ή του δικαιούχου να επιβάλει σε οποιοδήποτε συμμετέχον τρίτο μέρος τη ρητή αποδοχή των εν λόγω εξουσιών της Επιτροπής, του Ελεγκτικού Συνεδρίου και της OLAF.
            
            
               5.   Η κοινή επιχείρηση διασφαλίζει την επαρκή προστασία των οικονομικών συμφερόντων των μελών της διενεργώντας ή παραγγέλλοντας κατάλληλους εσωτερικούς και εξωτερικούς ελέγχους.
            
            
               6.   Η κοινή επιχείρηση προσχωρεί στη διοργανική συμφωνία, της 25ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής (15). Η κοινή επιχείρηση θεσπίζει τα απαραίτητα μέτρα για να διευκολύνει τις εσωτερικές έρευνες που διεξάγει η OLAF.
            
         
         
            Άρθρο 24
            Εμπιστευτικότητα
            Με την επιφύλαξη του άρθρου 25, η κοινή επιχείρηση διασφαλίζει την προστασία των ευαίσθητων πληροφοριών, η κοινοποίηση των οποίων θα μπορούσε να βλάψει τα συμφέροντα των μελών της ή των συμμετεχόντων σε δραστηριότητες της κοινής επιχείρησης.
         
         
            Άρθρο 25
            Διαφάνεια
            
               1.   Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (16) εφαρμόζεται στα έγγραφα που κατέχει η κοινή επιχείρηση.
            
            
               2.   Το διοικητικό συμβούλιο μπορεί να θεσπίζει τις πρακτικές ρυθμίσεις για την εφαρμογή του κανονισμού (ΕΚ) αριθ. 1049/2001.
            
            
               3.   Με την επιφύλαξη του άρθρου 21 του παρόντος κανονισμού, αποφάσεις που λαμβάνει η κοινή επιχείρηση δυνάμει του άρθρου 8 του κανονισμού (ΕΚ) αριθ. 1049/2001 δύνανται να αποτελέσουν αντικείμενο καταγγελίας στον Διαμεσολαβητή, σύμφωνα με τους όρους που προβλέπονται στο άρθρο 228 ΣΛΕΕ.
            
         
         
            Άρθρο 26
            Κανόνες συμμετοχής και διάδοσης που εφαρμόζονται στις έμμεσες δράσεις που χρηματοδοτούνται στο πλαίσιο του Ορίζοντος 2020
            Ο κανονισμός (ΕΕ) αριθ. 1290/2013 εφαρμόζεται στις έμμεσες δράσεις που χρηματοδοτούνται από την κοινή επιχείρηση στο πλαίσιο του Ορίζοντος 2020. Σύμφωνα με τον εν λόγω κανονισμό, η κοινή επιχείρηση θεωρείται χρηματοδοτικός φορέας και παρέχει χρηματοδοτική στήριξη σε έμμεσες δράσεις, όπως ορίζεται στο άρθρο 1 του καταστατικού.
            Ο κανονισμός (ΕΕ) αριθ. 1290/2013 μπορεί επίσης να εφαρμόζεται στις συνεισφορές του συμμετέχοντος κράτους που αναφέρονται στο άρθρο 15 παράγραφος 3 στοιχείο ε) του καταστατικού.
         
         
            Άρθρο 27
            Κανόνες που εφαρμόζονται στις δραστηριότητες που χρηματοδοτούνται στο πλαίσιο του ΜΣΕ
            Ο κανονισμός (ΕΕ) αριθ. 1316/2013 εφαρμόζεται στις δραστηριότητες που χρηματοδοτούνται από την κοινή επιχείρηση στο πλαίσιο του ΜΣΕ.
         
         
            Άρθρο 28
            Στήριξη από το κράτος μέλος υποδοχής
            Μεταξύ της κοινής επιχείρησης και του κράτους μέλους στο οποίο εδρεύει μπορεί να συναφθεί διοικητική συμφωνία όσον αφορά τα προνόμια και τις ασυλίες και τη λοιπή στήριξη που πρέπει να προσφέρει το εν λόγω κράτος στην κοινή επιχείρηση.
         
         
            Άρθρο 29
            Αρχικές ενέργειες
            
               1.   Η Επιτροπή αναλαμβάνει την ευθύνη για τη σύσταση και έναρξη λειτουργίας της κοινής επιχείρησης έως ότου αποκτήσει την επιχειρησιακή ικανότητα εκτέλεσης του προϋπολογισμού της. Η Επιτροπή προβαίνει, σύμφωνα με το δίκαιο της Ένωσης, σε όλες τις απαραίτητες ενέργειες σε συνεργασία με τα υπόλοιπα μέλη πλην την Ένωσης και με τη συμμετοχή των αρμόδιων οργάνων της κοινής επιχείρησης.
            
            
               2.   Για τον σκοπό της παραγράφου 1 του παρόντος άρθρου:
               
                           α)
                        
                        
                           έως ότου αναλάβει τα καθήκοντά του ο εκτελεστικός διευθυντής μετά τον διορισμό του από το διοικητικό συμβούλιο σύμφωνα με το άρθρο 7 του καταστατικού, η Επιτροπή δύναται να ορίσει υπάλληλό της ώστε να ενεργεί ως προσωρινός εκτελεστικός διευθυντής και να ασκεί τα καθήκοντα που ανατίθενται στον εκτελεστικό διευθυντή, ο οποίος μπορεί να επικουρείται στο έργο του από περιορισμένο αριθμό υπαλλήλων της Επιτροπής,
                        
                     
                           β)
                        
                        
                           κατά παρέκκλιση από το άρθρο 16 παράγραφος 2, ο προσωρινός εκτελεστικός διευθυντής ασκεί τις αρμοδιότητες της αρμόδιας για τους διορισμούς αρχής,
                        
                     
                           γ)
                        
                        
                           η Επιτροπή δύναται να διαθέσει περιορισμένο αριθμό υπαλλήλων της σε προσωρινή βάση.
                        
                     
            
               3.   Ο προσωρινός εκτελεστικός διευθυντής μπορεί να εγκρίνει όλες τις πληρωμές που καλύπτονται από τις πιστώσεις οι οποίες προβλέπονται στον ετήσιο προϋπολογισμό της κοινής επιχείρησης αμέσως μετά την έγκρισή του από το διοικητικό συμβούλιο και δύναται να λαμβάνει πάσης φύσεως αποφάσεις και να συνάπτει συμβάσεις ή συμφωνίες, συμπεριλαμβανομένων των συμβάσεων για την πρόσληψη προσωπικού μετά την έγκριση του πίνακα προσωπικού της κοινής επιχείρησης.
            
            
               4.   Ο προσωρινός εκτελεστικός διευθυντής ορίζει, κατόπιν συμφωνίας με τον εκτελεστικό διευθυντή κοινής επιχείρησης και με την επιφύλαξη της έγκρισης του διοικητικού συμβουλίου, την ημερομηνία κατά την οποία η κοινή επιχείρηση αποκτά την ικανότητα εκτέλεσης του προϋπολογισμού της. Από την εν λόγω ημερομηνία και μετά η Επιτροπή απέχει από την ανάληψη υποχρεώσεων και από την εκτέλεση πληρωμών για τις δραστηριότητες της κοινής επιχείρησης.
            
         
         
            Άρθρο 30
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Σεπτεμβρίου 2018.
            
               
                  Για το Συμβούλιο
               
               
                  Η Πρόεδρος
               
               M. SCHRAMBÖCK
            
         
         
            (1)  Γνώμη της Ευρωπαϊκής Οικονομικής και Κοινωνικής Επιτροπής της 23ης Μαΐου 2018 (δεν έχει δημοσιευτεί ακόμη στην Επίσημη Εφημερίδα).
         
            (2)  Απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (ΕΕ L 412 της 30.12.2006, σ. 1).
         
            (3)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104).
         
            (4)  Κανονισμός (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με τη θέσπιση των κανόνων συμμετοχής και διάδοσης του «Ορίζων 2020 – Πρόγραμμα-πλαίσιο έρευνας και καινοτομίας (2014-2020)» και την κατάργηση του κανονισμού (ΕΚ) αριθ. 1906/2006 (ΕΕ L 347 της 20.12.2013, σ. 81).
         
            (5)  Απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 – Πρόγραμμα-πλαίσιο για την έρευνα και την καινοτομία 2014-2020 και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975/ΕΚ (ΕΕ L 347 της 20.12.2013, σ. 965).
         
            (6)  Κανονισμός (ΕΕ) αριθ. 1316/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη σύσταση της διευκόλυνσης «Συνδέοντας την Ευρώπη», την τροποποίηση του κανονισμού (ΕΕ) αριθ. 913/2010 και την κατάργηση των κανονισμών (ΕΚ) αριθ. 680/2007 και (ΕΚ) αριθ. 67/2010 (ΕΕ L 348 της 20.12.2013, σ. 129).
         
            (7)  Κανονισμός (ΕΕ) αριθ. 283/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, σχετικά με τις κατευθυντήριες γραμμές για τα διευρωπαϊκά δίκτυα υποδομών των τηλεπικοινωνιών και την κατάργηση της απόφασης αριθ. 1336/97/ΕΚ (ΕΕ L 86 της 21.3.2014, σ. 14).
         
            (8)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (9)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (γενικός κανονισμός για την προστασία δεδομένων) (ΕΕ L 119 της 4.5.2016, σ. 1).
         
            (10)  Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία της ιδιωτικής ζωής στις ηλεκτρονικές επικοινωνίες) (ΕΕ L 201 της 31.7.2002, σ. 37).
         
            (11)  Οδηγία (EE) 2016/943 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, περί προστασίας της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (ΕΕ L 157 της 15.6.2016, σ. 1).
         
            (12)  Κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου, της 29ης Φεβρουαρίου 1968, περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων και περί θεσπίσεως ειδικών μέτρων προσωρινώς εφαρμοστέων στους υπαλλήλους της Επιτροπής (ΕΕ L 56 της 4.3.1968, σ. 1).
         
            (13)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
         
            (14)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
         
            (15)  Διοργανική Συμφωνία, της 25ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Επιτροπής των Ευρωπαϊκών Κοινοτήτων σχετικά με τις εσωτερικές έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (ΕΕ L 136 της 31.5.1999, σ. 15).
         
            (16)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).
      
      
         
            ΠΑΡΑΡΤΗΜΑ
            
               ΚΑΤΑΣΤΑΤΙΚΟ ΤΗΣ ΚΟΙΝΗΣ ΕΠΙΧΕΙΡΗΣΗΣ ΓΙΑ ΤΗΝ ΕΥΡΩΠΑΪΚΗ ΥΠΟΛΟΓΙΣΤΙΚΗ ΥΨΗΛΩΝ ΕΠΙΔΟΣΕΩΝ
            
            
               Άρθρο 1
               Καθήκοντα
               Η κοινή επιχείρηση εκτελεί τα ακόλουθα καθήκοντα:
               
                           α)
                        
                        
                           αξιοποιεί δημόσιους και ιδιωτικούς πόρους για τη χρηματοδότηση των δραστηριοτήτων της κοινής επιχείρησης,
                        
                     
                           β)
                        
                        
                           δημοσιεύει προσκλήσεις υποβολής προσφορών για την αγορά υπερυπολογιστών προεξακλίμακας και προβαίνει στην αγορά τουλάχιστον δύο παγκόσμιας κλάσης υπερυπολογιστών προεξακλίμακας, με χρηματοδότηση από τον προϋπολογισμό της Ένωσης που προέρχεται από τον Ορίζοντα 2020, τον ΜΣΕ και από συνεισφορές των σχετικών συμμετεχόντων κρατών στην κοινή επιχείρηση,
                        
                     
                           γ)
                        
                        
                           δημοσιεύει, από κοινού με τις αναθέτουσες αρχές του συμμετέχοντος κράτους όπου είναι εγκατεστημένη η οντότητα υποδοχής ή με τις αναθέτουσες αρχές των συμμετεχόντων κρατών της κοινοπραξίας υποδοχής, προσκλήσεις υποβολής προσφορών για την αγορά υπερυπολογιστών πετακλίμακας και την αγορά, από κοινού με τις εν λόγω αναθέτουσες αρχές, τουλάχιστον δύο υπερυπολογιστών προεξακλίμακας· η παρούσα από κοινού προμήθεια χρηματοδοτείται από τον προϋπολογισμό της Ένωσης που προέρχεται από τον Ορίζοντα 2020 και από τις συνεισφορές των σχετικών συμμετεχόντων κρατών,
                        
                     
                           δ)
                        
                        
                           κινεί και διαχειρίζεται την πρόσκληση εκδήλωσης ενδιαφέροντος για την υποδοχή υπερυπολογιστών πετακλίμακας και προεξακλίμακας και αξιολογεί τις ληφθείσες προσφορές, με τη στήριξη ανεξάρτητων εξωτερικών εμπειρογνωμόνων,
                        
                     
                           ε)
                        
                        
                           επιλέγει την οντότητα υποδοχής των υπερυπολογιστών πετακλίμακας και προεξακλίμακας, κατά τρόπο δίκαιο, ανοικτό και διαφανή, σύμφωνα με το άρθρο 8 του παρόντος κανονισμού,
                        
                     
                           στ)
                        
                        
                           συνάπτει συμφωνία υποδοχής, σύμφωνα με το άρθρο 9 του παρόντος κανονισμού, με την οντότητα υποδοχής σχετικά με τη λειτουργία και τη συντήρηση των υπερυπολογιστών προεξακλίμακας και παρακολουθεί τη συμβατική συμμόρφωση με τη συμφωνία φιλοξενίας, συμπεριλαμβανομένης της δοκιμής αποδοχής των υπερυπολογιστών που αγοράστηκαν,
                        
                     
                           ζ)
                        
                        
                           συνάπτει, από κοινού με τους λοιπούς συγκυρίους, συμφωνία υποδοχής σύμφωνα με το άρθρο 9 του παρόντος κανονισμού με την οντότητα υποδοχής σχετικά με τη λειτουργία και τη συντήρηση των υπερυπολογιστών πετακλίμακας και παρακολουθεί, από κοινού με τους λοιπούς συγκυρίους, τη συμβατική συμμόρφωση με τη συμφωνία φιλοξενίας,
                        
                     
                           η)
                        
                        
                           καθορίζει τις γενικές και ειδικές προϋποθέσεις για την κατανομή του μεριδίου της Ένωσης σε χρόνο πρόσβασης στους υπερυπολογιστές πετακλίμακας και προεξακλίμακας και παρακολουθεί την πρόσβαση στους εν λόγω υπερυπολογιστές σύμφωνα με το άρθρο 13 του παρόντος κανονισμού,
                        
                     
                           θ)
                        
                        
                           καθορίζει τις γενικές και ειδικές προϋποθέσεις για την κατανομή του χρόνου πρόσβασης στους εθνικούς υπερυπολογιστές και παρακολουθεί την πρόσβαση στους εν λόγω υπερυπολογιστές σύμφωνα με το άρθρο 13 του παρόντος κανονισμού,
                        
                     
                           ι)
                        
                        
                           δρομολογεί ανοικτές προσκλήσεις υποβολής προσφορών και χορηγεί χρηματοδότηση σύμφωνα με τον κανονισμό (ΕΕ) αριθ. 1290/2013 και εντός των ορίων των διαθέσιμων πόρων, σε άμεσες δράσεις κυρίως με τη μορφή επιχορηγήσεων, εστιάζοντας στα ακόλουθα:
                           
                                       i)
                                    
                                    
                                       την ανάπτυξη της επόμενης γενιάς βασικής υπολογιστικής υψηλών επιδόσεων με σκοπό την επίτευξη εξακλίμακας καλύπτοντας το σύνολο του φάσματος τεχνολογιών από τους μικροεπεξεργαστές χαμηλής ενεργειακής κατανάλωσης και τις συναφείς τεχνολογίες ενδιάμεσου λογισμικού έως το λογισμικό, τα μοντέλα και τα εργαλεία προγραμματισμού, τις καινοτόμους αρχιτεκτονικές και την ενοποίηση των συστημάτων τους μέσω μιας προσέγγισης συνδυασμένου σχεδιασμού,
                                    
                                 
                                       ii)
                                    
                                    
                                       νέους αλγορίθμους ανακλιμακοθέτησης και κώδικες για υφιστάμενες και νεοφανείς καινοτόμους εφαρμογές, κλίνες δοκιμής και δραστηριότητες επίδειξης,
                                    
                                 
                                       iii)
                                    
                                    
                                       δραστηριότητες προβολής, δράσεις ευαισθητοποίησης και δραστηριότητες επαγγελματικής ανάπτυξης με σκοπό την προσέλκυση ανθρώπινων πόρων για την πληροφορική υψηλών επιδόσεων και την κατάρτισή τους, καθώς και την ανάπτυξη των δεξιοτήτων και της σχεδιαστικής τεχνογνωσίας του οικοσυστήματος σε ολόκληρη την Ένωση· μεταξύ αυτών είναι δυνατόν να περιλαμβάνονται δράσεις συντονισμού και στήριξης, στήριξη στα υπάρχοντα ή σε νέα κέντρα αριστείας αλλά και στη δημιουργία εθνικών κέντρων ικανοτήτων πληροφορικής υψηλών επιδόσεων, καθώς και στη συνεργασία ευρείας δικτύωσης και τον συντονισμό δραστηριοτήτων σε ολόκληρη την Ένωση,
                                    
                                 
                     
                           ια)
                        
                        
                           παρακολουθεί την υλοποίηση των δράσεων και διαχειρίζεται τις συμφωνίες επιχορήγησης,
                        
                     
                           ιβ)
                        
                        
                           διασφαλίζει την αποδοτικότητα της πρωτοβουλίας για την ευρωπαϊκή πληροφορική υψηλών επιδόσεων με βάση δέσμη κατάλληλων μέτρων,
                        
                     
                           ιγ)
                        
                        
                           παρακολουθεί τη γενική πρόοδο προς την επίτευξη των στόχων της κοινής επιχείρησης,
                        
                     
                           ιδ)
                        
                        
                           αναπτύσσει στενή συνεργασία και εξασφαλίζει τον συντονισμό με την Ένωση και με δραστηριότητες, φορείς και ενδιαφερόμενους σε εθνικό επίπεδο, μέσω της δημιουργίας συνεργειών και της καλύτερης αξιοποίησης των αποτελεσμάτων της έρευνας και της καινοτομίας στο πεδίο της υπολογιστικής υψηλών επιδόσεων,
                        
                     
                           ιε)
                        
                        
                           καθορίζει τον πολυετή στρατηγικό σχεδιασμό, εκπονεί και εφαρμόζει τα αντίστοιχα ετήσια προγράμματα εργασίας για την εκτέλεσή του και επιφέρει τις απαιτούμενες προσαρμογές στον πολυετή στρατηγικό σχεδιασμό,
                        
                     
                           ιστ)
                        
                        
                           ασκεί δραστηριότητες ενημέρωσης, επικοινωνίας, αξιοποίησης και διάδοσης, εφαρμόζοντας αναλογικά το άρθρο 28 του κανονισμού (ΕΕ) αριθ. 1291/2013, μεταξύ άλλων καθιστώντας τις λεπτομερείς πληροφορίες για τα αποτελέσματα των προσκλήσεων υποβολής προτάσεων διαθέσιμες και προσιτές σε κοινή ηλεκτρονική βάση δεδομένων του Ορίζοντος 2020,
                        
                     
                           ιζ)
                        
                        
                           κάθε άλλο καθήκον που απαιτείται για την επίτευξη των στόχων του άρθρου 3 του παρόντος κανονισμού.
                        
                     
            
               Άρθρο 2
               Μέλη
               
                  1.   Τα μέλη της κοινής επιχείρησης είναι:
                  
                              α)
                           
                           
                              η Ένωση, εκπροσωπούμενη από την Επιτροπή,
                           
                        
                              β)
                           
                           
                              η Αυστρία, το Βέλγιο, η Βουλγαρία, η Γαλλία, η Γερμανία, η Δανία, η Εσθονία, η Ελλάδα, η Ιρλανδία, η Ισπανία, η Ιταλία, οι Κάτω Χώρες, η Κροατία, η Λετονία, η Λιθουανία, το Λουξεμβούργο, η Νορβηγία, η Ουγγαρία, η Πολωνία, η Πορτογαλία, η Ρουμανία, η Σλοβακία, η Σλοβενία, η Τσεχική Δημοκρατία και η Φινλανδία,
                           
                        
                              γ)
                           
                           
                              μετά την αποδοχή του εν λόγω καταστατικού μέσω υποστηρικτικής επιστολής, η Ευρωπαϊκή τεχνολογική πλατφόρμα στον τομέα της υπολογιστικής υψηλών επιδόσεων (European Technology Platform for High Performance Computing, ETP4HPC), ένωση κατά το ολλανδικό δίκαιο με έδρα το Άμστερνταμ (Κάτω Χώρες), η Ένωση για την αξιοποίηση των μεγάλων δεδομένων (Big Data Value Association, BDVA), ένωση κατά το βελγικό δίκαιο με έδρα τις Βρυξέλλες (Βέλγιο).
                           
                        
               
                  2.   Κάθε συμμετέχον κράτος διορίζει τον εκπρόσωπό του στο διοικητικό συμβούλιο της κοινής επιχείρησης και ορίζει την εθνική οντότητα ή οντότητες που είναι υπεύθυνες για την εκπλήρωση των υποχρεώσεών του δυνάμει του παρόντος κανονισμού.
               
            
            
               Άρθρο 3
               Μεταβολές της σύνθεσης
               
                  1.   Υπό την προϋπόθεση ότι συνεισφέρουν σύμφωνα με το άρθρο 6 του παρόντος κανονισμού ή στη χρηματοδότηση που αναφέρεται στο άρθρο 15 του καταστατικού για την επίτευξη των στόχων της κοινής επιχείρησης που καθορίζονται στο άρθρο 3 του παρόντος κανονισμού, τα κράτη μέλη ή οι χώρες που είναι συνδεδεμένες με τον Ορίζοντος 2020 και δεν απαριθμούνται στο άρθρο 2 παράγραφος 1 στοιχείο β) καθίστανται μέλη της κοινής επιχείρησης κατόπιν γνωστοποίησης στο διοικητικό συμβούλιο της εκ μέρους τους γραπτής αποδοχής του παρόντος καταστατικού, καθώς και κάθε άλλης διάταξης που διέπει τη λειτουργία της κοινής επιχείρησης.
               
               
                  2.   Υπό την προϋπόθεση ότι συνεισφέρει στη χρηματοδότηση που αναφέρεται στο άρθρο 15 του παρόντος καταστατικού για την επίτευξη των στόχων της κοινής επιχείρησης που ορίζονται στο άρθρο 3 του παρόντος κανονισμού και αποδέχεται το παρόν καταστατικό, οποιαδήποτε νομική οντότητα εγκατεστημένη σε κράτος μέλος ή χώρα συνδεδεμένη με τον Ορίζοντα 2020, η οποία υποστηρίζει άμεσα ή έμμεσα δραστηριότητες έρευνας και καινοτομίας σε κράτος μέλος ή σε χώρα συνδεδεμένη με τον Ορίζοντα 2020, μπορεί να ζητήσει να γίνει μέλος της κοινής επιχείρησης.
               
               
                  3.   Κάθε αίτηση προσχώρησης στην κοινή επιχείρηση που γίνεται σύμφωνα με την παράγραφο 2 απευθύνεται στο διοικητικό συμβούλιο. Το διοικητικό συμβούλιο αξιολογεί την αίτηση, λαμβάνοντας υπόψη τη σημασία και τη δυνητική προστιθέμενη αξία του αιτούντος όσον αφορά την επίτευξη των στόχων της κοινής επιχείρησης και αποφαίνεται επί της αίτησης.
               
               
                  4.   Κάθε μέλος μπορεί να αποχωρήσει από την κοινή επιχείρηση. Η αποχώρηση καθίσταται οριστική και αμετάκλητη έξι μήνες μετά τη σχετική κοινοποίηση προς τον Γενικό Διευθυντή, ο οποίος ενημερώνει σχετικά τα άλλα μέλη του διοικητικού συμβουλίου και τα ιδιωτικά μέλη. Από τη στιγμή εκείνη, το πρώην μέλος απαλλάσσεται από όλες τις υποχρεώσεις πλην όσων έχει εγκρίνει ή αναλάβει η κοινή επιχείρηση πριν από την κοινοποίηση της αποχώρησης.
               
               
                  5.   Η ιδιότητα μέλους της κοινής επιχείρησης δεν μεταβιβάζεται σε τρίτο μέρος χωρίς προηγούμενη συγκατάθεση του διοικητικού συμβουλίου.
               
               
                  6.   Μετά από οποιανδήποτε μεταβολή στη σύνθεση των μελών δυνάμει του παρόντος άρθρου, η κοινή επιχείρηση δημοσιεύει αμέσως στον ιστότοπό της επικαιροποιημένο κατάλογο των μελών, μαζί με την ημερομηνία της εν λόγω μεταβολής.
               
            
            
               Άρθρο 4
               Όργανα της κοινής επιχείρησης
               Τα όργανα της κοινής επιχείρησης είναι:
               
                           α)
                        
                        
                           το διοικητικό συμβούλιο,
                        
                     
                           β)
                        
                        
                           ο εκτελεστικός διευθυντής,
                        
                     
                           γ)
                        
                        
                           η βιομηχανική και επιστημονική συμβουλευτική επιτροπή που αποτελείται από τη συμβουλευτική ομάδα για την έρευνα και την καινοτομία και τη συμβουλευτική ομάδα για την υποδομή.
                        
                     
            
               Άρθρο 5
               Σύνθεση του διοικητικού συμβουλίου
               
                  1.   Το διοικητικό συμβούλιο απαρτίζεται από εκπροσώπους της Επιτροπής, εξ ονόματος της Ένωσης, και των συμμετεχόντων κρατών.
               
               
                  2.   Η Επιτροπή και κάθε συμμετέχον κράτος διορίζουν έναν εκπρόσωπο στο διοικητικό συμβούλιο. Κάθε εκπρόσωπος μπορεί να συνοδεύεται από έναν εμπειρογνώμονα.
               
            
            
               Άρθρο 6
               Λειτουργία του διοικητικού συμβουλίου
               
                  1.   Οι εκπρόσωποι των μελών του διοικητικού συμβουλίου καταβάλλουν κάθε προσπάθεια για την επίτευξη συναίνεσης. Ελλείψει συναίνεσης, διεξάγεται ψηφοφορία.
               
               
                  2.   Η Ένωση κατέχει το 50 % των δικαιωμάτων ψήφου. Η ψήφος της Ένωσης είναι αδιαίρετη.
               
               
                  3.   Για τα καθήκοντα που αναφέρονται στο άρθρο 7 παράγραφος 3, το υπόλοιπο 50 % των δικαιωμάτων ψήφου κατανέμεται ισότιμα μεταξύ όλων των συμμετεχόντων κρατών.
                  Για τους σκοπούς της παρούσας παραγράφου, οι αποφάσεις του διοικητικού συμβουλίου λαμβάνονται με πλειοψηφία τουλάχιστον του 75 % του συνόλου των ψήφων, συμπεριλαμβανομένων των ψήφων των μελών που δεν παρίστανται.
               
               
                  4.   Για τα καθήκοντα που αναφέρονται στο άρθρο 7 παράγραφος 4, πλην των στοιχείων ζ), η) και θ), το υπόλοιπο 50 % των δικαιωμάτων ψήφου το κατέχουν τα συμμετέχοντα κράτη που είναι κράτη μέλη
                  Για τους σκοπούς της παρούσας παραγράφου, οι αποφάσεις του Διοικητικού Συμβουλίου λαμβάνονται με ειδική πλειοψηφία. Η ειδική πλειοψηφία επιτυγχάνεται όταν περιλαμβάνει την Ένωση και τουλάχιστον 55 % των συμμετεχόντων κρατών τα οποία είναι κράτη μέλη με τουλάχιστον το 65 % του συνολικού πληθυσμού των συγκεκριμένων κρατών. Για τον προσδιορισμό του πληθυσμού, λαμβάνονται υπόψη τα αριθμητικά στοιχεία που παρατίθενται στο παράρτημα III της απόφασης 2009/937/ΕΕ του Συμβουλίου (1).
               
               
                  5.   Για τα καθήκοντα εκείνα που αναφέρονται στο άρθρο 7 παράγραφος 4 στοιχεία ζ), η) και θ) και για κάθε υπερυπολογιστή, τα δικαιώματα ψήφου των συμμετεχόντων κρατών κατανέμονται κατ' αναλογία προς τις ανειλημμένες χρηματοδοτικές συνεισφορές και τις συνεισφορές τους σε είδος προς τον εν λόγω υπερυπολογιστή, έως ότου η κυριότητά του μεταβιβασθεί στην οντότητα υποδοχής σύμφωνα με το άρθρο 8 παράγραφος 3 του παρόντος κανονισμού ή πωληθεί ή παροπλισθεί· οι συνεισφορές σε είδος λαμβάνονται υπόψη μόνον εφόσον έχουν βεβαιωθεί εκ των προτέρων από ανεξάρτητο εμπειρογνώμονα ή ελεγκτή.
                  Για τους σκοπούς της παρούσας παραγράφου, οι αποφάσεις του διοικητικού συμβουλίου λαμβάνονται με πλειοψηφία τουλάχιστον του 75 % του συνόλου των ψήφων, συμπεριλαμβανομένων των ψήφων των μελών που δεν παρίστανται.
               
               
                  6.   Για τα καθήκοντα που αναφέρονται στο άρθρο 7 παράγραφος 5, οι αποφάσεις του διοικητικού συμβουλίου λαμβάνονται σε δύο στάδια.
                  Κατά το πρώτο στάδιο, το υπόλοιπο 50 % των δικαιωμάτων ψήφου κατανέμεται ισότιμα μεταξύ όλων των συμμετεχόντων κρατών. Οι αποφάσεις του διοικητικού συμβουλίου λαμβάνονται με πλειοψηφία που αποτελείται από την ψήφο της Ένωσης και τουλάχιστον το 55 % του συνόλου των ψήφων των συμμετεχόντων κρατών, συμπεριλαμβανομένων των ψήφων των μελών που δεν παρίστανται.
                  Κατά το δεύτερο στάδιο, το διοικητικό συμβούλιο αποφασίζει με ειδική πλειοψηφία που προβλέπεται στην παράγραφο 4 του παρόντος άρθρου.
               
               
                  7.   Το διοικητικό συμβούλιο εκλέγει πρόεδρο για θητεία δύο ετών. Η θητεία του προέδρου δύναται να παραταθεί μόνο μία φορά, κατόπιν απόφασης του διοικητικού συμβουλίου.
               
               
                  8.   Το διοικητικό συμβούλιο συνέρχεται σε τακτική συνεδρίαση τουλάχιστον δύο φορές ετησίως. Έκτακτες συνεδριάσεις μπορούν να συγκαλούνται κατόπιν αιτήματος της Επιτροπής, της πλειοψηφίας των εκπροσώπων των συμμετεχόντων κρατών, κατόπιν αιτήματος του προέδρου ή κατόπιν αιτήματος του εκτελεστικού διευθυντή σύμφωνα με το άρθρο 15 παράγραφος 5. Οι συνεδριάσεις του διοικητικού συμβουλίου συγκαλούνται από τον πρόεδρό του και, συνήθως, πραγματοποιούνται στην έδρα της κοινής επιχείρησης.
                  Ο εκτελεστικός διευθυντής συμμετέχει στις συσκέψεις, εκτός εάν έχει αποφασιστεί διαφορετικά από το διοικητικό συμβούλιο, αλλά δεν διαθέτει δικαίωμα ψήφου. Το διοικητικό συμβούλιο μπορεί, ανάλογα με την περίπτωση, να προσκαλεί άλλα πρόσωπα στις συνεδριάσεις του ως παρατηρητές.
                  Κάθε κράτος παρατηρητής δύναται να διορίζει έναν αντιπρόσωπο στο διοικητικό συμβούλιο, ο οποίος λαμβάνει όλα τα σχετικά έγγραφα και μπορεί να συμμετέχει στις συζητήσεις ως προς οποιανδήποτε απόφαση του διοικητικού συμβουλίου. Οι εν λόγω αντιπρόσωποι δεν διαθέτουν δικαίωμα ψήφου και διασφαλίζουν την εμπιστευτικότητα ευαίσθητων πλήροφοριών σύμφωνα με το άρθρο 24 του παρόντος κανονισμού.
               
               
                  9.   Οι εκπρόσωποι των μελών του διοικητικού συμβουλίου δεν ευθύνονται προσωπικά για ενέργειες στις οποίες προβαίνουν υπό την ιδιότητά τους ως εκπρόσωποι στο διοικητικό συμβούλιο.
               
               
                  10.   Το διοικητικό συμβούλιο καταρτίζει τον εσωτερικό του κανονισμό. Ο εν λόγω εσωτερικός κανονισμός περιλαμβάνει ειδικές διαδικασίες για τον εντοπισμό και την αποφυγή συγκρούσεων συμφερόντων και διασφαλίζει την εμπιστευτικότητα τυχόν ευαίσθητων πληροφοριών.
               
               
                  11.   Ο πρόεδρος της συμβουλευτικής ομάδας για την έρευνα και την καινοτομία, καθώς και ο πρόεδρος της συμβουλευτικής ομάδας για την υποδομή, έχουν δικαίωμα, εφόσον συζητούνται ζητήματα που εμπίπτουν στο πλαίσιο των καθηκόντων τους, να παρίστανται στις συνεδριάσεις του διοικητικού συμβουλίου ως παρατηρητές και να λαμβάνουν μέρος στις συζητήσεις του, αλλά χωρίς δικαίωμα ψήφου.
               
            
            
               Άρθρο 7
               Καθήκοντα του διοικητικού συμβουλίου
               
                  1.   Το διοικητικό συμβούλιο φέρει τη συνολική ευθύνη για τις στρατηγικές κατευθύνσεις και τη λειτουργία της κοινής επιχείρησης και επιβλέπει την υλοποίηση των δραστηριοτήτων της. Εξασφαλίζει ότι οι αρχές της δίκαιης μεταχείρισης και διαφάνειας εφαρμόζονται δεόντως κατά την κατανομή δημόσιας χρηματοδότησης.
               
               
                  2.   Η Επιτροπή, στο πλαίσιο του ρόλου της στο διοικητικό συμβούλιο, επιδιώκει την εξασφάλιση του συντονισμού μεταξύ των δραστηριοτήτων της κοινής επιχείρησης και των σχετικών δραστηριοτήτων των χρηματοδοτικών προγραμμάτων της Ένωσης, με σκοπό την προώθηση συνεργειών κατά την ανάπτυξη ολοκληρωμένου οικοσυστήματος υποδομών υπερυπολογιστών και δεδομένων και στις περιπτώσεις προτεραιοτήτων που καλύπτονται από συνεργατική έρευνα.
               
               
                  3.   Το διοικητικό συμβούλιο, ειδικότερα, εκτελεί τα ακόλουθα γενικά διοικητικά καθήκοντα της κοινής επιχείρησης:
                  
                              α)
                           
                           
                              αξιολογεί, αποδέχεται ή απορρίπτει αιτήσεις προσχώρησης νέων μελών σύμφωνα με το άρθρο 3 παράγραφος 2 του παρόντος καταστατικού,
                           
                        
                              β)
                           
                           
                              αποφασίζει σχετικά με την καταγγελία της ιδιότητας μέλους της κοινής επιχείρησης κάθε μέλους που δεν εκπληρώνει τις υποχρεώσεις του,
                           
                        
                              γ)
                           
                           
                              θεσπίζει τους δημοσιονομικούς κανόνες της κοινής επιχείρησης σύμφωνα με το άρθρο 15 του παρόντος κανονισμού,
                           
                        
                              δ)
                           
                           
                              εγκρίνει τον ετήσιο διοικητικό προϋπολογισμό της κοινής επιχείρησης, συμπεριλαμβανομένου του αντίστοιχου πίνακα προσωπικού όπου αναγράφεται ο αριθμός των προσωρινών θέσεων ανά ομάδα καθηκόντων και ανά βαθμό, καθώς και ο αριθμός των συμβασιούχων υπαλλήλων και των αποσπασμένων εθνικών εμπειρογνωμόνων εκφρασμένος σε ισοδύναμα πλήρους απασχόλησης,
                           
                        
                              ε)
                           
                           
                              ασκεί τις εξουσίες της αρμόδιας για τους διορισμούς αρχής όσον αφορά το προσωπικό, σύμφωνα με το άρθρο 16 παράγραφος 2 του παρόντος κανονισμού,
                           
                        
                              στ)
                           
                           
                              διορίζει τον εκτελεστικό διευθυντή, παύει ή παρατείνει τη θητεία του, του παρέχει καθοδήγηση και παρακολουθεί τις επιδόσεις του,
                           
                        
                              ζ)
                           
                           
                              εγκρίνει το οργανόγραμμα του γραφείου προγράμματος όπως ορίζεται στο άρθρο 9 παράγραφος 5 του παρόντος καταστατικού κατόπιν σύστασης του εκτελεστικού διευθυντή,
                           
                        
                              η)
                           
                           
                              εγκρίνει την ετήσια έκθεση δραστηριοτήτων, συμπεριλαμβανομένων των αντίστοιχων δαπανών που αναφέρονται στο άρθρο 19 παράγραφος 1 του παρόντος καταστατικού,
                           
                        
                              θ)
                           
                           
                              κανονίζει, κατά περίπτωση, τη συγκρότηση, στην κοινή επιχείρηση, ομάδας εσωτερικού λογιστικού ελέγχου, κατόπιν σύστασης του εκτελεστικού διευθυντή,
                           
                        
                              ι)
                           
                           
                              χαράσσει την πολιτική επικοινωνίας της κοινής επιχείρησης, κατόπιν σύστασης του εκτελεστικού διευθυντή,
                           
                        
                              ια)
                           
                           
                              κατά περίπτωση, θεσπίζει κανόνες εφαρμογής του κανονισμού υπηρεσιακής κατάστασης και του καθεστώτος που εφαρμόζεται στο λοιπό προσωπικό σύμφωνα με το άρθρο 16 παράγραφος 3 του παρόντος κανονισμού,
                           
                        
                              ιβ)
                           
                           
                              κατά περίπτωση, καθορίζει κανόνες σχετικά με την απόσπαση εθνικών εμπειρογνωμόνων στην κοινή επιχείρηση και την απασχόληση ασκουμένων σύμφωνα με το άρθρο 17 παράγραφος 2 του παρόντος κανονισμού,
                           
                        
                              ιγ)
                           
                           
                              κατά περίπτωση, συστήνει συμβουλευτικές ομάδες πέραν των οργάνων της κοινής επιχείρησης που αναφέρονται στο άρθρο 4 του παρόντος καταστατικού,
                           
                        
                              ιδ)
                           
                           
                              υποβάλλει, κατά περίπτωση, στην Επιτροπή αιτήματα τροποποίησης του παρόντος κανονισμού που προτείνει μέλος της κοινής επιχείρησης,
                           
                        
                              ιε)
                           
                           
                              εγκρίνει την προσάρτηση του υποδείγματος της συμφωνίας υποδοχής στις προσκλήσεις εκδήλωσης ενδιαφέροντος για την επιλογή της οντότητας υποδοχής,
                           
                        
                              ιστ)
                           
                           
                              καθορίζει τις γενικές και ειδικές προϋποθέσεις πρόσβασης για τη χρήση του μεριδίου της Ένωσης σε χρόνο πρόσβασης των υπερυπολογιστών πετακλίμακας και προεξακλίμακας και του χρόνου πρόσβασης που παρέχεται από τους εθνικούς υπερυπολογιστές σύμφωνα με το άρθρο 13 του παρόντος κανονισμού,
                           
                        
                              ιζ)
                           
                           
                              παρακολουθεί τακτικά την εφαρμογή των συμφωνιών υποδοχής με τις οντότητες υποδοχής,
                           
                        
                              ιη)
                           
                           
                              θεσπίζει το ύψος της αμοιβής για τις εμπορικές υπηρεσίες που αναφέρονται στο άρθρο 14 του παρόντος κανονισμού και αποφασίζει ως προς την κατανομή του χρόνου πρόσβασης στις εν λόγω υπηρεσίες,
                           
                        
                              ιθ)
                           
                           
                              είναι υπεύθυνο για κάθε καθήκον που δεν ανατίθεται ρητά σε συγκεκριμένο όργανο της κοινής επιχείρησης· μπορεί να αναθέτει τέτοια καθήκοντα σε οποιοδήποτε όργανο της κοινής επιχείρησης.
                           
                        
               
                  4.   Το διοικητικό συμβούλιο εκτελεί ειδικότερα τα ακόλουθα καθήκοντα που σχετίζονται με την αγορά και λειτουργία των υπερυπολογιστών πετακλίμακας και προεξακλίμακας και τα προκύπτοντα έσοδα που αναφέρονται στο άρθρο 14 του παρόντος κανονισμού:
                  
                              α)
                           
                           
                              εγκρίνει το πολυετές στρατηγικό θεματολόγιο για την αγορά υπερυπολογιστών που αναφέρεται στο άρθρο 18 παράγραφος 1 του παρόντος καταστατικού,
                           
                        
                              β)
                           
                           
                              εγκρίνει το μέρος του ετήσιου προγράμματος εργασίας που σχετίζεται με την αγορά υπερυπολογιστών και την επιλογή των οντοτήτων υποδοχής και τις αντίστοιχες προβλέψεις δαπανών που αναφέρονται στο άρθρο 18 παράγραφος 2 του παρόντος καταστατικού,
                           
                        
                              γ)
                           
                           
                              εγκρίνει τη δημοσίευση πρόσκλησης εκδήλωσης ενδιαφέροντος, σύμφωνα με το ετήσιο πρόγραμμα εργασίας,
                           
                        
                              δ)
                           
                           
                              εγκρίνει την επιλογή των οντοτήτων υποδοχής για τους υπερυπολογιστές προεξακλίμακας και πετακλίμακας που επιλέγονται μέσω δίκαιης, ανοικτής και διαφανούς διαδικασίας σύμφωνα με το άρθρο 8 του παρόντος κανονισμού,
                           
                        
                              ε)
                           
                           
                              εγκρίνει τη συμφωνία υποδοχής,
                           
                        
                              στ)
                           
                           
                              αποφασίζει σε ετήσια βάση για την αξιοποίηση των εσόδων που προκύπτουν από τις αμοιβές για τις εμπορικές υπηρεσίες που αναφέρονται στο άρθρο 14 του παρόντος κανονισμού,
                           
                        
                              ζ)
                           
                           
                              εγκρίνει τη δημοσίευση προσκλήσεων υποβολής προσφορών, σύμφωνα με το ετήσιο πρόγραμμα εργασίας,
                           
                        
                              η)
                           
                           
                              εγκρίνει τις προσφορές που έχουν επιλεγεί για χρηματοδότηση,
                           
                        
                              θ)
                           
                           
                              αποφασίζει για ενδεχόμενη μεταβίβαση της κυριότητας των υπερυπολογιστών προεξακλίμακας σε οντότητα υποδοχής, την πώλησή τους σε άλλη οντότητα ή τον παροπλισμό τους σύμφωνα με το άρθρο 10 παράγραφος 3 του παρόντος κανονισμού.
                           
                        
               
                  5.   Το διοικητικό συμβούλιο, ειδικότερα, εκτελεί τα ακόλουθα καθήκοντα που σχετίζονται με τις δραστηριότητες έρευνας και καινοτομίας της κοινής επιχείρησης:
                  
                              α)
                           
                           
                              εγκρίνει το πολυετές στρατηγικό θεματολόγιο για την έρευνα και την καινοτομία που αναφέρεται στο άρθρο 18 παράγραφος 1,
                           
                        
                              β)
                           
                           
                              εγκρίνει το μέρος του ετήσιου προγράμματος εργασίας που σχετίζεται με τις δραστηριότητες έρευνας και καινοτομίας και τις αντίστοιχες προβλέψεις δαπανών που αναφέρονται στο άρθρο 18 παράγραφος 2,
                           
                        
                              γ)
                           
                           
                              εγκρίνει τη δημοσίευση προσκλήσεων υποβολής προτάσεων, σύμφωνα με το ετήσιο πρόγραμμα εργασίας,
                           
                        
                              δ)
                           
                           
                              εγκρίνει τον κατάλογο των δράσεων που επιλέγονται για χρηματοδότηση, βάσει του καταλόγου κατάταξης που έχει εκπονηθεί από ομάδα ανεξάρτητων εμπειρογνωμόνων.
                           
                        
            
            
               Άρθρο 8
               Διορισμός, παύση ή παράταση της θητείας του εκτελεστικού διευθυντή
               
                  1.   Ο εκτελεστικός διευθυντής διορίζεται από το διοικητικό συμβούλιο βάσει καταλόγου υποψηφίων που προτείνει η Επιτροπή, μέσω ανοικτής και διαφανούς διαδικασίας επιλογής. Εφόσον το κρίνει σκόπιμο, η Επιτροπή εντάσσει στη διαδικασία επιλογής εκπροσώπους μελών της κοινής επιχείρησης πλην της Ένωσης.
                  Ειδικότερα, μπορεί να διασφαλίζεται η δέουσα εκπροσώπηση των μελών της κοινής επιχείρησης πλην της Ένωσης στο στάδιο προεπιλογής της διαδικασίας επιλογής. Για τον σκοπό αυτό, τα συμμετέχοντα κράτη διορίζουν με κοινή συμφωνία έναν εκπρόσωπο και έναν παρατηρητή εξ ονόματος του διοικητικού συμβουλίου.
               
               
                  2.   Ο εκτελεστικός διευθυντής είναι μέλος του προσωπικού και προσλαμβάνεται ως έκτακτος υπάλληλος της κοινής επιχείρησης σύμφωνα με το άρθρο 2 στοιχείο α) του καθεστώτος που εφαρμόζεται στο λοιπό προσωπικό.
                  Για τον σκοπό σύναψης της σύμβασης του εκτελεστικού διευθυντή, η κοινή επιχείρηση εκπροσωπείται από τον πρόεδρο του διοικητικού συμβουλίου.
               
               
                  3.   Η θητεία του εκτελεστικού διευθυντή είναι τετραετής. Στο τέλος της εν λόγω περιόδου, η Επιτροπή, σε συνεργασία με τα μέλη πλην της Ένωσης, κατά περίπτωση, προβαίνει σε εκτίμηση των επιδόσεων του εκτελεστικού διευθυντή και των μελλοντικών καθηκόντων και προκλήσεων της κοινής επιχείρησης.
               
               
                  4.   Κατόπιν πρότασης της Επιτροπής, η οποία λαμβάνει υπόψη την εκτίμηση της παραγράφου 3, το διοικητικό συμβούλιο μπορεί να παρατείνει τη θητεία του εκτελεστικού διευθυντή μία φορά και για χρονικό διάστημα που δεν υπερβαίνει τα τέσσερα έτη.
               
               
                  5.   Εκτελεστικός διευθυντής του οποίου η θητεία έχει παραταθεί δεν δύναται να συμμετάσχει σε νέα διαδικασία επιλογής για την ίδια θέση μετά το πέρας της συνολικής θητείας του.
               
               
                  6.   Η παύση του εκτελεστικού διευθυντή από τα καθήκοντά του επιτρέπεται μόνο με απόφαση του διοικητικού συμβουλίου δυνάμει του άρθρου 7 παράγραφος 3 στοιχείο στ), κατόπιν σχετικής πρότασης της Επιτροπής, με τη συμμετοχή, εφόσον το κρίνει σκόπιμο, των μελών πλην της Ένωσης.
               
            
            
               Άρθρο 9
               Καθήκοντα του εκτελεστικού διευθυντή
               
                  1.   Ο εκτελεστικός διευθυντής είναι το ανώτατο διευθυντικό στέλεχος που είναι υπεύθυνο για την καθημερινή διαχείριση της κοινής επιχείρησης σύμφωνα με τις αποφάσεις του διοικητικού συμβουλίου.
               
               
                  2.   Ο εκτελεστικός διευθυντής είναι ο νόμιμος εκπρόσωπος της κοινής επιχείρησης. Ο εκτελεστικός διευθυντής λογοδοτεί στο διοικητικό συμβούλιο και εκτελεί τα καθήκοντά του με πλήρη ανεξαρτησία στο πλαίσιο των αρμοδιοτήτων που του ανατίθενται.
               
               
                  3.   Ο εκτελεστικός διευθυντής εκτελεί τον προϋπολογισμό της κοινής επιχείρησης.
               
               
                  4.   Ειδικότερα, ο εκτελεστικός διευθυντής εκτελεί με ανεξάρτητο τρόπο τα ακόλουθα καθήκοντα:
                  
                              α)
                           
                           
                              οριστικοποιεί και υποβάλλει προς έγκριση στο διοικητικό συμβούλιο το σχέδιο πολυετούς στρατηγικού σχεδιασμού του άρθρου 18 παράγραφος 1,
                           
                        
                              β)
                           
                           
                              εκπονεί και υποβάλλει προς έγκριση στο διοικητικό συμβούλιο το σχέδιο ετήσιου προϋπολογισμού, περιλαμβανομένου του αντίστοιχου πίνακα προσωπικού στον οποίο αναγράφεται ο αριθμός έκτακτων θέσεων ανά βαθμό και ανά ομάδα καθηκόντων και ο αριθμός συμβασιούχων και αποσπασμένων εθνικών εμπειρογνωμόνων, εκφρασμένοι σε ισοδύναμα πλήρους απασχόλησης,
                           
                        
                              γ)
                           
                           
                              εκπονεί και υποβάλλει προς έγκριση στο διοικητικό συμβούλιο το σχέδιο του ετήσιου προγράμματος εργασίας, περιλαμβανομένων του πεδίου εφαρμογής της πρόσκλησης υποβολής προτάσεων, των προσκλήσεων εκδήλωσης ενδιαφέροντος και των προσκλήσεων υποβολής προσφορών που απαιτούνται για να υλοποιηθεί το πρόγραμμα δραστηριοτήτων έρευνας και καινοτομίας και τα προγράμματα δημόσιων συμβάσεων προμήθειας, όπως προτείνονται από τη βιομηχανική και επιστημονική συμβουλευτική επιτροπή, καθώς και των αντίστοιχων προβλέψεων δαπανών, όπως προτείνονται από τα συμμετέχοντα κράτη και την Επιτροπή,
                           
                        
                              δ)
                           
                           
                              υποβάλλει προς γνωμοδότηση στο διοικητικό συμβούλιο τους ετήσιους λογαριασμούς,
                           
                        
                              ε)
                           
                           
                              εκπονεί και υποβάλλει προς έγκριση στο διοικητικό συμβούλιο την ετήσια έκθεση δραστηριοτήτων, συμπεριλαμβανομένων των πληροφοριών σχετικά με τις αντίστοιχες δαπάνες,
                           
                        
                              στ)
                           
                           
                              υπογράφει επιμέρους συμφωνίες, αποφάσεις και συμβάσεις επιχορήγησης,
                           
                        
                              ζ)
                           
                           
                              υπογράφει δημόσιες συμβάσεις προμήθειας,
                           
                        
                              η)
                           
                           
                              παρακολουθεί τη λειτουργία των υπερυπολογιστών πετακλίμακας και προεξακλίμακας που ανήκουν στην κοινή επιχείρηση ή χρηματοδοτούνται από αυτή (συμπεριλαμβανομένης της κατανομής του μεριδίου της Ένωσης σε χρόνο πρόσβασης, της συμμόρφωσης με τα δικαιώματα πρόσβασης των ακαδημαϊκών και βιομηχανικών χρηστών και της ποιότητας των παρεχόμενων υπηρεσιών),
                           
                        
                              θ)
                           
                           
                              υλοποιεί την πολιτική επικοινωνιών της κοινής επιχείρησης,
                           
                        
                              ι)
                           
                           
                              οργανώνει, διευθύνει και εποπτεύει τις εργασίες και το προσωπικό της κοινής επιχείρησης εντός των ορίων της ανάθεσης καθηκόντων από το διοικητικό συμβούλιο, όπως προβλέπεται στο άρθρο 16 παράγραφος 2 του παρόντος κανονισμού,
                           
                        
                              ια)
                           
                           
                              καθιερώνει αποτελεσματικό και αποδοτικό σύστημα εσωτερικού ελέγχου, διασφαλίζει τη λειτουργία του και υποβάλλει έκθεση στο διοικητικό συμβούλιο σχετικά με τυχόν σημαντικές αλλαγές επ' αυτού,
                           
                        
                              ιβ)
                           
                           
                              μεριμνά ώστε να διενεργείται εκτίμηση και διαχείριση κινδύνων,
                           
                        
                              ιγ)
                           
                           
                              λαμβάνει κάθε άλλο μέτρο που απαιτείται για την εκτίμηση της προόδου της κοινής επιχείρησης προς την επίτευξη των στόχων της όπως ορίζονται στο άρθρο 3 του παρόντος κανονισμού,
                           
                        
                              ιδ)
                           
                           
                              εκτελεί όποιο άλλο καθήκον αναθέτει ή μεταβιβάζει στον εκτελεστικό διευθυντή το διοικητικό συμβούλιο.
                           
                        
               
                  5.   Ο εκτελεστικός διευθυντής συγκροτεί γραφείο προγράμματος για την εκτέλεση, υπό την ευθύνη του, όλων των υποστηρικτικών καθηκόντων που απορρέουν από τον παρόντα κανονισμό. Το γραφείο προγράμματος αποτελείται από το προσωπικό της κοινής επιχείρησης και εκτελεί, ειδικότερα, τα ακόλουθα καθήκοντα:
                  
                              α)
                           
                           
                              παρέχει στήριξη όσον αφορά τη δημιουργία και διαχείριση ενός κατάλληλου λογιστικού συστήματος σύμφωνα με τους δημοσιονομικούς κανόνες που αναφέρονται στο άρθρο 15 του παρόντος κανονισμού,
                           
                        
                              β)
                           
                           
                              διαχειρίζεται τις προσκλήσεις υποβολής προτάσεων, όπως προβλέπεται στο ετήσιο πρόγραμμα εργασίας, καθώς και τις συμφωνίες και τις αποφάσεις επιχορήγησης,
                           
                        
                              γ)
                           
                           
                              διαχειρίζεται τις προσκλήσεις υποβολής προσφορών, όπως προβλέπεται στο ετήσιο πρόγραμμα εργασίας, καθώς και τις συμβάσεις,
                           
                        
                              δ)
                           
                           
                              διαχειρίζεται τη διαδικασία επιλογής των οντοτήτων υποδοχής, καθώς και τις αποφάσεις υποδοχής,
                           
                        
                              ε)
                           
                           
                              παρέχει στα μέλη και στα άλλα όργανα της κοινής επιχείρησης όλες τις σχετικές πληροφορίες και τη στήριξη που χρειάζονται για την εκτέλεση των καθηκόντων τους και απαντά στα συγκεκριμένα αιτήματά τους,
                           
                        
                              στ)
                           
                           
                              εκτελεί χρέη γραμματείας για τα όργανα της κοινής επιχείρησης και παρέχει στήριξη σε τυχόν συμβουλευτικές ομάδες που συγκροτεί το διοικητικό συμβούλιο.
                           
                        
            
            
               Άρθρο 10
               Σύνθεση της βιομηχανικής και επιστημονικής συμβουλευτικής επιτροπής
               
                  1.   Η βιομηχανική και επιστημονική συμβουλευτική επιτροπή αποτελείται από τη συμβουλευτική ομάδα για την έρευνα και την καινοτομία και τη συμβουλευτική ομάδα για την υποδομή.
               
               
                  2.   Η συμβουλευτική ομάδα για την έρευνα και την καινοτομία απαρτίζεται από δώδεκα μέλη κατ' ανώτατο όριο, εκ των οποίων έξι μέλη κατ' ανώτατο όριο διορίζονται από τα ιδιωτικά μέλη λαμβανομένων υπόψη των ανειλημμένων υποχρεώσεών τους στην κοινή επιχείρηση και έξι μέλη κατ' ανώτατο όριο διορίζονται από το διοικητικό συμβούλιο. Το διοικητικό συμβούλιο καθορίζει τα συγκεκριμένα κριτήρια και τη διαδικασία επιλογής των μελών που διορίζει.
               
               
                  3.   Η συμβουλευτική ομάδα για την υποδομή απαρτίζεται από δώδεκα μέλη κατ' ανώτατο όριο. Το διοικητικό συμβούλιο καθορίζει τα συγκεκριμένα κριτήρια και τη διαδικασία επιλογής των μελών της και διορίζει τα μέλη της.
               
            
            
               Άρθρο 11
               Λειτουργία της συμβουλευτικής ομάδας για την έρευνα και την καινοτομία
               
                  1.   Η συμβουλευτική ομάδα για την έρευνα και την καινοτομία συνεδριάζει τουλάχιστον δύο φορές τον χρόνο.
               
               
                  2.   Η συμβουλευτική ομάδα για την έρευνα και την καινοτομία μπορεί να ορίζει, εφόσον είναι αναγκαίο, ομάδες εργασίας υπό τον γενικό συντονισμό ενός ή περισσοτέρων μελών.
               
               
                  3.   Η συμβουλευτική ομάδα για την έρευνα και την καινοτομία εκλέγει τον πρόεδρό της.
               
               
                  4.   Η συμβουλευτική ομάδα για την έρευνα και την καινοτομία θεσπίζει τον εσωτερικό κανονισμό της, ορίζοντας, μεταξύ άλλων, τις συνιστώσες οντότητες που εκπροσωπούν τη συμβουλευτική ομάδα και τη διάρκεια του διορισμού τους.
               
            
            
               Άρθρο 12
               Λειτουργία της συμβουλευτικής ομάδας για την υποδομή
               
                  1.   Η συμβουλευτική ομάδα για την υποδομή συνεδριάζει τουλάχιστον δύο φορές τον χρόνο.
               
               
                  2.   Η συμβουλευτική ομάδα για την υποδομή μπορεί να ορίζει, εφόσον είναι αναγκαίο, ομάδες εργασίας υπό τον γενικό συντονισμό ενός ή περισσοτέρων μελών.
               
               
                  3.   Η συμβουλευτική ομάδα για την υποδομή εκλέγει τον πρόεδρό της.
               
               
                  4.   Η συμβουλευτική ομάδα για την υποδομή θεσπίζει τον εσωτερικό κανονισμό της, ορίζοντας, μεταξύ άλλων, τις συνιστώσες οντότητες που εκπροσωπούν τη συμβουλευτική ομάδα και τη διάρκεια του διορισμού τους.
               
            
            
               Άρθρο 13
               Καθήκοντα της συμβουλευτικής ομάδας για την έρευνα και την καινοτομία
               Η συμβουλευτική ομάδα για την έρευνα και την καινοτομία:
               
                           α)
                        
                        
                           καταρτίζει και ενημερώνει τακτικά το σχέδιο του πολυετούς στρατηγικού θεματολογίου για την έρευνα και την καινοτομία που αναφέρεται στο άρθρο 18 παράγραφος 1 του παρόντος κατασταστικού, με σκοπό την επίτευξη των στόχων της κοινής επιχείρησης που ορίζονται στο άρθρο 3 του παρόντος κανονισμού. Το εν λόγω σχέδιο του πολυετούς στρατηγικού θεματολογίου για την έρευνα και την καινοτομία προσδιορίζει τις προτεραιότητες έρευνας και καινοτομίας σχετικά με την ανάπτυξη και τη χρήση τεχνολογιών και βασικών ικανοτήτων για υπολογιστική υψηλών επιδόσεων σε διάφορους τομείς εφαρμογής, προκειμένου να στηρίξει την ανάπτυξη ενός ολοκληρωμένου οικοσυστήματος υπολογιστικής υψηλών επιδόσεων στην Ένωση, να ενισχύσει την ανταγωνιστικότητα και να συμβάλει στη δημιουργία νέων αγορών και κοινωνιακών εφαρμογών. Αναθεωρείται τακτικά, ανάλογα με την εξέλιξη της επιστημονικής και βιομηχανικής ζήτησης,
                        
                     
                           β)
                        
                        
                           υποβάλλει στον εκτελεστικό διευθυντή το σχέδιο του πολυετούς στρατηγικού θεματολογίου για την έρευνα και την καινοτομία ως βάση για την εκπόνηση του ετήσιου προγράμματος εργασίας εντός των προθεσμιών που ορίζει το διοικητικό συμβούλιο,
                        
                     
                           γ)
                        
                        
                           οργανώνει δημόσιες διαβουλεύσεις ανοικτές σε όλους τους δημόσιους και ιδιωτικούς ενδιαφερόμενους φορείς που έχουν συμφέροντα στον τομέα της υπολογιστικής υψηλών επιδόσεων, για να τους ενημερώσει και να συλλέξει πληροφορίες όσον αφορά το σχέδιο του πολυετούς στρατηγικού θεματολογίου για την έρευνα και την καινοτομία, καθώς και για το σχέδιο του προγράμματος δραστηριοτήτων έρευνας και καινοτομίας για ένα δεδομένο έτος.
                        
                     
            
               Άρθρο 14
               Καθήκοντα της συμβουλευτικής ομάδας για την υποδομή
               Η συμβουλευτική ομάδα για την υποδομή παρέχει συμβουλές στο διοικητικό συμβούλιο σχετικά με την αγορά και λειτουργία των υπερυπολογιστών πετακλίμακας και προεξακλίμακας. Για τον σκοπό αυτό, προβαίνει στις ακόλουθες ενέργειες:
               
                           α)
                        
                        
                           καταρτίζει και ενημερώνει τακτικά το σχέδιο του πολυετούς στρατηγικού θεματολογίου για την αγορά και λειτουργία των υπερυπολογιστών πετακλίμακας και προεξακλίμακας που αναφέρεται στο άρθρο 18 παράγραφος 1 του παρόντος καταστατικού, με σκοπό την επίτευξη των στόχων της κοινής επιχείρησης που ορίζονται στο άρθρο 3 του παρόντος κανονισμού. Το σχέδιο του πολυετούς στρατηγικού θεματολογίου για την αγορά και λειτουργία των υπερυπολογιστών πετακλίμακας και προεξακλίμακας περιλαμβάνει τις προδιαγραφές για την επιλογή των οντοτήτων υποδοχής και τον προγραμματισμό για την αγορά υποδομής· για τον σκοπό αυτό, προσδιορίζει, μεταξύ άλλων, τις ανάγκες για αύξηση της δυναμικότητας, τα είδη των εφαρμογών και των ομάδων χρηστών στους οποίους απευθύνονται, τις αρχιτεκτονικές του συστήματος και την ενοποίηση με εθνικές υποδομές υπολογιστικής υψηλών επιδόσεων,
                        
                     
                           β)
                        
                        
                           υποβάλλει στον εκτελεστικό διευθυντή το σχέδιο του πολυετούς στρατηγικού θεματολογίου για την αγορά των υπερυπολογιστών πετακλίμακας και προεξακλίμακας ως βάση για την εκπόνηση του ετήσιου προγράμματος εργασίας εντός των προθεσμιών που ορίζει το διοικητικό συμβούλιο,
                        
                     
                           γ)
                        
                        
                           οργανώνει δημόσιες διαβουλεύσεις ανοικτές σε όλους τους δημόσιους και ιδιωτικούς ενδιαφερόμενους φορείς που έχουν συμφέροντα στον τομέα της υπολογιστικής υψηλών επιδόσεων, για να τους ενημερώσει και να συλλέξει πληροφορίες όσον αφορά το σχέδιο του πολυετούς στρατηγικού θεματολογίου για την αγορά των υπερυπολογιστών πετακλίμακας και προεξακλίμακας, καθώς και το σχετικό σχέδιο του προγράμματος δραστηριοτήτων για ένα δεδομένο έτος.
                        
                     
            
               Άρθρο 15
               Πηγές χρηματοδότησης
               
                  1.   Η κοινή επιχείρηση χρηματοδοτείται από κοινού από τα μέλη της μέσω χρηματοδοτικών συνεισφορών που καταβάλλονται σε δόσεις και μέσω συνεισφορών σε είδος όπως προβλέπεται στις παραγράφους 2 και 3.
               
               
                  2.   Οι διοικητικές δαπάνες της κοινής επιχείρησης δεν υπερβαίνουν το ποσό των 22 000 000 EUR και καλύπτονται μέσω των χρηματοδοτικών συνεισφορών που αναφέρονται στο άρθρο 4 παράγραφος 1 και στο άρθρο 6 παράγραφοι 1 και 2 του παρόντος κανονισμού.
                  Η συνεισφορά κάθε συμμετέχοντος κράτους στις διοικητικές δαπάνες της κοινής επιχείρησης είναι ανάλογη προς το μερίδιο της πραγματικής τους συνεισφοράς στις λειτουργικές δαπάνες της κοινής επιχείρησης, όπως ορίζεται στα στοιχεία β) έως ε) της παραγράφου 3 του παρόντος άρθρου.
                  Εάν δεν χρησιμοποιηθεί μέρος της συνεισφοράς για τις διοικητικές δαπάνες, μπορεί να διατεθεί για την κάλυψη των λειτουργικών δαπανών της κοινής επιχείρησης.
               
               
                  3.   Οι λειτουργικές δαπάνες της κοινής επιχείρησης καλύπτονται μέσω:
                  
                              α)
                           
                           
                              της χρηματοδοτικής συνεισφοράς της Ένωσης,
                           
                        
                              β)
                           
                           
                              χρηματοδοτικών συνεισφορών από το συμμετέχον κράτος όπου είναι εγκατεστημένη η οντότητα υποδοχής ή από τα συμμετέχοντα κράτη μέλη σε κοινοπραξία υποδοχής στην κοινή επιχείρηση για την αγορά των υπερυπολογιστών πετακλίμακας και προεξακλίμακας και για τη λειτουργία τους έως ότου η κυριότητά τους μεταβιβασθεί στην οντότητα υποδοχής, έως ότου πωληθούν ή παροπλισθούν σύμφωνα με το άρθρο10 παράγραφος 3 του παρόντος κανονισμού, μείον τις συνεισφορές της κοινής επιχείρησης και οποιαδήποτε άλλη συνεισφορά της Ένωσης στις εν λόγω δαπάνες,
                           
                        
                              γ)
                           
                           
                              συνεισφορών σε είδος του συμμετέχοντος κράτους όπου είναι εγκατεστημένη η οντότητα υποδοχής ή των συμμετεχόντων κρατών σε κοινοπραξία υποδοχής που αντιστοιχούν στα έξοδα λειτουργίας των υπερυπολογιστών προεξακλίμακας της κοινής επιχείρησης με τα οποία επιβαρύνονται οι οντότητες υποδοχής, μείον τις συνεισφορές της κοινής επιχείρησης και τυχόν άλλης συνεισφοράς της Ένωσης στις εν λόγω δαπάνες,
                           
                        
                              δ)
                           
                           
                              χρηματοδοτικών συνεισφορών του συμμετέχοντος κράτους όπου είναι εγκατεστημένη η οντότητα υποδοχής ή των συμμετεχόντων κρατών σε κοινοπραξία υποδοχής που αντιστοιχούν στα έξοδα για την αγορά, από κοινού με την κοινή επιχείρηση, των υπερυπολογιστών πετακλίμακας, μείον τις συνεισφορές της κοινής επιχείρησης και τυχόν άλλης συνεισφοράς της Ένωσης στις εν λόγω δαπάνες,
                           
                        
                              ε)
                           
                           
                              χρηματοδοτικών συνεισφορών των συμμετεχόντων κρατών στις επιλέξιμες δαπάνες που πραγματοποιήθηκαν από τους δικαιούχους που είναι εγκατεστημένοι στο εν λόγω συμμετέχον κράτος κατά την υλοποίηση έμμεσων δράσεων που αντιστοιχούν στο θεματολόγιο για την έρευνα και την καινοτομία συμπληρωματικά προς την επιστροφή για τις εν λόγω δαπάνες που παρείχε η κοινή επιχείρηση, μείον τις συνεισφορές της κοινής επιχείρησης και οποιασδήποτε άλλης συνεισφοράς της Ένωσης στις εν λόγω δαπάνες,
                           
                        
                              στ)
                           
                           
                              συνεισφορών σε είδος από τα ιδιωτικά μέλη ή τις συνιστώσες οντότητες και τις συνδεδεμένες οντότητες, οι οποίες αντιστοιχούν στις δαπάνες στις οποίες υποβάλλονται κατά την υλοποίηση έμμεσων δράσεων που αντιστοιχούν στο θεματολόγιο για την έρευνα και την καινοτομία μείον τις συνεισφορές της κοινής επιχείρησης, τυχόν άλλης συνεισφοράς της Ένωσης για τις εν λόγω δαπάνες, και τις συνεισφορές που αναφέρονται στο στοιχείο ε).
                           
                        
               
                  4.   Οι πόροι της κοινής επιχείρησης που εγγράφονται στον προϋπολογισμό της αποτελούνται από τις ακόλουθες συνεισφορές:
                  
                              α)
                           
                           
                              χρηματοδοτικές συνεισφορές των μελών για τις διοικητικές δαπάνες,
                           
                        
                              β)
                           
                           
                              χρηματοδοτικές συνεισφορές των μελών για τις λειτουργικές δαπάνες,
                           
                        
                              γ)
                           
                           
                              κάθε έσοδο που αποφέρει η κοινή επιχείρηση,
                           
                        
                              δ)
                           
                           
                              τυχόν άλλες χρηματοδοτικές συνεισφορές, πόροι και έσοδα.
                           
                        Τυχόν τόκοι που προκύπτουν από συνεισφορές που έχει λάβει η κοινή επιχείρηση λογίζονται ως έσοδά της.
               
               
                  5.   Σε περίπτωση που οποιοδήποτε μέλος της κοινής επιχείρησης δεν ανταποκρίνεται στις ανειλημμένες υποχρεώσεις του όσον αφορά τη χρηματοδοτική συνεισφορά του, ο εκτελεστικός διευθυντής το σημειώνει εγγράφως και ορίζει εύλογο χρονικό διάστημα για τη διόρθωση της παράλειψης. Εάν η κατάσταση δεν έχει διορθωθεί εντός του ορισθέντος διαστήματος, ο εκτελεστικός διευθυντής συγκαλεί συνεδρίαση του διοικητικού συμβουλίου για να αποφασιστεί εάν θα ανακληθεί η ιδιότητα του μέλους που δεν συμμορφώνεται ή εάν πρέπει να ληφθούν άλλα μέτρα έως ότου αυτό εκπληρώσει τις υποχρεώσεις του. Τα δικαιώματα ψήφου του μέλους που δεν συμμορφώνεται αναστέλλονται έως ότου διορθωθεί η παράλειψη εκπλήρωσης των ανειλημμένων υποχρεώσεών του.
               
               
                  6.   Οι πόροι και οι δραστηριότητες της κοινής επιχείρησης αποσκοπούν στην εκπλήρωση των στόχων που καθορίζονται στο άρθρο 3 του παρόντος κανονισμού.
               
               
                  7.   Η κοινή επιχείρηση έχει την κυριότητα όλων των περιουσιακών στοιχείων που παράγει η ίδια ή που της μεταβιβάζονται προς εκπλήρωση των στόχων της, όπως αυτοί περιγράφονται στο άρθρο 3 του παρόντος κανονισμού. Στα εν λόγω περιουσιακά στοιχεία δεν περιλαμβάνονται οι υπερυπολογιστές την κυριότητα των οποίων η κοινή επιχείρηση έχει μεταβιβάσει σε οντότητα υποδοχής σύμφωνα με το άρθρο 10 παράγραφος 3 του παρόντος κανονισμού.
               
               
                  8.   Εκτός από την περίπτωση που η κοινή επιχείρηση τελεί υπό καθεστώς εκκαθάρισης, τυχόν πλεόνασμα εσόδων μετά την αφαίρεση των δαπανών δεν καταβάλλεται στα μέλη της κοινής επιχείρησης.
               
            
            
               Άρθρο 16
               Χρηματοδοτικές υποχρεώσεις
               Οι χρηματοδοτικές υποχρεώσεις της κοινής επιχείρησης δεν υπερβαίνουν το ποσό των χρηματοδοτικών πόρων που διατίθενται ή που έχουν δεσμευθεί για τον προϋπολογισμό της από τα μέλη της.
            
            
               Άρθρο 17
               Οικονομικό έτος
               Το οικονομικό έτος αρχίζει την 1η Ιανουαρίου και λήγει την 31η Δεκεμβρίου.
            
            
               Άρθρο 18
               Επιχειρησιακός και οικονομικός σχεδιασμός
               
                  1.   Το πολυετές στρατηγικό σχέδιο καθορίζει τη στρατηγική και τα σχέδια για την επίτευξη των στόχων της κοινής επιχείρησης που ορίζονται στο άρθρο 3 του παρόντος κανονισμού. Το πολυετές στρατηγικό σχέδιο αποτελείται από ένα πολυετές στρατηγικό θεματολόγιο για την έρευνα και την καινοτομία και ένα πολυετές στρατηγικό θεματολόγιο για την αγορά υπερυπολογιστών που σχεδιάζονται από τη βιομηχανική και επιστημονική συμβουλευτική επιτροπή, καθώς και από τις πολυετείς δημοσιονομικές προοπτικές που λαμβάνονται από τα συμμετέχοντα κράτη και την Επιτροπή.
               
               
                  2.   Ο εκτελεστικός διευθυντής υποβάλλει στο διοικητικό συμβούλιο προς έγκριση ένα σχέδιο ετήσιου προγράμματος εργασίας, το οποίο περιλαμβάνει τις δραστηριότητες έρευνας και καινοτομίας, τις δραστηριότητες δημόσιων συμβάσεων προμήθειας, τις διοικητικές δραστηριότητες και τις αντίστοιχες προβλέψεις δαπανών.
               
               
                  3.   Το ετήσιο πρόγραμμα εργασίας εγκρίνεται στο τέλος του έτους πριν από την εφαρμογή του. Το ετήσιο πρόγραμμα εργασίας δημοσιοποιείται.
               
               
                  4.   Ο εκτελεστικός διευθυντής καταρτίζει το σχέδιο του ετήσιου προϋπολογισμού για το επόμενο έτος και το υποβάλλει προς έγκριση στο διοικητικό συμβούλιο.
               
               
                  5.   Ο ετήσιος προϋπολογισμός για συγκεκριμένο έτος εγκρίνεται από το διοικητικό συμβούλιο πριν από το τέλος του προηγούμενου έτους.
               
               
                  6.   Ο ετήσιος προϋπολογισμός αναπροσαρμόζεται προκειμένου να λαμβάνεται υπόψη το ποσό της χρηματοδοτικής συνεισφοράς της Ένωσης όπως καθορίζεται στον γενικό προϋπολογισμό της Ένωσης.
               
            
            
               Άρθρο 19
               Επιχειρησιακές και χρηματοοικονομικές εκθέσεις
               
                  1.   Ο εκτελεστικός διευθυντής υποβάλλει ετήσια έκθεση στο διοικητικό συμβούλιο σχετικά με την εκτέλεση των καθηκόντων του, σύμφωνα με τους δημοσιονομικούς κανόνες της κοινής επιχείρησης που αναφέρονται στο άρθρο 15 του παρόντος κανονισμού.
                  Εντός δύο μηνών από τη λήξη κάθε οικονομικού έτους, ο εκτελεστικός διευθυντής υποβάλλει προς έγκριση στο διοικητικό συμβούλιο ετήσια έκθεση δραστηριοτήτων σχετικά με την πρόοδο που έχει σημειώσει η κοινή επιχείρηση κατά το προηγούμενο οικονομικό έτος, ιδίως όσον αφορά το ετήσιο πρόγραμμα εργασιών για το εν λόγω έτος. Στην ετήσια έκθεση δραστηριοτήτων περιλαμβάνονται, μεταξύ άλλων, πληροφορίες σχετικά με τα ακόλουθα θέματα:
                  
                              α)
                           
                           
                              τις δράσεις που διεξήχθησαν στους τομείς της έρευνας, της καινοτομίας και σε άλλους τομείς, καθώς και τις αντίστοιχες δαπάνες,
                           
                        
                              β)
                           
                           
                              την αγορά και λειτουργία υποδομής, συμπεριλαμβανομένης της χρήσης και της πρόσβασης στην υποδομή, καθώς και τον χρόνο πρόσβασης που όντως χρησιμοποίησε κάθε συμμετέχον κράτος,
                           
                        
                              γ)
                           
                           
                              τις υποβληθείσες προτάσεις και προσφορές, περιλαμβανομένης ανάλυσης των συμμετεχόντων ανά είδος, συμπεριλαμβανομένων των ΜΜΕ, καθώς και ανά χώρα,
                           
                        
                              δ)
                           
                           
                              τις προτάσεις που έχουν επιλεγεί για χρηματοδότηση, με ανάλυση των συμμετεχόντων ανά είδος, περιλαμβανομένων των ΜΜΕ, καθώς και ανά χώρα, υποδεικνύοντας τη συνεισφορά της κοινής επιχείρησης στους επιμέρους συμμετέχοντες και στις επιμέρους δράσεις,
                           
                        
                              ε)
                           
                           
                              τις προσφορές που επιλέχθηκαν για χρηματοδότηση, με ανάλυση των αναδόχων ανά είδος, περιλαμβανομένων των ΜΜΕ, καθώς και ανά χώρα, υποδεικνύοντας τη συνεισφορά της κοινής επιχείρησης στους επιμέρους αναδόχους και στις επιμέρους δράσεις δημόσιων συμβάσεων προμήθειας,
                           
                        
                              στ)
                           
                           
                              το αποτέλεσμα των δραστηριοτήτων δημόσιων συμβάσεων προμήθειας,
                           
                        
                              ζ)
                           
                           
                              την πρόοδο ως προς την επίτευξη των στόχων που ορίζονται στο άρθρο 3 του παρόντος κανονισμού και τις προτάσεις για περαιτέρω απαραίτητες εργασίες για την επίτευξη των εν λόγω στόχων.
                           
                        
               
                  2.   Αφού εγκριθεί από το διοικητικό συμβούλιο, η ετήσια έκθεση δραστηριοτήτων δημοσιοποιείται.
               
               
                  3.   Έως την 1η Μαρτίου του επόμενου οικονομικού έτους, ο υπόλογος της κοινής επιχείρησης διαβιβάζει τους προσωρινούς λογαριασμούς στον υπόλογο της Επιτροπής και στο Ελεγκτικό Συνέδριο.
                  Έως την 31η Μαρτίου του επόμενου οικονομικού έτους, η κοινή επιχείρηση διαβιβάζει την έκθεση για τη δημοσιονομική και χρηματοοικονομική διαχείριση στο Ευρωπαϊκό Κοινοβούλιο, το Συμβούλιο και το Ελεγκτικό Συνέδριο.
                  Με την παραλαβή των παρατηρήσεων του Ελεγκτικού Συνεδρίου για τους προσωρινούς λογαριασμούς της κοινής επιχείρησης σύμφωνα με το άρθρο 246 του κανονισμού (ΕΕ, Ευρατόμ) 2018/1046, ο υπόλογος της κοινής επιχείρησης καταρτίζει τους οριστικούς λογαριασμούς της κοινής επιχείρησης και ο εκτελεστικός διευθυντής τούς υποβάλλει για γνωμοδότηση στο διοικητικό συμβούλιο.
                  Το διοικητικό συμβούλιο διατυπώνει τη γνώμη του για τους οριστικούς λογαριασμούς της κοινής επιχείρησης.
                  Έως την 1η Ιουλίου του επόμενου οικονομικού έτους, ο εκτελεστικός διευθυντής διαβιβάζει στο Ευρωπαϊκό Κοινοβούλιο, το Συμβούλιο, την Επιτροπή και το Ελεγκτικό Συνέδριο τους οριστικούς λογαριασμούς, συνοδευόμενους από τη γνώμη του διοικητικού συμβουλίου.
                  Οι οριστικοί λογαριασμοί δημοσιεύονται στην Επίσημη Εφημερίδα της Ευρωπαϊκής Ένωσης έως την 15η Νοεμβρίου του επόμενου οικονομικού έτους.
                  Έως την 30ή Σεπτεμβρίου του επόμενου οικονομικού έτους, ο εκτελεστικός διευθυντής παρέχει στο Ελεγκτικό Συνέδριο απάντηση επί των παρατηρήσεων που αυτό διατυπώνει στο πλαίσιο της ετήσιας έκθεσής του. Ο εκτελεστικός διευθυντής υποβάλλει την εν λόγω απάντηση και στο διοικητικό συμβούλιο.
                  Ο εκτελεστικός διευθυντής υποβάλλει στο Ευρωπαϊκό Κοινοβούλιο, κατόπιν αιτήσεώς του, κάθε πληροφορία που είναι αναγκαία για την ομαλή διεξαγωγή της διαδικασίας απαλλαγής για το συγκεκριμένο οικονομικό έτος, όπως προβλέπεται στο άρθρο 261 παράγραφος 3 του κανονισμού (ΕΕ, Ευρατόμ) 2018/1046.
               
            
            
               Άρθρο 20
               Εσωτερικός λογιστικός έλεγχος
               Ο εσωτερικός ελεγκτής της Επιτροπής ασκεί στην κοινή επιχείρηση τις ίδιες αρμοδιότητες με αυτές που ασκεί στην Επιτροπή.
            
            
               Άρθρο 21
               Ευθύνη των μελών και ασφάλιση
               
                  1.   Η οικονομική ευθύνη των μελών της κοινής επιχείρησης για τα χρέη της κοινής επιχείρησης περιορίζεται στην ήδη καταβληθείσα συνεισφορά τους για τις διοικητικές δαπάνες.
               
               
                  2.   Η κοινή επιχείρηση συνάπτει και διατηρεί κατάλληλη ασφαλιστική σύμβαση.
               
            
            
               Άρθρο 22
               Σύγκρουση συμφερόντων
               
                  1.   Η κοινή επιχείρηση, τα όργανα και το προσωπικό της αποφεύγουν οποιαδήποτε σύγκρουση συμφερόντων κατά την εκτέλεση των δραστηριοτήτων τους.
               
               
                  2.   Το διοικητικό συμβούλιο θεσπίζει κανόνες για την πρόληψη και τη διαχείριση συγκρούσεων συμφερόντων σε σχέση με τα μέλη της, τα όργανα και το προσωπικό της. Στους εν λόγω κανόνες περιλαμβάνονται διατάξεις με σκοπό την αποφυγή σύγκρουσης συμφερόντων όσον αφορά τους εκπροσώπους των μελών της κοινής επιχείρησης που υπηρετούν ως μέλη του διοικητικού συμβουλίου. Για τον σκοπό αυτό, στους κανόνες για την πρόληψη και τη διαχείριση των συγκρούσεων συμφερόντων στα όργανα της κοινής επιχείρησης πρέπει να λαμβάνονται υπόψη τα σχετικά μέτρα που εφαρμόζονται από την Επιτροπή για τους εμπειρογνώμονες που παρέχουν συμβουλές σχετικά με την υλοποίηση των ενωσιακών προγραμμάτων έρευνας και καινοτομίας.
               
            
            
               Άρθρο 23
               Διάλυση
               
                  1.   Η κοινή επιχείρηση διαλύεται στο τέλος της περιόδου που προβλέπεται στο άρθρο 1 του παρόντος κανονισμού.
               
               
                  2.   Ωστόσο, η διαδικασία διάλυσης κινείται αυτομάτως σε περίπτωση αποχώρησης από την κοινή επιχείρηση της Ένωσης ή όλων των μελών πλην της Ένωσης.
               
               
                  3.   Για τις ανάγκες της διαδικασίας διάλυσης της κοινής επιχείρησης, το διοικητικό συμβούλιο ορίζει έναν ή περισσότερους εκκαθαριστές, οι οποίοι συμμορφώνονται με τις αποφάσεις του διοικητικού συμβουλίου.
               
               
                  4.   Κατά τη διάλυση της κοινής επιχείρησης, τα περιουσιακά στοιχεία της χρησιμοποιούνται για την κάλυψη των υποχρεώσεών της, καθώς και των δαπανών που συνδέονται με τη διάλυσή της. Οι υπερυπολογιστές που έχει στην κυριότητά της η κοινή επιχείρηση μεταβιβάζονται στην αντίστοιχη οντότητα υποδοχής, πωλούνται ή παροπλίζονται μετά από απόφαση του διοικητικού συμβουλίου και σύμφωνα με τη σύμβαση υποδοχής. Τα μέλη της κοινής επιχείρησης δεν μπορεί να θεωρηθεί υπεύθυνη για τις δαπάνες που προκύπτουν μετά τη μεταβίβαση της κυριότητας του υπερυπολογιστή ή κατόπιν της πώλησης ή του παροπλισμού του. Σε περίπτωση μεταβίβασης της κυριότητας, η οντότητα υποδοχής αποδίδει στην κοινή επιχείρηση την υπολειμματική αξία των μεταβιβαζόμενων υπερυπολογιστών. Τυχόν πλεόνασμα κατανέμεται μεταξύ των μελών κατά τον χρόνο της διάλυσης κατ' αναλογία του ποσού της χρηματοδοτικής συνεισφοράς τους στην κοινή επιχείρηση. Το αντίστοιχο πλεόνασμα που διανέμεται ενδεχομένως στην Ένωση επιστρέφεται στον γενικό προϋπολογισμό της Ένωσης.
               
               
                  5.   Καθορίζεται ad hoc διαδικασία για να διασφαλιστεί η κατάλληλη διαχείριση τυχόν συμφωνιών που συνήφθησαν ή αποφάσεων που ελήφθησαν από την κοινή επιχείρηση, καθώς και τυχόν δημόσιων συμβάσεων προμήθειας, η διάρκεια των οποίων υπερβαίνει τη διάρκεια της κοινής επιχείρησης.
               
            
            
               (1)  Απόφαση του Συμβουλίου 2009/937/ΕΕ της 1ης Δεκεμβρίου 2009 για τη θέσπιση του εσωτερικού κανονισμού του Συμβουλίου (ΕΕ L 325 της 11.12.2009, σ. 35).